“އައުޓް އޮފް ޑޭޓް” ވިޔަސް ކުށެއް ވާނީ ކުށަކަށެވެ. – Dhen.mv\n"އައުޓް އޮފް ޑޭޓް" ވިޔަސް ކުށެއް ވާނީ ކުށަކަށެވެ.\nJuly 3, 2020 - 12:35 am\nމިއީ ބައެއް ފަރާތްތަކަށް އަޑުއަހަން ފަސޭހަ ވާހަކަ އަކަށް ނުވެދާނެއެވެ. އަދި ބައެއް ފަރާތްތަކަށް ގަބޫލު ކުރަން ދަތި ވާހަކަ އަކަށް ވެސް ވެދާނެއެވެ. ނުވަތަ ގަބޫލު ކުރަން ބޭނުންނުވާ ވާހަކަ އަކަށް ވެދާނެއެވެ. ނަމަވެސް ހަގީގަތް ވާނީ ހަގީގަތަށެވެ. އަމިއްލަ ލޯ ކުރިމަތީގައި ފެންނަން ހުންނަ ކަންކަމަށް ވެސް އިންކާރު ކުރެވިދާނެއެވެ. ނަމަވެސް ސިއްރު ކުރެވޭނީ ވެސް ވަކި ވަރަކަށެވެ. އަޅުގަނޑުގެ ހިތަށް އަރައެވެ. ހުރިހާ ކަމެއް ދެނެވޮޑިގެންވާ ފަރާތެއް ވާކަންވެސް ބައެއް ފަރާތްތަކަށް ނޭނގެނީ ބާވައެވެ.\nދަންނަވަންތޯއެވެ. މީހަކު ކިތައްމެ ކުރިން ކޮށްފައިވާ ކުށެއް ނަމަވެސް އެ ކުށް ވާނީ ކުށަކަށެވެ. އޭގެ ފަހުން ވިހި އަހަރު ކީއްކުރަންތޯއެވެ؟ 50 އަހަރު ވިޔަސް އެ ކުށް ވާނީ ކުށަކަށެވެ. އަދި އެ ކުށަށް ލިބެން ޖެހޭ ހައްގު އަދަބު އެމީހަކަށް ލިބެން ޖެހޭނެއެވެ. ތެދެކެވެ. ބައެއް ކަންތައްތަކަކީ އެ ކަމެއްގެ އަސަރު އެތައް ދުވަހަކަށް ކުރާ ކަންކަމެވެ. މީހަކަށް ދެވޭ އަނިޔާއެއްގެ ސަބަބުން އެ އަނިޔާ ލިބޭ މީހެއް އެތައް އަހަރު ތަކެއް އެ އަނިޔާގައި ކެތް ނުވެގެން ހޭދަ ކުރަން ޖެހިދާނެއެވެ.\nއާއެކެވެ. އެކުށުގެ ވޭނުގައި އެތައް ދުވަހަކު އުޅެން ޖެހެނީ ކުށް ކުރި މީހާ އެއް ނޫނެވެ. އެ ވޭނުގައި އުޅެން ޖެހެނީ އެ ހާދިސާގައި އަނިޔާ ލިބޭ ފަރާތެވެ. ކުށް ކުރި ފަރާތް މިނިވަން ކަމާއެކު ހަމަޖެހިގެން ދުވަސްތައް ހޭދަކުރަމުން ދިޔަ ނަމަވެސް އަނިޔާ ލިބުނު ފަރާތަށް އެކަން އެހެނެއް ނުވާނެއެވެ. އެ އަނިޔާގެ ބޭރުފުށުން ފެންނަން ނެތް ނަމަވެސް ނަފްސާނީ ގޮތުން އެމީހަކަށް އަސަރު ކޮށްފައި ވެދާނެއެވެ. އަޅުގަނޑަށް ޔަގީނެވެ. ތިމާގެ ދަރި ނުވަތަ ތިމާގެ އާއިލާ މީހަކަށް ބަޔަކު އަނިޔާ ކޮށްފިނަމަ ތިމާގެ ހިތުގައި ވެސް އެބަޔަކާ މެދު ނަފްރަތު އުފެދޭނެކަން ކަށަވަރެވެ. ތިމާގެ އާއިލާގެ މީހަކަށް އަނިޔާ ލިބިއްޖެ ނަމަ ހަމަ އިންސާފު ކޮބާހޭ ކިޔާ މަގުމައްޗަށް ކޮންމެ މީހަކުވެސް ނުފެންނާނެއެވެ.\nއަޅުގަނޑުގެ ހިތުގައި ސުވާލުތަކެއް އެބަ ހުއްޓެވެ. ތިމާގެ އާއިލާގެ މީހަކު ނުވަތަ ތިމާގެ ދަރިއަކު ކުށެއް ކުރުމުން އެ ކުށް ކުށަކަށް ނުވަނީ ތޯއެވެ؟ އެ ކުށަކަށް ހައްގު އަދަބު ލިބެން ނުޖެހެނީ ތޯއެވެ؟ ނޫނެކެވެ. ކޮންމެ މީހަކު ކުރި ނަމަވެސް ކުށެއް ވާނީ ކުށަކަށެވެ. އެއީ ކިތައްމެ މަތީ މަގާމެއްގައި ހުރި މީހެއް ކަމުގައި ވިޔަސް މެއެވެ. ނަމަވެސް މުސްކުޅިން ބުނެ އުޅެނީ ތެދެކެވެ. ތިމާގެ ދަރި ތިމާއަށް ދޮންފުތު ވާނެއެވެ. ރުހުމުގެ ލޮލަކަށް އައިބެއް ވެސް ހަމަ ނުފެންނާނެއެވެ. ނަމަވެސް ތިމާގެ ދަރި ކުރި ކަމުގައި ވިޔަސް މައިންބަފައިން ކުރި ކަމުގައި ވިޔަސް ފިރިމީހާ ކުރި ކަމުގައި ވިޔަސް ކުށެއް ވާނީ ހަމަ ކުށަކަށެވެ. އަދި އެ މީހަކަށް ހައްގު އަދަބު ލިބެން ޖެހޭނެ ކަން ގަބޫލު ކުރަން ޖެހެއެވެ.\nނިކަން ވިސްނާލަބަލާށެވެ. މި ދުނިޔެ އަކީ ވަގުތީ ދުނިޔެ އެކެވެ. މި ދުނިޔެ އަކީ ފާނާކުރުވަނިވި ދުނިޔެއެކެވެ. އަޅުގަނޑުމެން އެންމެންނަކީ ވެސް މި ކެހިވެރި ދުނިޔެ ދޫކޮށް ދާން ޖެހޭނެ ބައެކެވެ. މިއަދު ތިމާގެ އާއިލާ މީހަކު ކުށެއް ކުރުމުން ހައްގު އަދަބު ނުލިބި މިނިވަންވާން ތިޔަ އެދެނީ މާދަމާ އަށް ކުޑަ ކޮށް ވެސް ވިސްނާ ނުލާ ހެއްޔެވެ؟ މާދަމާ ތިމާގެ ވެރި ރައްބުގެ ހަޒްރަތުގައި ޖަވާބުދާރީ ވާން ޖެހޭ ދުވަހެއް ވާކަން ހަމަ ނޭނގެނީ ތޯއެވެ؟ މި ދުނިޔެ އަކީ ވަގުތީ ތަނެއް ކަމާއި ދާއިމަށް ދެމިގެންވާ ހަޔާތެއް ވާކަން ހަމަ ނޭނގެނީ ތޯއެވެ؟\nމާތްވެގެންވާ އިސްލާމް ދީނުގައި ކުށް ކުރާ މީހުންނަށް ދޭން ޖެހޭ އަދަބު ވަނީ ވަރަށް ސާފުކޮށް އަންގަވައި ދެއްވާފައެވެ. ހައްދު ކަނޑައެޅިފައިވާ ކުށެއް ކޮށްފައި ތައުބާ ވުމަށް އެ ހައްދު ފުރިހަމަ ކުރަން ޖެހެއެވެ. ނަމަވެސް މިއަދު މީގެ އެތައް ދުވަހެއް ކުރިން ހިނގާފައިވާ ކަމެއްގެ ވާހަކަ ދެއްކުމުން ހަޖަމު ނުވަނީ ކޮން ސަބަބަކާ ހުރެ ތޯއެވެ؟ ކުރިން ކުރި ކުށަކީ ވަކި ދުވަހެއް ވުމުން ހެޔޮ ކަމަކަށް ބަދަލު ވަނީ ތޯއެވެ؟ ނުވަތަ އެ ކުށެއް ގިނަ ދުވަސް ތަކެއް ވުމުން ކުށަކަށް ނުވަނީ ތޯއެވެ؟


Ooredoo masreyhuge media partnerakh PSM Ooredoo masreyhuge media partnerakh PSM\nއުރީދޫ މަސްރޭހުގެ މީޑިއާ ޕާޓްނަރަކަށް ޕީ.އެސް.އެމް\nއުރީދޫ މަސްރޭހުގެ މީޑިއާ ޕާޓްނަރަކަށް ޕީއެސްއެމް ހަމަޖެއްސުމުގެ އެއްބަސްވުމުގެ ސޮއިކުރުމުގެ ރަސްމިއްޔާތުގެ ތެރެއިން / ފޮޓޯ މުހައްމަދު އާދަމު - ޕީއެސްއެމް\nބޮޑެތި ބަދަލުތަކަކާއި އެކު ބާއްވާ މިފަހަރުގެ އުރީދޫ މަސްރޭހުގެ މީޑިއާ ޕާޓްނަރަކަށް ޕީ.އެސް.އެމް ހަމަޖައްސައިފިއެވެ. މިފަހަރުގެ އުރީދޫ މަސްރޭސްވެސް ޓީވީއެމުން ގެނެސްދޭނީ އަންނަ ރޯދަމަހުއެވެ.\nމި ފަހަރު މަސްރޭހުގައި ފެންނާނެ އެންމެ ބޮޑު ތަފާތަކީ މި ފަހަރުގެ ރޭހުގައި ބައިވެރިކުރާ ޓީމުތަކެވެ. މި ގޮތުން މި ފަހަރު ރޭހުގައި ޓީމްތައް ބައިވެރިވުމުގެ ފުރުސަތު އޮންނާނީ ރާޢްޖޭގައި ހިންގާ ކުންފުނިތަކާއި ރިސޯޓްތަކުގެ އިތުރުން ސަރުކާރު މުއައްސަސާތަކަށެވެ.\nއުރީދޫ މަސްރޭހުން ދެން ފެންނާނެ އެންމެ ބޮޑު ބަދަލަކީ ކުންފުނިތަކާއި ސަރުކާރުގެ މުއައްސަސާތަކުން ބައިވެރިވާ ޓީމްތަކުގައި މަދުވެގެން އަންހެން ބައިވެރިއަކު ހުންނަންޖެހޭއެވެ. އަދި ރިސޯޓްތަކުން ބައިވެރިވާ ޓީމްތަކުގައި 1 ބިދޭސީއަކު ހުންނަން ޖެހެއެވެ. މީގެކުރިން މުޅިން މާލޭ ސަރަހައްދުގައި މި މުބާރާތް ބާއްވަމުން އައި ނަމަވެސް މި އަހަރުގެ މުބާރާތް މުޅި ރާއްޖެއަށް ވަނީ ބަހާލާފައެވެ. މިގޮތުން މި އަހަރުގެ މަސްރޭސް2ބުރަކަށް ބަހައިލައިގެން ކުރިޔަށް ގެންދާއިރު ކޮލިފައިން ބުރުތައް ކުރިޔަށްދާނީ ރާއްޖޭގެ 8 ސަރަހައްދެއްގައެވެ. މާލޭ ސަރަހައްދުގައި އޮންނާނީ ސެމީ ފައިނަލާއި ފައިނަލް ބުރުތައް އެކަންޏެވެ.\nމީގެކުރިން ބޭއްވި އުރީދޫ މަސްރޭހާއި އެއްގޮތަށް މި ފަހަރުގެ މަސްރޭހުގެވެސް މީޑިއާ ޕާޓްނަރަކީ ޕީއެސްއެމް ހަމަޖައްސާ އެކަމުގެ އެއްބަސްވުމުގައި ވަނީ ސޮއިކޮށްފައެވެ. ޕީއެސްއެމްގެ ފަރާތުން މި އެއްބަސްވުމުގައި ސޮއިކުރެއްވީ ޑެޕިއުޓީ މެނޭޖިންޑިރެކްޓަރ މުޙައްމަދު އިކްރާމް އަބްދުއްލަތީފްއެވެ. މަސްރޭހުގެ ސޯޝަލް މީޑިއާ، މާކެޓިން އަދި ޕީ.އާރް ޕާޓްނަރަކީ މަޓާޓޯއެވެ. އެންޑޯޒް ޕާރޓްނަރުންނަކީ ފިޝަރީސް މިނިސްޓްރީ އާއި ޓޫރިޒަމް މިނިސްޓްރީންއެވެ.\nއެއްބަސްވުމުގައި ސޮއިކުރެއްވުމަށްފަހު ވާހަކަދައްކަވަމުން އުރީދުގެ އުރީދޫގެ ޑައިރެކްޓަރ އޮފް ސޭލްސް ހުސައިން ނިޔާޒު ވިދާޅުވީ މަސްރޭސް އަންނަ މަހުގެ4ވަނަދުވަހު ފެށުމަށް ހަމަޖެހިފައިވާކަމަށާއި ފުރަތަމަ ބުރު އޮންނާނީ މާލެ ސަރަހައްދުގައި ކަމަށެވެ.\n"މިފަހަރު މަސްރޭސް މި ކުރިއަށްދަނީ ރާއްޖޭގެ ހުރިހާ ރިސޯޓްތަކަށާއި ހުރިހާ ކޯޕަރޭޓްތަކަށާއި މިނިސްޓްރީތަކަށް ހުޅުވައިލައިގެން .4 މެއިން ފެށިގެން މަސްރޭސް ކުރިއަށްދާނެ. މީގެ ސެމީ ފައިނަލް ބުރުތައް އޮންނާނީ ރޯދަމަސް ތެރޭގަ. ރޯދަމަހުގެ ހަތަރު ހަފްތާގައި ސެމީ ފައިނަލްގެ ބުރުތައް ނިންމާފަ ރޯދަމަސް ނިމުމަށްފަހު ގްރޭންޑް ފައިނަލް އޮންނާނެ." ހުސައިން ނިޔާޒު ވިދާޅުވިއެވެ.\nމި ރަސްމިއްޔާތުގައި ވާހަކަދައްކަވަމުން ފީލް އިންވެސްޓްމަންޓްއިން ޑިރެކްޓަރ އޮފް އެޑްމިނިސްޓްރޭޝަން އައިޝަތު އަލްމާސް ވިދާޅުވީ ފުރަތަމަ ބުރު ޚާއްސަކޮށްފައިވަނީ މިނިސްޓްރީތަކާއި ކުންފުނިތަކަށްކަމަށެވެ. އެއަށްފަހު ރާޢްޖޭގެ އެކި ސަރަޙައްދުތަކުގައި މުބާރާތުގެ ބުރުތައް ކުރިއަށްދާނެކަމަށެވެ.\nމިއީ އުރީދޫ މަސްރޭސް ބާއްވާ 8 ވަނަ އަހަރެވެ. ރިސޯޓްތަކުގެ ކޮލިފައިން ބުރު އަތޮޅުތެރޭގެ އެކި ރަށްރަށުގައި ކުރިއަށްދާއިރު ކުންފުނިތަކާއި، ސަރުކާރުގެ މުވައްސަސާތަކުގެ ކޮލިފައިން ބުރު ކުރިއަށްދާނީ މާފުށީގައިކަމަށް އުރީދޫއިން ބުނެއެވެ. ކޮލިފައިން ބުރުތަކުން 1 ވަނަ އަދި2ވަނައަށް ހޮވޭ ޓީމުތަކަށް ސެމީ ފައިނަލް އަދި ފައިނަލް ބުރަށް ދަތުރުކުރުމުގެ ފުރުސަތު ލިބިގެންދެއެވެ.


އަންނި އަވަހާރަކޮށްލަން ރޭވި މީހުންނާއި އެކަން ސިއްރުކުރި މީހުންނަށް އަދަބު ލިބެން ޖެހޭނެ!!! - MV Times\nއަންނި އަވަހާރަކޮށްލަން ރޭވި މީހުންނާއި އެކަން ސިއްރުކުރި މީހުންނަށް އަދަބު ލިބެން ޖެހޭނެ!!!\n6 December 25th, 2012 - 2:41 AM\nފެބުރުއަރީ7ވަނަ ދުވަހު ރައީސް ނަޝީދު (އަންނި) އަވަހާރަކޮށްލަން ރާވާފައިވާކަމަށް ފާތިމަތު ދިޔާނާ ސައީދު ލިޔުއްވާފައިވާ "ސައިލަންޓް އިންކުއަރީ" ރިޕޯޓުގައި ހާމަކޮށްފައިވާކަމަށް އިއްޔެ ވަނީ ހަބަރުތައް ފެތުރިފައެވެ.\nދިޔާނާ ނެރުނު "ސައިލަންޓް އިންކުއަރީ" ގައި ބުނާ ގޮތުން ފެބްރުއަރީ6ވަނަ ދުވަހު ސިއާސީ ގޮތުން ދިޔާނާއާ ގާތް ގުޅުމެއް އޮންނަ ބޭފުޅަކާ ބައްދަލުކުރެއްވި ކަމަށެވެ. އޭނާ އާއި ބައްދަލުވުން ރައީސް ނަޝީދުގެ ދުވަސް ދުއްވާލުމަށް ނިންމާފައިވާކަމަށް އެބޭފުޅާ ބުނެފައިވާކަމަށެވެ. އަދި އެރިޕޯޓުގައި ބުނެފައިވާ ގޮތުގައި ރައީސް ނަޝީދު އަވަހާރަކޮށްލަން ރާވާފައިވަނީ އެއް ގޮތަކީ އެއާކޮންޑިޝަން ހެދުމަށް ފޮނުވާ މީހާކު ލައްވައި ވިހަ ގޭހެއް ފޮނުވައިގެނެވެ. ދެވަނަ ގޮތެއްކަމަށް ބުނެފައިވަނީ ނަޝީދުގެ ގަޔަށް ބަޑި ޖަހައިގެންނެވެ. އެގޮތުން އެކަން ކުރަން ނޮވެންބަރު ތިނެއްގައި އެމީހުންގެ ދަރިން މަރުވެފައިވާ މީހުން ތައްޔާރަށް ތިބިކަމަށްވެސް ދިޔާނާގެ ރިޕޯޓުގައި ބުނެފައިވެއެވެ..\nރައީސް ނަޝީދު ވެރިކަމުން ދުރުކުރެވުނުތާ އިއްޔެއަށް 10 މަހާ 16 ދުވަސް ވެފައިވާއިރު "ސައިލަންޓް އިންކުއަރީ"ގެ ނަމުގައި ރިޕޯޓެއް ނެރެފައިވަނީ ދިޔާނާގެ ފިރިކަލުން ކާށިދޫ ދާއިރާގެ މެންބަރ އަބުދުﷲ ޖާބިރުގެ ޖިނާއީ ކުށެއްގެ ތުހުމަތުގައި ފުލުހުން ހައްޔަރުކޮށް އެކަން ތަހުޤީގުކުރަމުންދާ ދަނޑިވަޅެއްގައި ދިވެހި ރައްޔިތުންގެ ލޮލުގައި އަނދުން އެޅުވުމުގެ މަޤުސަދުގައި ކަން ޔަޤީނެވެ.\nނަމަވެސް މިރިޕޯޓުގައި ދިޔާނާ ބަޔާކޮށްފައިވާ ކަންތައްތަކުގެ ސަބަބުން އަތަށް ބޮން ގޮވީއެވެ. އެހެނީ ދިވެހިރާއްޖޭގެ ރައީސުލްޖުމްހޫރިއްޔާގެ މަޤާމް ފުރަމުން ދިޔަ ބޭފުޅެއްގެ ފުރާނަޔަށް ގެއްލުންވާފަދަ ކަމެއް ކުރުމާއި އެފަދަ ކަމެއް ރޭވުމާއި އެކަން އެނގިހުރެ ސިއްރުކުރުމަކީ ޓެރަރިޒަމްގެ ދައުވާ އެމީހެއްގެ މައްޗަށް އުފުލޭނެ ކަމެކެވެ.\nދިޔާނާގެ ރިޕޯޓުގައި ނަޝީދު އަވަހާރަކޮށްލަން ރޭވީ ކޮންބައެއް ކަމާއި އެވާހަކަ ދެއްކި ރަހުމަތްތެރިޔަކީ ކާކުކަމެއް ހާމަކޮށްފައެއް ނުވެއެވެ. ނަމަވެސް ޤަބޫލުކުރެވޭ ގޮތުގައި ދިޔާނާގެ "ސައިލަންޓް އިންކުރައީ"ގެ ސަބަބުން މޯލްޑިވްސް ޕޮލިސް ސާވިސްއަށް މި މައްސަލަ ތަހުޤީގުކުރަން ޖެހުނީއެވެ. އަދި ނަޝީދު އަވަހާރަކޮށްލަން ރޭވި މީހުންނާއި އެކަން އެނގިހުރެ ސިއްރުކުރި ކަމުގެ ތުހުމަތުގައި ޓެރަރިޒަމްގެ ޤާނޫނުގެ ދަށުން ދިޔާނާއަށް ހައްޤު އަދަބު ލިބެން ޖެހޭނެއެވެ.\nމުހައްމަދު ނަޝީދުގެ ސަރުކާރުގައި ސާކު ސެކެޓްރީ ޖެނެރަލްގެ މަޤާމް ފުރުއްވުމަށްފަހު އެމްޑީޕީގެ މެމްބަރެގެ ގޮތުގައި ހުރެ އެންމެ އެކަށީގެންވާ ގޮތުގައި މަސްއޫލިއްޔަތު އަދާނުކުރެވޭކަމަށްބުނެ އެމަޤާމުން އިސްތިއުފާ ދެއްވި ދިޔާނާ ވަނީ އަދުގެ ސަރުކާރުގެ މިނިސްޓަރ އޮފް ޖެންޑާ ފެމިލީ އެންޑް ހިއުމަން ރައިޓްސްގެ މަޤާމް ފުރުއްވާފައެވެ.\nދިޔާނާ ހައްޔަރު ކުރަންވީ އަދި އެވާހަކަ ބުނި މީހަކު ހޯދާ އެކަމަށް ރޭވި ބަޔަކު ހޯދާ އަދަބު ދޭންވީ!\nދިޔާނާ އަކީ ހަމަޔަގީނުންވެސް ތިކަން ސިއްރު ކުރި އެކަކު.. އެހެންވީމަ ދިޔާނާއަށް އަދަބު ލިބެންޖެހޭނެ… މިހާ ދުވަސް ވަންދެން ތިކަން ސިއްރު ކުރުމުން ދިޔާނާއަކީ ތިކަން ރޭވި މީހެއްކަމަށް ބެލެވޭނެ\nދިޔާނާ، މެންނަށް ތިކަންއެގިހުރެ މިއަދުތިޔަފަދަ ވާހަކައެއް ދެއްކުން ތިޔައީ ވަރަށްހަޑި މުޑުދާރު ޢަމަލެއް ކަމުގައި ދަންނަވަން؟ ކެރެންޏާ މީޑިޔާއަށް އަރާ ފިސާރިކެރިގެން ހަޤީގަތް ހާމަކޮއްލަ ދީބަލަ؟\nޖާބިރުގެ ވާހަކަ އެދައްކަނީ..\nދިޔާނާގެ ރިޕޯޓްގައިބުނާ × ނުވަތަ ނަން ހާމަކުރަން ނޭދޭ ސިޔާސީ ބޭފުޅަކީ ދިއްގަރު ދާއިރާގެ އިއްޒަތްތެރި މެމްބަރު އަހުމަދު ނާޒިމް ނުވަތަ ޖަނގިޔާ ނާޒިމް. އެހެންކަމުން މިކަމުގައި ތަހުގީގެއްކޮށް ނާޒިމްއާއި އޭނާގެ ގާތް ޔާމީންއާއި މައުމޫނަށް ހައްޤު އަދަބު ދިނުމަށް ގޮވާލަން\nދިޔާނާ ހައްޔަރުކޮށް، ނަޝީދު އަވަހާރަކޮށްލަން ރޭވި މީހުން ހޯދާ މި ކަމުގައި ބައިވެރިވި މީހުންނަށް ހައްޤު އަދަބު ލިބެން ޖެހޭނެ.


Raudha Ge Marah2Aharu - Meege Kurin Nudhahkaa Huri Ethah Vaahaka Thakeh! - Vaguthu\nރާއްޖޭގައި ކޮވިޑް ޓެސްޓް ކުރުން އިންތިހާއަށް ދަށަށް، ސަބަބެއް ނޭނގޭ! - 13 ގަޑިއިރު ކުރިން\n1 އަހަރު ކުރިން ( މެއި 23, 2019 )\nބަންގުލަދޭޝްގެ ރާޖްޝާހީގައި ޑޮކްޓަރުކަން ކިޔަވަމުން ދަނިކޮށް، 2017 ވަނަ އަހަރުގެ މާރޗް މަހުުގެ 29 ވަނަ ދުވަހު، އަމިއްލައަށް ދަން ޖެހިގެން މަރުުވިކަމަށް ބުނާ، ރައުދާ އާތިފްގެ މަރާ ގުޅޭގޮތުން މީގެ ކުރިން މީޑިޔާތަކަށް ތިލަވެފައިވަނީ މަދު މިންވަރެއްކަން އެނގުނީ، މި މައްސަލައާއި ގުޅޭގޮތުން ރައުދާގެ ބައްޕަ މުޙައްމަދު އާތިފް "ވަގުތު" އާއި ޙިއްސާކުރި އެތައް ވާހަކަ ތަކަކަކުންނެވެ.\n2017 ވަނަ އަހަރުގެ މާރޗް މަހުގެ 29 ވަނަ ދުވަހުގެ މެންދުރު 12 ޖަހަނިކޮށް، ރައުދާގެ މަރުގެ ޚަބަރު އޭނާގެ މަންމައަށް ލިބުމާއި އެކު، އެދުވަހު އެ އާއިލާގެ 12 މީހަކު ވަނީ، ލަންކާ މަގުން، ޑާކާއަށް ގޮސް، ޑާކާގެ އެއްގަމު މަގުން ރާޖްޝާހީއަށް ގޮސްފައެވެ. އެމީހުންނަށް ރާޖްޝާހީއަށް ދެވުނީ މާރޗް މަހުގެ 30 ވަނަ ދުވަހުގެ ހަވީރު ކަމަށްވާތީ، ރައުދާގެ ހަށިގަނޑު އޭނާގެ އާއިލާއަށް ފެންނަ ވަރުވީ އޭގެ އަނެއް ދުވަހުއެވެ.\n"ރައުދާ އޮތީ ބެންޗެއްގަ ބާއްވާފަ. އެންމެ ފުރަތަމަ ވެސް އަޅުގަނޑަށް އޭނަގެ ހަށިގަނޑު ފެނުނުތަނާ އެނގިއްޖެ އޭނައަށް ވަރަށް ބޮޑަށް އަނިޔާ ކޮށްފައި ހުރިކަން. އޭރުވެސް އޭނަގެ ކަރުގައި އެކަމުގެ ނިޝާންތައް ފެންނަން ހުރި. މޫނުމަތީގައި ވެސް ހުރި އޭނައަށް އަނިޔާ ކޮށްފައި ހުރި ނިޝާންތައް ފެންނަން. ދެން އެ ހިސާބުން އެނގިއްޖެ އޭނަ އެ އޮތީ އަމިއްލައަށް މަރުވެފައި ނޫންކަން. ކަރުގައި ހިފާފައި ހުރިތަން ނޫފާގަނެފައި ހުރި. އަޅުގަނޑުމެން ކައިރި ބުނީ ސްކާފެއް ބޭނުންކޮށްގެންނޭ އޭނަ ދަން ޖެހުނީ. އަމިއްލައަށް ދަންޖެހިގެން މަރުވާ މީހެއްގެ އެންމެ މުޙިއްމު އެކައްޗަކީ ލައިގޭޝަން މާކް. އެއީ ދަންޖެހެން ބޭނުންކުރާ ވާގަނޑުގެ ނިޝާން. އެ ނިޝާން ކަރުގައި ފެންނަން ހުންނާނެ. އެކަމަކު ކަރުގަ ފެންނަން ހުރީ ބެލްޓެއްގެ ނިޝާން. އަޅުގަނޑުމެން ފޮޓޯ ނަގަން އުޅެނިކޮށް ވެސް އެކަން ހުއްޓުވީ ފުލުހުން." ރައުދާގެ ބައްޕަ، އެ ވާހަކަތައް "ވަގުތު" އާއި ޙިއްސާކުރިއެވެ.\nރައުދާގެ ބައްޕަ، މުޙައްމަދު އާތިފަކީ ކުޑަކުދިންގެ ޚާއްޞަ ޑޮކްޓަރެކެވެ. އަދި ކިޔެވުމުގެ ތެރޭގައި އޭނާ ވަނީ ޕޮރިންސިކް މެޑިސިން ވެސް ކިޔަވާފައެވެ. އެހެންކަމުން މިފަދަ ހާލަތްތަކުގައި އަމަލު ކުރަންޖެހޭ ގޮތާއި، ޕޯސްޓް މޯޓަމްގެ ސާޕަލް ނަގަން ޖެހޭ ގޮތާއި، އެއާއި އެކު ހަމަކުރަންޖެހޭ ލިޔެކިޔުންތަކުގެ މަޢުލޫމާތު ވެސް އޭނާއަށް ވަނީ، ޑޮކްޓަރުކަން ކިޔަވަން އުޅުނު ދުވަސްވަރު ލިބިފައެވެ.\nރައުދާގެ ހަށިގަނޑު ފެނުމާއި އެކު، އޭނާގެ މަރާ ގުޅިގެން އާތިފްގެ ހިތުގައި އުފެދުނު އެތައް ސުވާލެއްގެ ޖަވާބު ހޯދަން އޭނާ ބޭނުންވިއެވެ. އެގޮތުން އެންމެ ފުރަތަމަ ދާން ބޭނުންވީ އޭނާ ކިޔަވަން ހުރި ހޮސްޓެލްއަށް ކަމަށާއި، އެތަނުގައި އޭނާ ހުރި ކޮޓަރި ވަގުތުން ބަލަން ބޭނުންވި ކަމަށް އޭނާ ބުންޏެވެ. ރައުދާ ދިރިއުޅުނު ހޮސްޓެލް ތެރޭގައި، ޤައުމުން ބޭރުން އައިސް ތިބޭ ކުދިން ބައިތިއްބަން ވަކިން ބްލޮކެއް ހަދާފައި ހުރެއެވެ. އެތަނުގައި 20 ވަރަކަށް ކުދިން އުޅޭކަމަށާއި، އާއްމުކޮށް އުޅެނީ ނޭޕާލް، އިންޑިޔާގެ ކަޝްމީރު އަދި ދިވެހިރާއްޖެ ކުދިން ކަމަށް އޭނާ ބުންޏެވެ.\n"އަޅުގަނޑު އެތަނަށް ގޮސްފަ ބުނީ އަޅުގަނޑު ބޭނުމޭ ރައުދާ ހުރި ރޫމް ހުރިގޮތެއް ބަލަން. ދެން އަޅުގަނޑު އެހީ ކާކަށްހޭ ރައުދާ މަރުވެފަ ހުއްޓަ ފެނުނީ. ރައުދާ މަރުވެފަ ދަންޖެހިފަ ހުރިކަމަށް ބުނާއިރު، ކޮބާތޯ އެވިޑެންސް. ކޮބާހޭ ފޮޓޯއެއް ވިޔަސް. ނޫނީ އެންމެ ހެއްކެއް ވެސް ދައްކާލަ ބަލާށޭ. ދެން އެހިސާބުން އެމީހުން ވަރަށް ހިތްހަމަނުޖެހިއްޖެ. އަޅުގަނޑު އެހެން ބުނީމަ. ދެން އެހެންބުނީމަ އެމީހުން ގެނައީ އިންޑިޔާގެ ކަޝްމީރުގެ އަންހެން ކުއްޖެއް. ސީރަތު ޕަރުވީން ނަމަކަށް ކިޔާ އަންހެން ކުއްޖެއް." އޭނާގެ ބައްޕަ ކިޔައިދިނެވެ.\nރައުދާގެ މަރުގެ މައްސަލައާއި ސީރަޕު ޕަރުވީނާއި ހުރި ގުޅުން\nޝީރަތު ޕަރުވީނަކީ ރައުދާއާއި އެކު ބަންގުލަދޭޝް މެޑިކަލް ކޮލެޖުގައި ޑޮކްޓަރުކަން ކިޔަވަމުން ދިޔަ އިންޑިޔާގެ ކަޝްމީރުގެ އަންހެން ކުއްޖެކެވެ. ރައުދާ މަރުވިކަމަށް ބުނާ ދުވަހުގެ ހެނދުނު އެ ދެމީހުން އެއްކޮށް ސައިބޯން ދިއުމަށްޓަކައި ރައުދާ ހޯދުމަށް އޭނާ ދިޔަކަމަށް ވެއެވެ. ނަމަވެސް ރައުދާގެ ކޮޓަރި ދޮރު ތަޅުލާފަ ހުރުމުން، ދޮރުގައި ވަރަށް ބާރަށް ތެޅި ކަމަށާއި، އަދި ނުހުޅުވުމުން، ދޮރުގައި ހުރި ލޯވަޅަކުން ބަލާލިއިރު ރައުދާ ދަންޖެހިފަ ހުރިތަން ފެނުނު ކަމަށް އޭނާ ވަނީ ފުލުހުންގެ ތަޙުޤީޤުގައި ބުނެފައެވެ.\n"އޭނާއަށް އެންމެ ފުރަތަމަ ރައުދާ ފެނުނުކަމަށް ބުނީ. އޭނަ ބުނީ ސައިބޯން ވެގެން އައިސް ދޮރުގަ ޖެހުމުން ދޮރު ނުހުޅުވުމުން އެތެރެ ބަލާލިިއިރު ދަންޖެހިފަ ހުރި ތަން ފެނުނު ކަމަށް. ދެން އެތަނުގައި އުޅޭ އެހެން މީހުންނަށް ގޮވައިގެން، ކޮޓަރި ދޮރު ހަލާކުކޮށްލައިގެން ވަނީކަމަށް ބުނީ. ދެން ރޫމުގައި ގެންގުޅޭ ވަޅިއެއް ގެނެސް ރައުދާގެ ކަރުގައި އައްސާފަ ހުރި ސްކާފް ކަނޑާލުމަށްފަހު އޭނަ ތިރިކުރީކަމަށް. އެގޮތަށް ތިރި ކުރީ ކީއްވެތޯ އަޅުގަނޑު ސުވާލު ކުރިން. އޭނަ ބުނީ ރައުދާގެ ފުރާނަ ސަލާމަތް ކުރާށޭ ތިރިކުރީ. ނަމަވެސް މެޑިކަލް ކިޔަވާ ކުދިންނަށް އެނގޭނެ ދަންޖެހޭ މީހަކު މަރުވަން ނާގާނީ ގިނަވެގެން ދެ މިނެޓް ކަމާއި، އެއަށްވުރެ ގިނައިރުވެފައިވާ މީހެއްނަމަ، އެމީހެއްގެ ފުރާނަ ސަލާމަތް ނުކުރެވޭނެކަން. އަދި ދަންޖެހިފަ ހުންނަ މީހެއްގެ ގައިގަ އަތްލައިގެން ނުވާނެކަމާއި، އެކަން ކުރަންވާނީ ތަޙުޤީޤު ކުރާ ފަރާތްތަކުންކަން އެމީހުންނަށް އެނގެންވާނެ. ދެން ޕޮލިހުންގެ އަތުން އަޅުގަނޑު ބެލީ ފޮޓޯއެއް ލިބޭތޯ. އަޅުގަނޑަށް ލިބުނު ފޮޓޯގައި އޭނަގެ ބޯ ކައިރި އޮވޭ މީދާ މަރާ ބޭސް ވެސް ބާއްވާފަ. އޭނައަކީ ރޫމްގައި ކައްކާ ކާ މީހެއް. އޭނާގެ ފުޑް ކައުންޓަރ މަތީގައި ވެސް ހުރި ރިހަގަނޑެއް ކައްކާފައި. ދެން ހުރީ ކޮފީ ބޮއިފައި. ދެން ލޭޑީސް ފިންގާ ވެސް ހުރި ކޮށަން ފަށާފައި. ޓޮމާޓޯ ތަކެއް ވެސް ހުރި. ހަވާދު ފުޅިތައް ވެސް ހުރީ އެނދު ދަށަށް އުކާލާފަ. އެނދު ކައިރީގައި ބަހައްޓާފަ ހުރި ވޯޑްރޯބްގެ ބިއްލޫރިގަނޑު ވެސް އޮތީ ތަޅާލާފަ. އޭނަ ކިޔަވަން ބޭނުން ކުރާ މޭޒުމަތީގެ ބިއްލޫރިގަނޑު ވެސް އޮތީ ތަޅާލާފަ. އެހެން ވީމަ، ސީރަތު ޕަރުވީން އެ ބުނާ އެއްޗެއް އަޅުގަނޑަށް ޤަބޫލުނުކުރެވުނީ. އެ ކޮޓަރި ބަލާލީމަ އެނގޭ އެތާ ތެރޭގައި ހަމަނުޖެހުމެއް ހިންގާފަ ހުރިކަން." ރައުދާގެ ބައްޕަ ކިޔައިދިނެވެ.\nސީރަތު ޕަރުވީނަކީ ރައުދާއާއި ގާތްކޮށް އުޅޭ މީހެއް ނަމަވެސް، ރައުދާ މަރާލުމުގެ ހަފްތާއެއް ކުރިން އޭނާއާއި ގުޅޭ އެހެން ވާހަކައެއް ވެސް ރައުދާ ވަނީ އޭނާގެ މަންމައާއި ހިއްސާ ކޮށްފައެވެ.\n"ރައުދާ މަރުވުމުގެ ހަފްތާއެއް ކުރިން، އޭނާ މަންމައަށް ގުޅާފަ ރައުދާ ބުނިކަމަށް ވަނީ، ތިމަންނަ އެއްރޭ ކިޔަވަން އިންދަ، ސީރަތު ޕަރުވީން އައިސް ތިމަންނައަށް ޖޫސްތައްޓެއް ދިން ވާހަކަ. ދެން ޖޫސްތަށި ބޯލީމަ ތިމަންނަ ބޯ އަނބުރާ ގޮތޭ ވީ. ތަށި ބަލާލިއިރު އޮތޭ ތަށި ތެރޭގަ ބޭސް ގުޅައެއް. އެހެން މީވަ އޭނައަށް އަޅުގަނޑުމެންނަށް ޝައްކު ކުރެވުނީ. ދެން އަޅުގަނޑު ބުނީ އޭނާއާއި ދޭތެރޭ އަޅުގަނޑުމެންނަށް ވަރަށް ޝައްކު ކުރެވޭ. ބުނީމަ އޭނަ ބުނީ ނޫނެކޭ. ތިމަންނަ އެއް ނޫނޭ. ދެން އަޅުގަނޑު ބުނީ ރައުދާއަށް ޕޮއިޒަންސް ދިނީމެއް ނޫންހޭ. ބުނީމަ އޭނަ ރޯން ފެށީ. ދެން އަޅުގަނޑު އެދުނީ އޭނަގެ ފޯނު ދިނުމަށް. އެކަހަލަ އެއްވެސް މުޢާމަލާތެއް ހިނގާފަ ހުރިތޯ ބަލަން. ފޯނުގަ ހުރި އެވާހަކައާއި މެދު ރައްދުވެސް ދީފަ. ރައުދާ އޭނައަށް ރައްދު ދީފަ ހުރޭ މެސެޖް ކޮށްފަ. ރައުދާ ބުނެފަ އިންނަނީ، ޔޫ އާރ ނޮޓް މައި ފްރެންޑް އެނީ މޯ. އައި ކެނޮޓް ޓްރަސްޓް ޔޫ އެނީ މޯ. ޕްލީސް ޑޯންޓް އީވެން ކަމް ޓު މައި ރޫމް. މިގޮތަށް ހުރީ މެސެޖްކޮށްފަ." ރައުދާގެ ބައްޕަ އެ ވާހަކަތައްވެސް "ވަގުތު" އާއި ހިއްސާކުރިއެވެ.\nމައްސަލަ އޮއްބާލަން ބަންގުލަދޭޝް ފުލުހުން މަސައްކަތް ކުރި.\nރައުދާ މަރުވި ޚަބަރު ބަންގުލަދޭޝްގެ ފުލުހުންނަށް ލިބުމާއި އެކު، އެކަމުގެ ތަހުޤީޤު ވަނީ ވަގުތުން ފަށާފައެވެ. އެކަން ތަޙުޤީޤު ކުރުމަށް ހަވާލުވީ، ރައުދާ ކިޔެވި ކޮލެޖު ކައިރި ހުންނަ ޕޮލިސްސްޓޭޝަން އަކުންނެވެ.\n"ރައުދާގެ ހަށިގަނޑު އަޅުގަނޑުމެންނަށް ދެއްކި ތަނާ އަޅުގަނޑުމެން ބޭނުންވީ އޭނަގެ ހަށިގަނޑު ލަންކާއަށް ގެންދަން ޕޯސްޓް މޯޓަމް ހަދަން. އެ ހިސާބުން ފުލުހުންނާއި އަޅުގަނޑުމެންނާއި މަޝްވަރާތައް ފެށިގެން ދިޔައީ. އަޅުގަނޑުމެން އެދުނީ ރައުދާގެ ޕޯސްޓް މޯޓަމް ލަންކާއިން ހަދަން. ދެން އޭގެ ދެ ދުވަސް ފަހުން އަޅުގަނޑުމެން ބައްދަލުކުރިން އެ މައްސަލަ ތަޙުޤީޤު ކުރަން އިސްކޮށް ތިބި ދެ ބޭފުޅުންނާ. އެދުވަހު ވެސް އަޅުގަނޑުމެން ސުވާލުކުރިން އޭނާގެ ޕޯސްޓް މޯޓަމްއާއި ގުޅޭގޮތުން. ދެން އެހިސާބުން އެ ވާހަކަތައް ދައްކާ ނިންމާލިމަ ޕޮލިސް ކޮމިޝަނަރު މިއަހަނީ އެ ހިސާބުގެ އިންވެސްޓިގޭޝަން އޮފިސަރ ކައިރި، ކިހިނެއްހޭ ރައުދާގެ ޕޯސްޓް މޯޓަމްގެ ކަންކަން އޮތީ ބުނީމަ ބުނީ މިހާރު އެކަން ނިމިފައިވާ ކަމަށް. ދެން އަޅުގަނޑުމެންނަށް ނޭނގި، އަޅުގަނޑުމެން ކައިރި ނުވެސް އަހާ، ހުއްދަވެސް ނުހޯދާ އެކަން ކުރުމުން ވަރަށް ބޮޑަށް އޮޅުވާލުމަށް މަސައްކަތް ކުރަމުން ދާކަން އަޅުގަނޑުމެންނަށް ޔަޤީންވި." ރައުދާގެ ބައްޕަ ބުންޏެވެ.\nޕޯސްޓް މޯޓަމްގެ ކަންކަން ނިމިފައިވާ ކަމަށް ބުނުމުން އިތުރަށް ރައުދާގެ ހަށިގަނޑު ބޭއްވުމުގެ ބޭނުމެއް ނެތްކަމަށް ނިންމާ، އޭނާ ވަޅުލުމަށް އާއިލާއިން ވެސް އެއްބަސްވިއެވެ. ނަމަވެސް އެކަން ކޮށްފައިވާ ގޮތާއި މެދު އާއިލާއިން ހިތްހަމަ ނުޖެހޭތީ، މީޑީޔާތަކުގެ ސަމާލުކަމަށް އެކަން ގެނެސް، އަދި ލޯޔަރެއްގެ އެހީތެރިކަމާއި އެކު އެ މައްސަލައާއިގެން ކުރިއަށް ދިއުމަށް އާޠިފް ބޭނުންވިއެވެ.\n"ދެން އަޅުގަނޑުމެން ދިޔައީ ހޮސްޓެލްއަށް. އޭރު ޕޯސްޓް މޯޓަމް ރިޕޯޓު އޮތީ ބޭރުގެ މީޑިޔާ ތަކުގައި ހިއްސާ ކޮށްފަ. ޕޯސްޓް މޯޓަމް ހެދީ ރާޖްޝާހީގެ އެންމެ މޮޅު ތިން ޑޮކްޓަރުން. އެއީ ރައުދާ ކިޔެވި ކޮލެޖްގެ ދެމީހުންނާއި، ސަރުކާރު ކޮލެޖްގެ އެކަކާއި. ޕޮރިންސިކް އެކްޕާޓުން އެއީ. ނަމަވެސް ރައުދާ ކިޔެވި ކޮލެޖްގައި ހިމެނޭ ދެ މީހުން ލައިގެން އެ ރިޕޯޓު ހަދާއިރު އެ ޞައްޚަ ނުވާނެ ކަމަށް އޭރުވެސް އަޅުގަނޑުމެންނަށް ޤަބޫލުކުރެވޭ. ދެން އަޅުގަނޑުމެން ބައްދަލުކުރީ އެކަމުގަ އުޅުނު އެންމެ އިސް ޑޮކްޓަރާ. އަޅުގަނޑުމެން ސުވާލުކުރިން ދަންޖެހިގެން މަރުވީ ސުކާފެއް ބޭނުން ކޮށްގެން ކަމަށް ބުނާއިރު ކީއްވެގެން ތޯ ބެލްޓެއްގެ ނިޝާނެއް އެ ހުރީ. ދެން ރައުދާ މަރުވީ އަމިއްލައަށް ކަމަށް ބުނާއިރު، ކީއްވެގެންތޯ ކަރުގަ މީހަކު ހިފާފަ ހުރި ކަމުގެ ނިޝާންތައް ފެންނަ އެހުރީ. އެއިން އެއްވެސް ސުވާލަކަށް ޖަވާބެއް ނުދިން. ދެން އެ ޑޮކްޓަރުގެ ޖީބުން ގަނޑުކޮޅެއް ނަގާފަ ފަތުރާލާފަ ބުނީ މިއީ ސައިންޓިފިކް ޑެފިނިޝަން އޮފް ބާރތް މާކް އޭ. ކަލެއަކަށް ނޭނގޭނޭ، ކަލޭތީ ފޮރިސްސިކް ޑޮކްޓަރެއް ނޫނޭ ބުނީ، ކަލޭ ތީ ކުޑަކުދިންގެ ޑޮކްޓަރެކޭ. އަޅުގަނޑު ބުނިން އެމްބީބީއެސް ގަ ދެ އަހަރު ކިޔެވީމޭ ފޮރެންސިކް. އެހެން ވީމަ އެނގޭނޭ އަޅުގަނޑަށް. މަރުވާން ބޭނުން ކުރި އެއްޗެއްގެ ނިޝާން އިންނާނޭ އަރާފަ. ދެން އަޅުގަނޑު ބުނިން މައްސަލައެއް ނެތޭ، އަޅުގަނޑަކީ ކިޔެވި މީހެއްވެސް ނޫނޭ، ޑޮކްޓަރެއް ވެސް ނޫނޭ އެކަމަކު އަޅުގަނޑަށް ބުނެދީފާނަންހޭ ބާރތް މާކް އެއީ ކޯއްޗެއްތޯ. ބުނީމަ ބުނީ އުފަން ލަފޭ. އަޅުގަނޑު ބުނިން ބަލަ އަޅުގަނޑު މީ ރައުދާގެ ބައްޕަ އޭ. ރައުދާ އުފަންވިއިރު ނެތް ބާރތް މާކެއް މިހާރު އިންނާނެހޭ. އުމުރުން 20 އަހަރުގަހޭ ބާރތް މާކް އަންނާނީ. އެއްވެސް ސުވާލަކަށް ޖަވާބެއް ނުދޭ." ރައުދާގެ ބައްޕަ ކިޔައިދިނެވެ.\nރައުދާގެ މަރުގެ މައްސަލަ އޮއްބާލަން، ބަންގުލަދޭޝްގެ ފުލުހުންނާއި، ޑޮކްޓަރުން ގުޅިގެން މަސައްކަތް ކުރަމުންދާކަން އިތުރަށް ޔަޤީންވުމުން އާޠިފް ނިންމީ އެ މައްސަލަ އެ ޤައުމުގެ ކޯޓަށް ހުށަހަޅާށެވެ. އޭނާގެ އެންމެ ބޮޑު ކަންބޮޑުވުމަކަށްވީ، ޕޯސްޓް މޯޓަމް ހެދިކަމަށް ބުނާއިރު، އެއާއި އެއްކޮށް ނަގަންޖެހޭ އެކްސްރޭތަކާއި، އަދި އެކަމުގެ މަސައްކަތް ދިޔަ ގޮތް އެނގޭނެ އެއްވެސް ހެއްކެއް ފެންނަން ނެތުމެވެ.\n"އަޅުގަނޑު އެދުނިން ޕޯސްޓް މޯޓަމްގެ ފޮޓޯތައް ހޯދަން. ޕޯސްޓް މޯޓަމް ހެދުމުގެ ކުރިން މީހާ މަރުވެފަ އޮއްވައި ފޮޓޯ ނަގާނެ. އެއަށްފަހު ހުރިހާ ހެދުންތައް ބާލާފަ ފޮޓޯ ނަގާނެ. އެއަށްފަހު ކޮންމެ ލޭއާއެއް ފެޅުމުގެ ކުރިން ފޮޓޯ ނަގަމުން ވީޑިޔޯ ކުރަމުން ދާނީ. ފޮޓޯ ނެގި ކެމެރާގެ ފޯލަކް ލެންގްތައް ދަންދެން ރިފޯޓުގަ ހިމަން ޖެހޭނެ. އެކްސް-ރޭތައް ވެސް ހިމަނަން ޖެހޭނެ. ހުރިހާ ލިޔުމެއް ހަމަވާން ޖެހޭނެ. ދެން މިވާހަކަތައް ދައްކަން ފެށީމަ އެމީހުންނާއި އަޅުގަނޑުމެންނާއި ވަރަށް ބޮޑަށް މައްސަލަ ޖެހުނީ. ރައުދާއަކީ އެއްވެސް އިންޖަރީއެއް ހުރި ކުއްޖެއް ނޫން. މޮޑެލް ކޮށްފަ ހުރި ކުއްޖެއް. އޭނާގެ އެއްވެސް އުފަންލަފެއް ނީންނާނެ. ދެން ނެގީ ލޯޔަރެއް. ރާޖްޝާހީގައި ޕްރޮސެކިއުޓަރ ޖެނެރަލްކަން ކޮށްފައި ހުރި ލޯޔަރެއް. ނަގާފަ މައްސަލަ ހުށަހެޅީ ކޯޓަށް. ދެން އަމުރެއް ނެރުނީ އެތަނުގެ ސީއައިޑީން އެ މައްސަލަ ކުރިއަށް ގެންދަން. ދެން ދެ އޮފިސަރުން އިސްކޮށް ތިބެގެން އަނެއްކާ ވެސް އެ މައްސަލަ އަލުން ތަޙުޤީޤު ކުރަން ފެށީ. ދެން އަޅުގަނޑުމެންނާއި އެކު ކޮލެޖަށް ގޮސްފަ އެމީހުން ނައްޓާލީ ފަންކާ. ފަންކާގަ އެއްވެސް ޑެމޭޖެއް އިންތޯ ބެލީ. ބެލިއިރު އެއްވެސް ގެއްލުމެއް ލިބިފައެއް ނެތް. ދެން ގުޅުން ހުރި ހުރިހާ އެންމެންނާއި ސުވާލުކުރީ." ރައުދާގެ ބައްޕަ ކިޔައިދިނެވެ.\nރައުދާގެ މަރުގެ މައްސަލައިގެ ތަޙުޤީޤު ސީއައިޑީން ކުރިއަށް ދަނިކޮށް، އޮސްޓްރޭލިޔާގެ ޗެނަލް ލައިންގެ ބޭފުޅުން ވެސް އާޠިފަށް ގުޅިކަމަށް އޭނާ ބުންޏެވެ. އަދި އެ މައްސަލައިގެ ތަޙުޤީޤު އެމީހުން ކުރިއަށްގެންދަން ބޭނުންވާކަމަށާއި، އެކަމުގެ އެހީތެރިކަން ބަންގްލަދޭޝް ފުލުހުންގެ ފަރާތުން ބޭނުންވާކަމަށް ވެސް އެމީހުން ބުނިކަމަށް އޭނާ ބުންޏެވެ.\n"އޮސްޓްރޭލިޔާގެ ޗެނަލް ލައިން އިން އަޅުގަނޑަށް ގުޅާފަ ބުނީ، ރައުދާގެ މަރުގެ މައްސަލަ ތަޙުޤީޤުކުރަން އެމީހުން ބޭނުންވާ ވާހަކަ. އަޅުގަނޑަށް ގުޅާފަ ބުނީ ރާޖްޝާހީއަށް އެމީހުން އަންނަން ބޭނުންވާ ވާހަކަ. އޭގެ ދުވަސްކޮޅެއް ފަހުން ގާތްގަނޑަކަށް ދިހަވަރަކަށް މީހުންގެ ޓީމަކުން އައީ. ނަމަވެސް ރައުދާ ކިޔެވި ކޮލެޖަށް އެމީހުންނަށް ވަދެވޭނެ ގޮތެއް ފުރަތަމަ ނުވި. ނަމަވެސް އެތައް ވަރަކުން އެމީހުންނަށް އެ ކޮޓަރިއަށް ވަދެވުނީ. އެމީހުން ބޭނުންވީ އެ ތަން ވީޑިޔޯ ކޮށްލަން. އެ ކްރައިމް ސީން. ދެން އެމީހުން އެދުނީ ސީރަތް ޕަރްވީން އާއި ބައްދަލުކޮށްލަން، ދެން ފުރަތަމަ ބުނީ ބައްދަލުކޮށް ދޭނަމޭ. ދެން ފަހުން ބުނީ މިހާރު ނެތޭ އޭނަ ހޮސްޓެލްގައެއް. ދެން އިރުކޮޅެއް ނުވެ ވޭނެއްގަ ބައިވަރު ފުލުހުން އައިއްސަ ބުނީ އެމީހުންނަށް ދެން އެއްވެސް ތަނަކަށް ނުދެވޭނޭ. އެހެން ބުނެފަ އެމީހުންގެ ހުރިހާ ޕާސްޕޯޓުތައް އަތުލާފަ، އެމީހުން ކައިރި ބުނީ އަނބުރާ ޤައުމަށް ދާން. އެމީހުންގެ ކެމެރާ ވެސް އަތުލާފަ ވީޑިޔޯތައް ޑިލީޓްކޮށްލި. އެކަމަކު އެމީހުން އޭރު ސާރވާއަށް އެ ވީޑިޔޯތައް އަޕްލޯޑް ކޮށްފި. އެހެންވީމަ އެކަންކަން އެގޮތައް ހުއްޓުވީމަ، އަޅުގަނޑުމެންނަށް އެނގިއްޖެ އެމީހުން އެކަން ފޮރުވަން އުޅޭކަން. އެމީހުން އެންމެފަހުން އަނބުރާ ޤައުމަށް ދިޔައީ. އޮސްޓްރޭލިޔާއަށް އެމީހުން ގޮސް އެކަމާއި ގުޅޭ ރިޕޯޓެއް ވެސް ތައްޔާރު ކުރި. އަދި އެމީހުންގެ ޗެނަލް ޓީވީން އެ ވީޑިޔޯ ކްރައިމް އިންވެސްޓިގޭޓިވް ޕްރޮގްރާމެއްގަ ދެއްކި. އެމީހުން ބޭނުންވާ ވަރަށް ގިނަ މަޢުލޫމާތު ތަކެއް ލިބިފަ ވަނީ. އެ ރިޕޯޓު އާއްމު ކުރީމަ ވެސް ބަންގްލަދޭޝް ފުލުހުން ބުނީ ތަޙުޤީޤުތަކުން ވެސް ދައްކަނީ އޭނާ އަމިއްލައަށް މަރުވި ކަމަށޭ." ރައުދާގެ ބައްޕަ ކިޔައިދިނެވެ.\nމީގެ އިތުރުން، ރައުދާ މަރާލި ރޭގެ ދަންވަރު 2:08 ގައި އޭނާ މަރާލާނެ ކަމުގެ ނުސީދާ އިންޒާރާއި އެކު އޭނާގެ ފޯނަށް ޓުވީޓެއް ލިބިފައިވާ ކަމަށާއި، ބަންގުލަދޭޝްގައި ހިންގި ތަޙުޤީޤުގެ އަލީގައި އެ ޓުވީޓަކީ ރާއްޖެއިން ކޮށްފައިވާ ޓުވީޓެއްކަން އެނގިފައިވާކަމުގެ މަޢުލޫމާތު ސީއައިޑީގެ ފަރާތުން ލިބުނު ކަމަށްވެސް ރައުދާގެ ބައްޕަ ވަނީ ބުނެފައެވެ.\n"ސީއައިޑީ އާއި އެ މައްސަލަ ހަވާލުވެ ކުރިއަށްދާން ފެށިތާ ދެ ދުވަސް ފަހުން ގުޅާފަ ބުނީ ރައުދާގެ މަރާ ގުޅޭގޮތުން އެބަ އޮތޭ ޓުވީޓް މެސެޖެއް ކޮށްފަ. އެ މެސެޖަށް ވެސް އޭނަ ރިޕްލައި ކޮށްފައި އޮތް ވާހަކަ. އެކަމަކު މެސެޖް ކޮށްފައި އެ އޮންނަނީ އެދުވަހު ހަވީރު 4:08 ގަ. ދެން ކިހިނެއްހޭ އެ މެސެޖަށް ރިޕްލައި ކުރަނީ. އެހެންވީމަ އަޅުގަނޑުމެން ބުނީ ތީ ވާނެ ކަމެއް ނޫނޭ. ދެން ކޮމްޕިއުޓަރުން އެ ޓުވީޓުގެ އަސްލު އޮރިޖިލަން ފެނޭތޯ އަޅުގަނޑުމެން މި ބެލީ. ބެލިއިރު އޭގެ އަސްލު މެސެޖް އަޅުގަނޑުމެންނަށް ފެނުނު، އެ މެސެޖު ކޮށްފައި އިންނަނީ އެރޭ، ރައުދާ މަރާލި ދުވަހުގެ ރޭ 2:04 ގައި. އެހެންވީމަ އެމީހުން އެ ވަނީ މެސެޖްގެ ގަޑި އޮޅުވާލައިފަ. ދެން އަޅުގަނޑުމެން ޕޮލިހުންނަށް ހުށަހެޅިން މި މެސެޖް އޮޅުވާލައިފަ އޮތް ކަމަށް. އެ މެސެޖުގަ ބުނެފަ އޮންނަނީ އިންޑައިރެކްޓްކޮށް، ރައުދާ މަރާލާނެ ވާހަކަ. ދެން އަޅުގަނޑުމެން ބެލި އިރު ފާހަގަވި އެއީ ދިވެއްސެއް ކޮށްފައި އޮތް މެސެޖެއްކަން. އެހެންވީމަ އަޅުގަނޑުމެންނަށް އެނގުނު ދިވެހިންގެ ތެރޭގައި ވެސް މި މައްސަލައާއި ގުޅުން ހުރި ބަޔަކު އުޅޭކަން." ރައުދާގެ ބައްޕަ ކިޔައިދިނެވެ.\nރައުދާ މަރާލުމުގެ ކުރިން އޭނާ މަރާލަން އުޅޭކަން ދިވެހިރާއްޖޭގައި ތިބި ބަޔަކަށް އެނގިފައިވާ ކަމަށާއި، އެކަން ތަޙުޤީޤުކޮށް ބެލުމަށް، ބަންގުލަދޭޝްގެ ސީއައިޑީގެ ޓީމެއް ރާއްޖެ އަންނަން ވެސް ނިންމިކަމަށް އޭނާގެ ބައްޕަ ބުނެފައިވެއެވެ. ނަމަވެސް ރާއްޖޭގެ ފުލުހުންގެ ފަރާތުން އެކަމަށް އެއްވެސް އެއްބާރުލުމެއް ލިބިފައިނުވާ ކަމަށާއި، އެންމެފަހުން އެ މައްސަލަ ބަލާ އިންވެސްޓިގޭޝަން ޓީމް ބަދަލުވެފައިވާން އަންގާފައިވާ ކަމަށް ވެސް އޭނާގެ ބައްޕަ، މުޙައްމަދު އާޠިފް ބުންޏެވެ.\nބަންގުލަދޭޝަށް ދިޔަ ދިވެހި2ފުލުހުން ވެސް މަސައްކަތް ކުރީ އެ މައްސަލަ އޮއްބައިލަން!\nމި މައްސަލައާއި ގުޅިގެން ދިވެހިރާއްޖޭގެ ދެ ފުލުހަކު ވެސް ވަނީ 2017 އެޕްރީލް މަހުގެ6ވަނަ ދުވަހު އެ ޤައުމަށް ގޮސްފައެވެ. މި ދެ މީހުންނަނީ ކްރައިމް އިންވެސްޓިގޭޝަންގައި ވަރަށް އިސްކޮށް މަސައްކަތް ކުރާ ދެ މީހުންކަމަށް ވެސް ވަނީ މަޢުލޫމާތު ލިބިފައެވެ.\n"ދިވެހިރާއްޖެއިން ވެސް2ފުލުހުން ދިޔަ. ގޮސްފަ އަޅުގަނޑުމެންނާއި ބައްދަލުކޮށްފަ ބުނީ ރައުދާގެ މަރުގެ ތަޙުޤީޤުގައި ސީދާ ގޮތުން ބައިވެރި ނުވެވުނަސް މައްސަލަ ދާގޮތް ބެލޭނެކަމަށް. ދެން މަރާލާފަ އޮތް ނިޝާންތައް ފެންނަ ހުރި ކަމަށް ބުނިން. އަދި ރަނގަޅަށް އެކަން ތަޙުޤީޤު ކޮށްދިނުމަށް ވެސް އަޅުގަނޑު އާދޭހާ އެކު އެދުނިން. ދެން އޭގެ ދެ ދުވަސް ފަހުން ދިވެހި ފުލުހުން އައިއްސަ ބުނީ، ތިމަންނަމެންނަށް ޤަބޫލެއްނުކުރެވޭ އޭނަ މަރާލާފައި އޮތް ކަމަކަށް. ބެލެވެނީ އޭނަ އަމިއްލައަށް މަރުވީ ކަމަށޭ. އަޅުގަނޑަކަށް ނޭނގޭ ކޮންކޮން ކަންތައްތަކަކަށް ބަލާފަ ކަމެއް އެހެން އެ ބުނީ. ދެން އަޅުގަނޑު ސުވާލު ކުރިން ކީއްވެގެންހޭ ރައުދާ އަމިއްލައަށް މަރުވިކަމަށް ތި ނިންމަނީ. ދެން އެމީހުން ބުނީ ރައުދާ ހުރި ހޮސްޓެލްއަށް ދިޔަ ވާހަކަ. ދެން އެތާނގަ ތިބި ދިވެހި އިތުރު ތިން ކުދިންނާއި ބައްދަލުކުރި ވާހަކަ ވެސް ބުނި. ދެން އެކުދިން ބުންޏޭ ރައުދާއާއި ރައުދާގެ ބޯއީ ފްރެންޑާ މައްސަލަ ޖެހިގެން، ރައުދާ މަރުވުމުގެ ދެ ދުވަސް ކުރިން އުޅުން ވާހަކަ. އެމީހުންނާއި އެވާހަކަތައް ހިއްސާކޮށްފަ އޮތް ވާހަކަ ބުނީ. ދެން އެކަމާއި ރައުދާ ދެރަވެގެން އަމިއްލައަށް ދަން ޖެހިގެން މަރުވި ވާހަކަ ދިވެހި ފުލުހުން ބުނީ. ދެން އަޅުގަނޑު ސުވާލުކުރިން ތިޔައީ މި މައްސަލަ އިންވެސްޓިގޭޓް ކުރަން އައި ފުލުހުންތޯ. އަޅުގަނޑު ބުނިން މި އޮތީ ފެންނަންނޫންހޭ ރައުދާ މަރާލާފަ އޮތް ކަމަށް ސާބިތުވާވަރުގެ ހެއްކާ އެކު. އަޅުގަނޑު ސުވާލުކުރިން ތިއައީ މި މައްސަލަ އޮއްބާލަންތޯ ނޫނީ އިޚްލާޞްތެރިކަމާއި އެކު މިކަން ތަޙުޤީޤު ކުރަންތޯ." ރައުދާގެ ބައްޕަ ކިޔައިދިނެވެ.\nމި މައްސަލައިގައި ބަންގުލަދޭޝްއަށް ދިޔަ ދިވެހި ދެ ފުލުހުން، އޭނާ މަރުވީ އަމިއްލައަށް ކަމަށް ބުނާއިރު، އެމީހުންނަށް އޭނާގެ ޕޯސްޓް މޯޓަމް ރިޕޯޓު ވެސް ފެނިފައި ނުވާކަމަށާއި، އެކަމާއި ގުޅޭގޮތުން ސުވާލުކުރަންޖެހޭ މީހުންނާއި ސުވާލު ވެސް ކޮށްފައި ނުވާކަމަށް އާޠިފް ބުންޏެވެ. އަދި އެކި ފަހަރު މަތިން އެތައް ވާހަކަތަކެއް އޮޅުވާލުމަށް މަސައްކަތްކޮށްފައިވާ ކަމަށާއި، އެކަން އެ ގޮތަށް ކޮށްފައިވަނީ ކަޅު ފައިސާގައި ޖެހިގެން ކަން އެނގޭ މިންވަރުގެ ހެކި އޭނާއަށް ލިބިފައިވާކަމަށް ވެސް އާޠިފް ބުންޏެވެ.\n"އަޅުގަނޑުމެން ނިދާފަ ތިއްބަ އެއްރޭ ގާތްގަނޑަކަށް 12 ޖަހަނިކޮށް، ދިވެހި ދެ ފުލުހުން އަޅުގަނޑުމެން ތިބި ހޮޓަލަށް އައި. އައިސް ބުނީ ރައުދާގެ އައިފޯން ހުޅުވުން ވާހަކަ. ދެން އޭނަގެ ފޯނުން މި ދައްކަނީ ރައުދާގެ ފޯނުގެ ސްކްރީން ކެޕްޗަރ ތަކެއް. ދެން އަޅުގަނޑު ބުނިން ކީއްވެހޭ އަޅުގަނޑަށް ފޯނު ނުދެއްކީ. އަޅުގަނޑު ސުވާލުކުރިން ކިހިނެއްހޭ ލޮކް ވެފަ އޮތް ފޯނެއް ހުޅުވީ. ދެން ދިވެހި ފުލުހުން ބުނީ އެކި ނަމްބަރު ނަމްބަރ ޖަހައިގެން ފޯނު ހުޅުވީ ކަމަށް. އެކަމަކު ސީއައިޑީން ބުނި ރައުދާގެ ފޯނު ނުހުޅުވޭނެކަމަށް. އެހެން ވީމަ އޭގެ މާނައަކީ ރައުދާ މަރާލުމުގެ ކުރިން ކޮންމެ ވެސް ބަޔަކަށް ޕާސްވޯޑް ލިބިފައި އޮތް ކަން. އަދި ދިވެހި ފުލުހުން އެރޭ އައި އިރު ގެނައި ރަބަރު ޕެކެޓެއްގަ ބަންދު ކޮށްފައި އޮތް އެއްޗެއް ވެސް. އޭގަ އޮތީ ރައުދާ ލައިގެން ހުރި ޖެކެޓަކާ، ދެން ރައުދާ ދަންޖެހެން ބޭނުންކުރި ކަމަށް ބުނާ ސްކާފް. އަޅުގަނޑު ބުނިން ކީއްކުރަންހޭ ތި ހިފައިގެން މި ތަނަށް ތި އައީ. އަޅުގަނޑު ބުނިން، ތީގަ ޖެހޭނޭ މެތަލޮޖީ ޓެސްޓް ހަދަން. ބުނީ މަ ބުނީ އަޅުގަނޑުމެން މި އުޅެނީ އާތިފަށް ދައްކަން ވެގެންނޭ، އޭނަ މަރުވީ އަމިއްލައަށް ކަން. ދެން އެރޭ ދަންވަރު އެމީހުން އެ ހިފައިގެން އައީމަ އަޅުގަނޑަށް އެނގިއްޖެ ދިވެހި ފުލުހުންވެ ވިސްނުން އެ މައްސަލައިގަ ގެންގުޅޭ ގޮތް. އޭރު އަޅުގަނޑުމެންނަށް މަޢުލޫމާތު ލިބިފަ އޮތީ އެ ކޮލެޖާއި ދިވެހި ފުލުުހުންނާއި ޑީލަކަށް ގޮސްގެން އެކަން ހިންދާލަން އުޅޭ ވާހަކަ. އަދި ރައުދާގެ ޕޯސްޓް މޯޓަމް ހެދި ސަރުކާރުގެ ކޮލެޖްގެ ޑޮކްޓަރަށް އެއްލައްކަ ޑާކާ ދިން ކަމަށް ވެސް އަޅުގަނޑުމެންނަށް މަޢުލޫމާތު ލިބުނު." އާޠިފް ކިޔައިދިނެވެ.\nކޯޓަށް ހުށަހެޅި ރައުދާގެ މަަރުގެ މައްސަލަ ބެލުމަށްފަހު، އަލުން އެ މައްސަލަ ފެށިގެން ތަޙުޤީޤު ކުރުމަށް ކޯޓުން އަމުރު ވެސް ކުރިއެެވެ. އަދި ވަޅުލާފައިއޮތް ރައުދާގެ ހަށިގަނޑު ދެވަނަ ފަހަރަށް ނަގައި، ދެވަނަ ޕޯސްޓު މޯޓަމެއް ހެދިކަމަށް ވެސް ރައުދާގެ ބައްޕަ ބުންޏެވެ.\nރައުދާ މަރާލީ ކީއްވެ؟\nރައުދާ މަރާލާފައިވަނީ ކޮން ސަބަބަކާ ހުރެތޯ، މި ސުވާލަކީ ރައުދާގެ ބައްޕަގެ ހިތުގައި އުފެދިފައިވާ އެންމެ ބޮޑު އެއް ސުވާލެވެ. 2012 ވަނަ އަހަރުގެ އޮކްޓޯބަރ މަހުގެ ފުރަތަމަ ދުވަހުގެ ރޭގެ މެންމަދުގެ ވަގުތެއްގައި ވަރަށް އަނިޔާވެރިގޮތަކަށް މަރާލި އަފްރާޝިމް އަލީގެ މަރުގެ މައްސަލައާއި، 2017 ވަނަ އަހަރުގެ މާރޗް މަހުގެ 29 ވަނަ ދުވަހު ބަންގުލަދޭޝްގެ ރާޖްޝާހީގައި މަރާލި، ރައުދާ އާތިފްގެ މަރާއި ވަރަށް ބޮޑެތި ގުޅުންތަކެއް ހުރިކަމަށް އޭނާގެ ބައްޕަ، މުޙައްމަދު އާތިފް ވަނީ ބުނެފައެވެ.\nމި މައްސަލަ އާއި ގުޅޭގޮތުން "ވަގުތު" އާއި ހިއްސާކޮށްފައިވާ ގިނަ ވާހަތަކެއްގެ ތެރެއިން އެ ވާހަކަ ވެސް އާތިފް ވަނީ ތިލަ ކޮށްފައެވެ. ހަމަ އެހެންމެ، ރައުދާ މަރާލުމުގެ އެއް ހަފްތާ ފަހުން، އިންޑިޔާގެ ޕަންޖާބު ޔުނިވާރސީޓީގައި ކިޔަވަން ހުރި ދިވެހި އެހެން ޒުވާނެއް ވެސް ވަނީ މަރާލާފައިކަމަށާއި، އެ މަރަކީ ވެސް ރައުދާގެ މަރާ ވަރަށް އެއްގޮތް މަރެއް ކަމަށް ވެސް އޭނާ ވަނީ ބުނެފައެވެ.\n"ރައުދާގެ ސުކޫލު ނިންމާފަ އޭނާ ފުރަތަމަ މަސައްކަތް ކުރީ ސެނަހިޔާގަ. ހަތްމަސް ވަންދެން މަސައްކަތް ކޮށްފަ ދެން އޭނަ ހިތްހަމަނުޖެހިގެން އެތަނަށް ނުދާންވެގެން އެ ވާހަކަ ދެއްކީ. ބުނީ ބައްޕާއޭ ތިމަންނަ އެތަނަށް ދާ ހިތެއް ނުވޭ. ބުނީމަ އަޅުގަނޑު އެހިން ކީއްވެގެންތޯ އެތަނަށް ދާ ހިތް ނުވަނީ. ބުނީމަ ބުނީ ތިމަންނައަށް އެނގެޔޭ އަފްރާޝިމްގެ މަރުގެ ވަރަށް ގިނަ ކަންތައްތައް. ތިމަންނަ ބިރުގަނޭ. އަޅުގަނޑު އެހިން ކިޔައިދޭށޭ. ބުނީމަ ވެސް ބުނީ ނޫނެކޭ އިޓްސް ޑޭންޖަރަސް ފޯ ލައިފް އޭ. ދެން އަޅުގަނޑުމެން އޭނަ ބަދަލުކުރީ އައިޖީއެމްއެޗަށް. ތަކުރާރުކޮށް އޭނަ އާއި ސުވާލުކުރިން ކިޔައިދޭށޭ. ނަމަވެސް އޭނަ އަޅުގަނޑުމެންނަށް އެއިން އެއްވެސް ވާހަކަ އެއް ކިޔައެއް ނުދޭ. ނަމަވެސް އެހެން މީހަކާ އެވާހަކަތައް ހިއްސާކުރި ކަމެއް ނުވަތަ ނުކުރާ ކަމެއް ބުނާކަށް ނޭނގެ. ދެން އަޅުގަނޑު އޮންނާނެ މި އަލަށް އުފެއްދި ކޮމިޝަނާ ވެސް އެ ވާހަކަތައް ޙިއްސާ ކޮށްފަ. އަދި ރައުދާ މަރާލިތާ ހަފްތާއެއް ފަހުން ދިވެހި އެހެން ކުއްޖެއް ވެސް ހަމަ ދަންޖައްސާފަ މަރާލީ. އެހެން ވީމަ މި ދަންޖައްސާފައި ހުރި ސްޓައިލަށް ބަލާއިރު، ހަމަ އެއްގޮތަކަށް އެއްބަޔަކު އެކަން ކޮށްފައި މި އޮތީ." ރައުދާގެ ބައްޕަ ކިޔައިދިނެވެ.\nކަންމިހެން ހުރިއިރު، ރައުދާގެ މަރުގެ ހާދިސާއަށް ދެ އަހަރު ވެފައިވާއިރު، އޭނާގެ މަރުގެ ހަޤީޤަތް ހޯދުމަށްޓަކައި އޭނާގެ ބައްޕަ ވަނީ އެތައް މަސައްކަތް ތަކެއް ކޮށްފައެވެ. އެގޮތުން ރައީސް އިބްރާޙިމް މުޙައްމަދު ޞާލިޙު އެކުލަވާލައްވާފައިވާ، މަރުތަކުގެ ހަޤީޤަތް ބެލުމަށް އުފައްދާފައިވާ ކޮމިޝަނަށް ވެސް މިހާރު ވަނީ އެ މަޢުލޫމާތު ޙިއްސާކޮށްފައި ކަމަށް އޭނާގެ ބައްޕަ ބުންޏެވެ. އަދި ރައުދާ މަރާލި ރޭ ކޮށްފައިވާ ޓުވީޓު ކޮށްފައިވަނީ ކާކުކަން ހޯދިއްޖެކަމަށާއި، އަދި އެ ކޮމިޝަންގެ ފަރާތުން އެމީހަކާއި ސުވާލުކޮށްފައިވާ ކަމުގެ މަޢުލޫމާތު ވެސް ލިބިފައިވާކަމަށް އޭނާ ވަނީ ބުނެފައިވެއެވެ. ހަމައެހެންމެ، މަރުތަކާއި ބެހޭ ކޮމިޝަނުން ކުރަމުން އައި ރައުދާގެ މަރުގެ ތަޙުޤީޤު މިހާރު ނިމިފައިވާ ކަމަށާއި، ނަމަވެސް ބަންގުލަދޭޝްގައި ތިބި މިކަމާއި ގުޅޭގޮތުން ސުވާލުކުރަންޖެހޭ މީހުންނާއި ސުވާލުނުކޮށް މިކަން ރަނގަޅު ގޮތުގައި ތަޙުޤީޤު ކުރެވިދާނެކަމަށް ޤަބޫލުނުކުރާ ކަމަށް ވެސް އޭނާ ވަނީ ބުނެފައެވެ.\nނަމަވެސް އަދިވެސް އެ އާއިލާއިން ތިބީ، ރައުދާގެ މަރަށް އިންސާފު ލިބި، އެކަމުގެ އަޑީގައި ތިބި ބަޔަކަށް ހައްޤު އަދަބުު ދެވޭނެ ދުވަހެއްގެ އިންތިޒާރުގައެވެ.\nރައުދާ ބައްޕަގެ އެންމެ ފަހުގެ ތުހުމަތުތައް ކެރެފާ އާއިލާއަށް!\nރައުދާގެ މަރުގެ ތަޙްޤީޤާއި މެދު ސުވާލު އުފައްދާ އޭނާގެ ބައްޕަ އަނެއްކާވެސް އާވާހަކަތަކެއް ހާމަކޮށްފި\nރައުދާގެ ގާތިލުން ސުއޫދަށާއި ކޮމިޝަންގެ ތަޙްޤީޤު ކުރާ ފަރާތްތަކަށް އެނގޭނެ - އާތިފް\nމެއި 23, 2019 10:38\nރައުދާ ބައްޕަ އަކީ ދޮގުހަދާ ހީލަތްތެރި މީހެއް... ރައުދާގެ ނަން ބޭނުންކޮށްގެން ފައިދާ ތަކެއް ނަގަން އުޅެނީ.. ރައުދާ ތުއްތު އިރުއްސުރެ ބަލާބޮޑު ކުރީ ރައުދާގެ މަންމަ އެކަނިމާއެކަނި... ރައުދާގެ ބައްޕަގެ ދެންތިބި ދެކުދިންނަށްވެސް އެއްވެސް ވަރަކަށް އަޅާނުލާ.....\nމެއި 25, 2019 00:29\nމިތަނުގަ މިއުޅެނީ ރައުދާގެ މަރާލިބަޔަކު ހޯދަން.އެކަމަކު ހަސަނު ކަމާނުގުޅޭ ޒާތީކޮމެންޓުތިކުރަނީ އާތިފް ކިހާވަރަކަށް ދަނެންތަ.ބަންގާޅުން ޔަތީމު2ކުދިން އެޑޮޕްޓުކުރިމީހަކު އަމިއްލަދަރިންނަށް އަޅާނުލާހުންނާނެތަ.އާތިފްއަކީ ވަރަށްރަނގަޅު ބައްޕައެއް.ދޮގުވާހަކަ މިކަހަލަ ޕަބްލިކް ފޯރަމްތަކުގަ ނުދައްކާ.ތިބާއަށް އެގޭނީ ތިބާގެ ދަރިޔަކު މަރާލިނަމަ ބައްޕައެއްގެ ހިތުގައަޅާވޭވާ ހިތާމަ .\nމެއި 23, 2019 10:40\nމެއި 23, 2019 10:56\nތިކަަމަށް އިންސާފު ހޯދަން ދާނީ ކޮންތާކަށްތަ؟\nމެއި 23, 2019 11:28\nތީ ބޯހަމަޖެހޭ މީހެއްނޫން!\nމެއި 23, 2019 11:43\nވީގޮތެއް ނުވެސް އެނގެ\nމެއި 23, 2019 11:57\nތީ ހަމަ ގޭމެއް\nމެއި 23, 2019 12:00\nތިޔަ މީހަކު ތިޔަ ދައްކާ ވާހަކައިގަ ދެކޮޅުޖެހޭ ކަންކަމަށްވުރެ ގިނައީ ދެކޮޅުނުޖެހޭ ކަންކަން. ހެއްކާއި ގަރީނާނެތި މިފަދަ ވާހަކަ ދައްކަންވާނެތޯ.\nމެއި 23, 2019 12:17\nޥަގުތުން މިރިޕޯޓް ގެނެސްދިން އިރު ރައުދާގެ މަންމަގެ ބަހެއްވެސް ގެނެސް ދިންނަމަ ސަޅިވީސް.ރައުދާގެ ބައެއްގެ އަމިއްލަ ވިސްނުމަށް ގިނަ ވާހަކަތައް ކިޔާދީފަ ހުރިކން ވަރަށް ބޮޑަށް ފާހަގަ ވުރެވޭ.ރައުދާއަކީ ހަބަރު ތަކުން އެނގުނު ގޮތުގައި މަންމަޔއްގެ މަސައްކަތުންކިޔަވާދީ ބަލާ ބޮޑުކުރާ ދަރިއެއް. މަންމަގެ ބަހެއް އެނގެންބޭނުން.\nމެއި 23, 2019 12:19\nދިވެހި ފުލުހުން ނިއުސް ކޮންފަރެންސްގަ ބުނީ ރައުދާގެ އައިފޯނު ހުޅުވުނީ އޭނަޔާ އެއްކޮށް އުޅޭ ދިވެހި ކުއްޖަކުބުނި ޕިން އެއް ޖަހައިގެންނޭ.ކޮންމެވެސް ކަމަކު ރައުދާ އެކުއްޖާ އަތަށް ފޯނު ދީގެންއުޅެނިކޮށް ފޯން ލޮކްވެގެން ރައުދާ އެކުއްޖާޔަށް ފޯން ލޮކް ކިޔާދިނޭ ކުރީގަ...ރައުދާ ބައްޕަ ގޭމް ޖައްސަވަނީ އުތަ\nއިސްވެސްޓިގޭޓިވް ޖާރނަލިޒަމްގެ ނަމޫނާ ލިޔުމެއް މީ. ވަގުތު ބޮއިކޮޓް ކުރަން ގޮވާއިރު މިފަދަ ކޮންމެ މައްސަލައަކާއި ގުޅިގެން އެންމެ ތަފްސީލީ މައުލޫމާތު ގެންނަ ބަޔަކީ ވަގުތު.\nޝުކުރިއްޔާ ވަގުތުގެ ޒުވާން ޓީމް ???\nމެއި 23, 2019 12:32\nމަހުޝަރުގެ މައިދާނުގަ ނަޫނީ ތިކަމަށް އިންސާފުލިބިދާނެތަ ވަﷲ އަައުލަމް . ގިޔާމަތްދުވަސް ވާކަމަށް ބިރު ނުގަންނަ މީހުން ކުރާނެ ކޮންމެފަދަކަމެއްވެސް\nމެއި 23, 2019 12:46\nބާތު މާކު އިންނާނެއްނު އެންމެންގެ ގައިގަވެސް؟؟؟؟؟؟؟؟\nމެއި 23, 2019 21:38\nނާނާ ބުނާކަށް ބާރތުމާކެއް ވިއްޔާއެ އިންނާނެ ދޯ އެބުނާހެން ވިހެއީއްސުރެން...\nމެއި 23, 2019 12:49\nއެކަމަށް އިންސާފު ހޯދަން ދާނީ މަހުޝަރު ބިމަށް\nމެއި 23, 2019 15:03\nހަސަން މިރަމަޒާންމަހު ރޯދައަށްހުރެ ޕަބްލިކްފޯރަމްތަކުގަ ރައުދާގެބައްޕަ ޑރ.ޢާތިފް އާބެހޭގޮތުންނޭންގޭވާހަކަތައް ކޮމެންޓްނުކުރޭ.ރައުދާ އުމުރުން3މަހުންސުރެ ރައުދާ ދިރިއުޅުނީ އޭނާގެ ބައްޕައާއެކު އިންޑިޢާގެ ބޯޕާލްގަ.އެތަނުގަ އޭނާ ތައުލީމުހާސިލްކުރީ ގްރޭޑް 8 ކާހަމައަށް ބޯޕާލްގެ ޓޮޕް އިންޓަނޭޝަނަލް ޕަބްލިކް ސުކޫލްގަ.ޢެނާގެ ކޮއްކޮވެސް ކިޔެވީ އެސުކޫލްގަ4ކާހަމައަށް.ރައުދާވިހެއީވެސް އޭނާމަންމަގާތު އާތިފް ހުރެ.އެއަށްފަހު2މައިންގޮވައިގެން ރައުދާއުމުރުން 13 އަހަރު ވަންދެން ރައުދާގެ2ކޮއްކޮ އާއެކު އުޅުނީ އޭނާގެ ބައްޕައާއެކު ބޯޕާލްގެ ލަގްޝަރީ ކޮލޮނީ ކޮހީފިޒާގަ.އަދިއެނާގެ މަންމަ3އަހަރުދުވަހުގެ ޑިޕްލޮމާވެސް ހެދީބޯޕާލްގަ ޑރ.ޢާތިފް އާއެކުދިރިއުޅެމުން..އާތިފްގެ އާއިލާ މާލެ ބަދަލުވިއިރު3ދަރިން ތިބި.އޭރު ރައުދާގެ އުމުރަކީ 13 އަހަރު އަދި އެންމެ ހަގުދަރީގެ އުމުރަކީ4އަހަރު.އެނާއުފަންވީވެސް ބޯޕާލްގަ.މާލެ ބަދަލުވެ ރައުދާ އޯލެވެލް ނިމުމާހަމައަށްވެސް އުޅުނީ އޭނާގެ ބައްޕައާއެކު.އޭނާމަންމަ އާތިފް ގާތުން ވަރިވީ އަމިއްލައަށް ކޯޓަށްގޮސްގެން.ކޯޓަށް ދަރިންގެ ހަރަދު ޖަމާކުރޭ.އަދި ކޯޓަށް ދައްކާ ހަރަދުގެ އިތުރުން ދަރިންގެ ކޮލެޖު ހަރަދުވެސްދޭ.ޑރ.އާތިފް އަކީ އަހަރެން ދަންނަ މީހެއް.ދަރިންނަށް ގުރުބާންވި ދަރިން ދެކެ އިންތިހާއަށް ލޯބިވާ ދަރިން ބަލާބޮޑުކުރި ބައްޕަ އެއް.ކިތަންމެ ނުރއްކަލަކާ ކުރިމަތިލާ ރައުދާގެ މަރުގެ ހަގީގަތް ހޯދަން ފުރާނަ ބޮލުއަޅައިގެން ނުކުތް ބައަޕައެއް.ހަސަން އަށް ނޭންގޭ ތިފަދަ ދޮގުވާހަކަ ފަތުރާއިރު ހީވަނީ އާތިފް އާ ޒާތީކަމެއް އޮތް މީހެއްހެން\nމެއި 23, 2019 15:37\nތިހުރިހާ ކަމެއްގެ މުގޫ އެބައުޅޫ ހެންވޭރުގަ ހަދާ ގެއެއްގަ\nމެއި 23, 2019 20:14\nކަލޭ ރޯދަމަހު އެހެން މީހުންގެ ބޮލުގަ ދޮގު އިލްޒާމް އެޅުވޭތޯ ހާދަ އެބަ ބަލައޭ. ކަލެޔާ މިކޮމެންޓަށް ލައިކް ކުރި ގޮލަޔާ ގިޔާމަތް ދުވަހު މަހުޝަރުގެ ބިމުގަ އަހަރެމެންގެ ވެރި ރަސްކަލާނގެ ކުރިމަތީ ކަލޭމެން ދެމީހުން ޖަވާބުދާރީ ކުރުވާނަން އިންޝާ ﷲ. ތައްޔާރަށް ތިބޭތި.\nމެއި 23, 2019 18:26\nޓުވީޓެއްގަ ބުނާއެއްޗެއް އެއިންގޮތަށް ބުނަންވާނީ ތިމާއަށް ފަހުމްވި ގޮތް ބުނާނީ އެއަށް ފަހު.\nމެއި 24, 2019 20:47\nބަންގާޅު ހާ ކޮރަޕްޓް ގައުމެއް މި ދުނިޔޭގަ މަދުވާނެ. ޢެތަނުގެ ފުލުހުން ޑޮކްޓަރުން ހަދާ ރިޕޯޓްގަ އޮވެދާނެ ކޮންމެ އެއްޗެއްވެސް.\nމެއި 26, 2019 20:46\nޑރ ޢަފުރާޝިމްގެ މަރުގެ ޙާދިސާއާއި ގުޅޭ މައުލޫމާތު ރައުދާއަށް އެގިފަ ވާކަން އެއިރު ޢާތިފުއަށް އަންގަންޖެހޭ ފަރާތްތަކަށް ނޭންގުނީ ކީއްވެ؟ މިވެސް އުފެދޭ ސުވާލެއް. ތިދެން މިހާރު ދައްކާކަށް މާމުހިންމު ވާހަކައެއް ނޫން. ޢެކަމުގަ ޝާމިލުވެވުމާ އެއްފަދައެއް ނޫންތަ؟\nމެއި 29, 2019 20:08\nމިހާރު ހަމަ ޔަގީނުންވެސް ތިޔައީ އަޑިއަޑިން ހިންގި ޑީލެއްކަން ޔަގީންވޭ!! މަށަށް ހީވަނީ ތިޔަ "ބޯއީ ފްރެންޑް"އަކީ މާކުރިން ރޭވިގެން ރައުދާގެ ދުވަސް ދުއްވާލުމަށް ދިޔަ "ޖާސޫސެއް"ހެންނެވެ! މިކަން އިތުރަށް އަލިވެ އަނދިރި ފިލާނީ ބަންގާޅަށް ދިޔަ ދިވެހި2ފުލުހުންގެ އަނގަ ރަނގަޅަށް ހުޅުވުވުމުންނެވެ.


ކޮރޯނާޖެހިގެން ނަމަވެސް މުސްލިމަކު ބަލިވެއްޖެ އެއީ ރަހްމަތެކެވެ! މަރުވެއްޖެނަމަ އޮތީ ހެޔޮ ދުޢާކުރުމެވެ!: ޝައިޚް އަބޫބަކުރު ޒައުދު\nމިއަދު މުސްލިމުންގެ ތެރޭގައި ހިމެނޭ ބައެއް މީހުންގެ ތެރެއިން މިފެންނަ ބައެއް ކަންކަމަކީ އެއްވެސް ޙާލެއްގައި މުސްލމުންގެ ތެރެއިން ފެނިގެންވާނެ ކަންކަމެއް ނޫނެވެ. ކޮރޯނާ ވައިރަސް ފެތުރެންފަށައި އަހަރުދުވަހަށްވުރެ ގިނަ ދުވަސްވީއިރުވެސް ބަލި ފެތުރުން ނުހުއްޓޭތީ އެއްބައަކު ބަލި ކުށްވެރިކުރަނީއެވެ. އަނެއް ބައަކު ބަލި ފެތުރުނު އަހަރު ކުށްވެރިކުރަނީއެވެ. އަނެއްބައަކު ބަލި ޖެހުނު މީހުންނާއި ބަލީގައި މަރުވި މީހުން ކުށްވެރިކުރަނީއެވެ.\nމީސްތަކުންނޭވެ! ފުރަތަމަ ކަމަކީ އިންސާނުން އުފެއްދި ވައިރަސްއަކަށްވީނަމަވެސް އަދި ކޮންމ ގޮތަކުން އުފެދުނު ވައިރަސްއަކަށްވީނަމަވެސް އެއްވެސް ވައިރަސްއަކީ އެއިގެ އަމިއްލަ ޒާތުގައި އެއްވެސް ބާރެއް ފޯރުވޭނެ އެއްޗެއް ނޫނެވެ. އެއްވެސް މީހަކަށް އެއިގެ ސަބަބުން އެއްވެސް ބައްޔެވެސް ނުޖެއްސުވޭނެއެވެ. ބަލިވާނީވެސް ބަލިނުވެ ހުންނާނީވެސް ބޮޑުވަރުވާނީވެސް ބަލިން ސަލާމަތްވާނީވެސް އަދި ބަލީގައި މަރުވާނީވެސް ﷲ ތަޢާލާ އެކަމެއް އޮގޮތަށް ވުމަށް މާކުރިން ލިޔުއްވަވާފަިވާ މީހުންނެވެ. ވީމާ އެއްވެސް ވައިރަސްއެއް، ނުވަތަ ބައްޔެއް ކުށްވެރި ނުކުރެވޭނެއެވެ.\nވަގުތަކީ ﷲ ތަޢާލާގެ މަޚްލޫޤެކެވެ. ކޮންމެ ކަމެއްވެސް ވާނީ ނުވަތަ ހިނގާނީ ﷲ ތަޢާލާ އެކަމަކަށް ކަނޑައަޅުއްވަވާ ވަގުތުގައެވެ. އެއީ އެއްވެސް މީހަކަށް އެއްވެސް ބާރެއް ހިންގޭނެ ކަމެއް ނޫނެވެ. ވީއިރު 2020 އަށް ކޮރޯނާ ފަތުރަން ކުރެވޭނީ ކޮންކަމެއް ހެއްޔެވެ؟\nދެން ކޮންމެ ބައްޔަކީވެސް އެކަމެއްގެ ސަބަބުން އެމީހާގެ ފާފަތައް ފުއްސަވައިދެއްވަވާ ކަމެކެވެ. ވީމާ ކޮރޯނާ ޖެހިގެން ޙާލުގައި އުޅެންޖެހުނު ކޮންމެ މުސްލިމަކަށް އެއީ ވަރަށް ބޮޑު ރަޙްމަތެކެވެ. އެކަމުގެ ސަބަބުން ﷲ ތައާލާ ރުހިވޮޑިގަންނަވާ ވަރަކަށް އެމީހެއްގެ ފާފަތައް ފުއްސަވައި ދެއްވަވާނެތީއެވެ!\nދެން ބަލައިލަންވީ ކޮރޯނާ ވައިރަސްޖެހިގެން މަރުވާ މީހުންނަށެވެ. އެއްވެސް މީހެއްގެ ފުރާނަ ހިފުމުގެ ބާރު އެއްވެސް ވައިރަސްއަކަށް ނުވަތަ ބަލިމަޑުކަމަކަށް ދެއްވަވާފައެއް ނުވެއެވެ. އެކަން އަވަސްކުރުމާއި ލަސްކުރުމުގެ ބާރުވެސް ދެއްވަވާފައެއް ނުވެއެވެ. ކޮރޯނާ ޖެހިގެން މަރުވި މީހުންވެސް އެ މަރުވީ އެމީހުން މަރުވުމަށް އެމީހުން އުފަންވުމުގެ ކުރިން މާކުރިން ﷲ ތަޢާލާގެ ޙަޟްރަތުގައި ލުޔުއްވިގެންވާ ގޮތަށް އެކަމުގެ ވަގުތުގައެވެ.\nއެއްވެސް މީހެއްގެ ފުރާނަ ކޮރޯނާއަކަށް ނުހިފެނެއެވެ. ކައްވަޅަށް ފޮނުވައެއްވެސް ނުލެވޭނެއެވެ. ވީމާ ކޮރޯނާޖެހިގެން މީހަކު މަރުވުމުން އެއްވެސް މީހަކާއިމެދު ނުބައި ގޮތްގޮތަށް ހީނުކުރާށެވެ!\nމުސްލިމުން ކުރަންވީ އެންމެ ކަމެކެވެ. ތަޤްވާވެރިކަމުގައި ސާބިތުވެ ތިބުމެވެ. އެއްވެސް ބައްޔެއް ނުޖެހުނު ނަމަވެސް ކޮންމެ ވަގުތަކު ކޮން މީހަކުވެސް މަރުވެދާނެކަމަށް ތައްޔާރަށް ތިބުމެވެ. އެއިރުން ކޮންމެ ބައްޔެއް ޖެހި އެމީހާގެ ގައިގައި ކިތަންމެ ކުޑަކުޑަ ވޭނެއް އެޅިނަމަވެސް އެންމެ ކުޑަމިނުން ހިނގަނިކޮށް ގަހަކުން ކަށްޓެއް ހެރުނުނަމަވެސް އެކަން ވެގެންދާނީ އެމީހާގެ ފާފައެއް ފުއްސަވައި ދެއްވަވާނެކަމަކަށްކަން އެއޮތް ހަދީޘްފުޅުން ފެނަނާށެވެ!


Bodu2maraa gulhigan Ihavandhoo gai bidheyseennaa medhu fiyavalhuthakeh alhanee | Mihaaru\nހއ. އިހަވަންދޫ: ގަވާއިދާ ހިލާފަށް އުޅޭ ބިދޭސީން ފޮނުވާލަން ކައުންސިލުން ވަނީ ނިންމާފައި. -- ފޮޓޯ: އަބްދުﷲ އައުރާފް/މިހާރު\nބޮޑު ދެ މަރާ ގުޅިގެން އިހަވަންދޫގައި ބިދޭސީންނާ މެދު ފިޔަވަޅުތަކެއް އަޅަނީ\n18 ޖޫން 2017 - 12:53 43 comments\nހއ. އިހަވަންދޫގައި ބިދޭސީން ހިންގި ކަމަށް ތުހުމަތުކުރެވޭ ރަހުމް ކުޑަ ދެ މަރާ ގުޅިގެން ބިދޭސީންނާ މެދު ހަރުކަށި ފިޔަވަޅުތަކެއް އަޅަން ވިސްނާފައިވާ ކަމަށް ކައުންސިލްގެ ރައީސް މުހައްމަދު ރަޝީދު ރޭ ވިދާޅުވެއްޖެ އެވެ.\nއިހަވަންދޫ އައިސް ޕްލާންޓްގައި މެކޭނިކެއްގެ ވަޒީފާގައި އުޅުނު އިސްމާއިލް އުމަރު (އިއްސެ) އެތަނުގެ ތެރޭގައި މަރާލާފައި އޮއްވާ މިދިޔަ ހުކުރު ދުވަހު ވަނީ ފެނިފަ އެވެ. އެ މައްސަލައިގެ ތުހުމަތުގައި ފަސް ބިދޭސީއަކު ވަނީ ހައްޔަރުކޮށްފަ އެވެ.\nމީގެ 15 އަހަރު ކުރިން އޮގަސްޓް 2002 ގައި ވެސް ބިދޭސީންތަކެއް ވަނީ އެ ރަށުގެ އަންހެން ކުއްޖަކު ރަހުމް ކުޑަގޮތަކަށް މަރާލައިފަ އެވެ. އުމުރުން 16 އަހަރުގެ އެ ކުއްޖާ މަރާލީ އެ ރަށުގައި ދިރިއުޅުނު ތިން ބިދޭސީއެކެވެ.\nރަޝީދު ވިދާޅުވީ ބިދޭސީންތަކެއް އެ ރަށުގައި ދެ މީހަކު މަރާލުމުން ރައްޔިތުންގެ ކަންބޮޑުވުން އިންތިހާ އަށް އެބަ އޮތް ކަމަށެވެ. އެހެންވެ، ކައުންސިލުން އެކަމާ މެދު ވިސްނައި ވަރަށް އަވަހަށް ފިޔަވަޅުތަކެއް އަޅާނެ ކަމަށް އޭނާ ވިދާޅުވި އެވެ.\nމަސްވެރިކަމާއި ފައިބަރު މަސައްކަތުގެ އިތުރުން އުމްރާނީ އެހެން މަސައްކަތްތަކުގައި އިހަވަންދޫގައި ގާތްގަނޑަކަށް 200 ބިދޭސީން އުޅެ އެވެ.\n"މީގެ ތެރޭގައި ތިބި ގަވާއިދާ ހިލާފަށް އުޅޭ މީހުން ރަށުން ފައިބަން ކައުންސިލުން މުއްދަތެއް ދޭނެ. އެ މުއްދަތު ދިނުމަށް ފަހު އިމިގްރޭޝަނާ ގުޅިގެން އެ މީހުން ފޮނުވާލުމުގެ މަސައްކަތްތައް ކުރިއަށް ގެންދަން ކައުންސިލުން ނިންމާނެ،" އޭނާ ވިދާޅުވި އެވެ.\nމިއާ އެކު، ގަވާއިދާ އެއްގޮތަށް އުޅޭ ބިދޭސީންގެ ތެރެއިން ވެސް ރައްޔިތުންނަށް އުނދަގޫކޮށް، މަގުމަތިން ހިނގާ މީހުންނާ ފޮށި ހަދާ ބިދޭސީންނަށް ކައުންސިލުން ފިޔަވަޅު އަޅާނެ ކަަމަށް އޭނާ ވިދާޅުވި އެވެ. އެއް ކަމެއްގެ ގޮތުގައި ކައުންސިލުގެ ވިސްނުން ހުރީ ރޭގަނޑު 10 ގެ ފަހުން، މަގްބޫލު އުޒުރެއް ނެތި ބިދޭސީން މަގުމަތީގައި ނޫޅެވޭ ގޮތް ހެދުމެވެ.\n"ރޭގަނޑު ދަންވަންދެން މަގުތަކާއި އެކި ތަންތަނުގައި ބިދޭސީން އުޅޭ. އޭގެ ތެރެއިން ބައެއް މީހުންގެ ފަރާތުން ރައްޔިތުންނަށް އުނދަގޫތަކެއް ކުރިމަތިވޭ. އެހެންވީމަ ކައުންސިލުން ނިންމާނެ އެފަދަ މީހުންނާ ދޭތެރޭގައި ވެސް އަމަލުކުރާނެ އުސޫލްތަކެއް،" ރަޝީދު ވިދާޅުވި އެވެ.\nޅ. ހިންނަވަރު އިއްސެގެ މަރުގެ ތުހުމަތަށް ހައްޔަރުކުރި މީހުންގެ ތެރޭގައި އޭނާއާ އެކު އައިސް ޕްލާންޓުގައި މަސައްކަތް ކުރާ މުވައްޒަފަކު ވެސް ހިމެނެ އެވެ.\nއިއްސެގެ މަރުގެ ތަހުގީގަށް ހައްޔަރުކޮށްފައިވާ ބިދޭސީން ގޮވައިގެން ގޮސް ފުލުހުން ވަނީ ހެކި ހޯދުމަށްޓަކައި ރަށުގެ އެކި ސަރަހައްދުތައް ބަލައިފަ އެވެ.\nއިތުރު ލިޔުންތައް ކުށްކުރުން ޕޮލިސް ބިދޭސީން އިމިގްރޭޝަން ހއ. އިހަވަންދޫ މީހުން މެރުން ރާއްޖޭގެ ރަށްތައް


Breakup Vaanvee Tha? - Vaguthu\nއެތައް ދެލޯބިވެރިންނެއް ހުވަފެނީ ގަނޑުވަރު ތަކުން، ހިޔާލީ ބަގީޗާތަކުން މާފޮޅުވަމުން އުފަލުގައި އުޅެމުންދާއިރު ވާނުވާ ނޭންގި ދެވޭ ނުދެވޭ ތަނެއް ނޭންގި ވާބޯ ޖަންގަލިތަކުގައި ގަނޑަތެޅޭ ލޯބިވެރިން ވެސް މަދެއް ނޫނެވެ. އެއްބަޔަކު ވަރަށް މަސައްކަތުން ވެސް ދެމީހުން އެކުގައި އުޅުމަށް މަސައްކަތް ކުރަމުންދާއިރު އަނެއް ބަޔަކު ތިބެނީ މިއަދު މާބޮޑު އުފަލެއް ނުލިބުނަސް މިނޫން ދުވަހެއް ފެނި ލޯބިވެރިޔާ އަދި ރަނގަޅު ވާނެ ކަމަށް އުންމީދު ކޮށްގެންނެވެ.\nދެމީހުންގެ ދޭތެރޭގައި ޖެހޭ މައްސަލަތައް ހައްލު ނުކުރެވި ހަދާނެ ގޮތެއް ނޭނގި ގާތް ރަހުމަތްތެރިންނާއި އާއިލާ މީހުންނާއި މަޝްވަރާކޮށް ލިބުނު އިރުޝާދު ތަކުން ވެސް މައްސަލަތަކަށް ހައްލެއް ނުލިބޭނަމަ އެއީ މައްސަލައެކެވެ. ލިބުނު މަޝްވަރާތަކުގެ އަޖުމަ ބެލުމަށް އެޅި ފިޔަވަޅުތަކުގެ ސަބަބުން އިތުރު ހިތާމަ އާއި ހިތްދަތިކަން އިހްސާސް ކުރެވޭނަމަ އެހެން ގޮތެއް ވިސްނަން އެބަޖެހެއެވެ.\nމައްސަލަ ހައްލުކުރަން މަސައްކަތްކޮށް ހައްލެއް ނުލިބުނު ނަމަ ދެން ކުރަންޖެހޭ ކަމަކީ މައްސަލަތަކުގެ ތެރެއިން ނިކުމެ ދިރިއުޅުމައިގެން ކުރިއަށް ދިއުމެވެ. ލޯބިވާ މީހަކާއި ވަކިވުމަކީ އެކަކުވެސް ކަން ކުރަން ބޭނުންވާނެ ގޮތް ނޫން ނަމަވެސް މައްސަލަތަކެއްގެ ތެރޭ ދިރިއުޅުން ނަގާލުމަށް ވުރެ ވަކިވުން މާރަނގަޅު ވާނެއެވެ. މިއީ ބުނަން ފަސޭހަ ކުރަން އުދަނގޫ ކަމެއް ކަން އަހަރެން ވެސް ގަބޫލު ކުރަމެވެ.\nއެކުގައި އެތަށް މަސްތަކެއް ނުވަތަ އަހަރު ތަކެއް ވޭތު ކުރެވުނު ނަމަވެސް އެދުވަސްތަކުން އުފަލާއި ހިތްހަމަޖެހުން ނުލިބޭނަމަ އެކުގައި އުޅުމުގެ ބޭނުމަކީ ކޮބައި ހެއްޔެވެ؟\nލޯތްބަކީ ހިތުގެ ހިތް ހަމަޖެހުމެވެ. ލޯބި ވުމަކީ އެކަކު އަނެކަކަށް އަޅާލާ އޯގާތެރި ވުމެވެ. ލޯބި ވުމަކީ އެކަކު އަނެކަކަށް އިހްތިރާމް ކުރުމެވެ. ލޯބި ވުމަކީ އެކަކު އެދޭއެދުން އަނެއްކަކު ފުއްދައި ދިނުމެވެ. ލޯބި ވުމަކީ އެކަކު އަނެކަކަށް އިތުބާރު ކުރުމެވެ.\nލޯބިވަމޭ ހަމައެކަނި ބުނެލުމަށް ފަހު ބައިވެރިޔާ ކުރާ ކަންތަކުން ހިތުގެ ހަމަޖެހުން ގެއްލޭނަމަ ތިދެމީހުންގެ ދެމެދުގައި ތިއޮތީ ލޯއްބެއް ނޫނެވެ. އޭނާ ތިބާއަށް އަޅާލާ އޯގާތެރި ނުވެ އެހީތެރިނުވެ ހުރެ ތިބާ ދެކެ ލޯބިވެޔޭ ބުނި ނަމަވެސް އެއީ ޙަޤީޤަތެއް ނޫނެވެ. އޭނާ ތިބާ އަށް އިހްތިރާމް ނުކޮށް އަދި ތިބާ އަށް އިތުބާރު ވެސް ނުކުރާ ނަމަ ތިދެމީހުންގެ ގުޅުމަކަށް ލޯބީގެ ގުޅުމެކޭ ނުކިޔޭނެއެވެ.\nއޭނާ ބުނާ ކޮންމެ ވާހަކައަކުން ތިބާގެ ހިތުގެ ހަމަޖެހުން ގެއްލި އޭނާ ކުރާ ކޮންމެ އަމަލަކުން ތިބާގެ ލޮލުން ކަރުނަ އަންނަ ނަމަވެސް އޭނާ އާއި އެކު އަދިވެސް ތިއުޅެނީ ކީއްވެ ހެއްޔެވެ؟ ޖަވާބަކީ އޭނާ ދެކެ ލޯބީވާތީއެވެ. އެހެން ހެއްޔެވެ؟\nހަނދާން ކުރާށެވެ. ލޯތްބަކީ ހުރިހާ އެއްޗެއް ނޫނެވެ. ހަމައެކަނި ލޯބި ލިބިގެން ދިރިއުޅުން ފުރިހަމަ އެއް ނުކުރެވޭނެއެވެ. ލޯތްބާއި އެކު ފުރިހަމަ ވާންޖެހޭ އެތައް ކަންތައްތަކެއް ފުރިހަމަ ނުވެ ދިރިއުޅުން އުފާވެރި އެއް ނުކުރެވޭނެއެވެ.\nތިދެމީހުންގެ ދެމެދުގައި ޖެހެމުންދާ މައްސަލަތަަކަށް ހައްލެ ގެނައުމުގެ ގާބިލްކަން ދެމީހުންގެ ކިބައިގައި ނެތުމުގެ މާނައަކީ ތިދެމީހުންނަކީ އެކުގައި އުޅެން އެންމެ ރަނގަޅު ދެމީހުން ނޫންކަމެވެ. އެހެންވީމާ މިއީ ތިދެމީހުން ބްރޭކަޕް ވާންވީ ވަގުތެވެ.\nމެއި 25, 2020 18:28\nއަންހެން ކުއްޖާ އާއި އެކު އޮންލައިން ޑޭޓް ކުރުމާ ކީ ކިހާވަރުގެ ކަމެއް ހެއްޔެވެ ؟


"ތިން ފަށް ކެނޑުން"، ހުއްޓާލަން ޖެހޭ އާދައެއް | Jazeera\t"ތިން ފަށް ކެނޑުން"، ހުއްޓާލަން ޖެހޭ އާދައެއް - Jazeera\n"ތިން ފަށް ކެނޑުން"، ހުއްޓާލަން ޖެހޭ އާދައެއް\nޙުސެއިން ޝާހް December 15, 2018 94 views0\nކައިވެންޏެއްގެ އެންމެބޮޑު އެއް އަމާޒަކީ ހެޔޮލަފާ ސާލިހު ދަރިފަސްކޮޅެއް އުފަން ކުރުވުމެވެ. ދުނިޔެ އާރާސްތު ކުރުމާއި އާހިރަތް ބާއްޖަވެރި ކުރުމަކީ އިންސީން ދުނިޔެއަށް ފޮނުއްވެވުމުގެ މަތިވެރި މާތް މަގްސަދެވެ. ﷲ ސުބްހާނަހޫ ވަތައާލާ އިންސާނުން އުޅެންވީ އެންމެ ރިވެތި އުސޫލު އަންގަވާ ދެއްވާފައިވާއިރު ހަރާމާއި ހަލާލު ވަނީ ބަޔާންކޮށް ދެއްވަވާފައެވެ. މިގޮތުން ހުއްދަ ކުރެއްވެވި ކަންކަމުގެ ތެރެއިން އެންމެ ރުހިވޮޑިގެންނުވާ އެއްކަމަކީ ވަރިއެވެ.\nމި ކުޑަކުޑަ މުޖުތަމައުގައި ވަރި މިވަނީ ކުޅޭ ކުރިވަރަކަށްވެފައެެވެ. މިއީ ހިތާމަ ހުރިކަމެވެ. ދުނިޔޭގެ ނިސްބަތުން މިގައުމަކީ އެންމެ ވަރި ގިނަ އެއްގައުމުގެ ގޮތުގައި ފާހަގަކޮށްލެވުމަކީ ނިހާޔަތަށް ލަދުވެތިވާންޖެހޭ ކަމެކެވެ. ތާކުންތާކު ނުޖެހޭ ކުދިކުދި ކަންކަމުގައިވެސް ވަރީގެ ލަފްޒު ދުލުކުރިއަށް ގެނެސްގަތުންމިއީ ފެންނަމުންދާ ހަގީގަތެވެ.\nވަރިކުރުން3ފަހަރުވާއިރު3ފަށްކުރުމަށްފަހު އަލުން3ފަށްވީ އަންހެނާއާއި ކައިވެނި ކުރަން ބޭނުންވެ3ފަށްކެނޑުމަކީ މަދުން ނަމަވެސް ފެންނަމުންދާކަމެކެވެ. ކައިވެންޏެއްގައި ދެމިހުރުމަށް ގަސްތުކޮށްގެން މެނުވީ ކައިވެނި ކުރުމަކީ ހުއްދަކަމެއް ނޫންކަން އެނގޭ ހާލުގައި ސިއްރުން ނަމަވެސް މިކަމަކީ މިމުޖުތަމައުގައި ކުރަމުންދާ ކަމެކެވެ. މިކަމުގައި ބޮޑަށް ސިއްރު ކުރަނީ ފަށްކަނޑަން ނަމެއްގައި ނަމަވެސް އިނދެވޭ ފިރިހެނަކީ ކާކުކަމެވެ. ފަށްކެނޑުމުގައި ޝަރުތުތަކެއްވާކަހަލައެވެ.\nވަކި ވަގުތެއްގެ ތެރޭގައި ވަރިކުރުމަކީ އެއް ޝަރުތު ކަމުގައިވެ،3ފަށް ކެނޑިކަމަށް ނުވަތަ ދަންނަކަމަށްވެސް ނެހެދުމަކީ މިކަންކުރުމުގައި ވަރަށްވެސް ހެއްވާކަމެއްގެ ގޮތުގައި ފާހަގަ ކޮށްލުން މުހިންމު ކަމެކެވެ.\n3 ފަށް ކަނޑައިދޭ މީހާއަށް ބޮޑު އަގުން ނަގުދު ފައިސާ ނުވަތަ މުދާދިނުމަކީ މިކަމުގައި ކޮށްފައިވާ ކަންކަމެވެ.\nކައިވެނި ކޮށްދޭ ގާޒީއަށް ކައިވެނީގެ މަގްސަދު އޮޅުވާލެވި ދާނެއެވެ.3ފަށްކެނޑީ ކާކުއާއި އިނދެގެންކަންވެސް ސިއްރު ކުރެވިދާނެއެވެ. ނަމަވެސް ކުރާ ކައިވެނީގެ މަގްސަދަކީ ކޮބައިކަން ﷲ ސުބްހަނަހޫ ވަތައާލާ މޮޅަށް ދެނެވޮޑިގެންވެއެވެ.


Addu maaraamaaree: Zuvaanaa aai dhimaalahae kathivalhi fadha thakethi hooramun - AO News\nއައްޑޫ އެކުއެޓޯރިއަލް ހޮސްޕިޓަލް - ފޮޓޯ: ސަން\nމި މަހުގެ 18 ވަނަ ދުވަހުގެ ރޭ އައްޑޫ ސިޓީ ހިތަދޫގައި ހިނގި މާރާމާރީގައި ޒަހަމްވި ޒުވާނާއަށް ހަމަލާދިން މީހުން އައީ އެ ޒުވާނާއާ ދިމާލަށް ކަތިވަޅި ފަދަ ތަކެތި ހޫރަމުން ކަމަށް އެ މަންޒަރު ދުށް މީހަކު ހާމަކޮށްފިއެވެ.\n“ވަގުތު” ނޫހަށް ނަން ހާމަނުކުރަން އެދި މަންޒަރު ދުށް ޒަހަމްވި ޒުވާނާގެ ރަހުމަތްތެރިއެއް ހާމަކުރި ގޮތުގައި އެ ޒުވާނާއަށް ހަމަލާދީފައިވަނީ އޭނާ ހިތަދޫ ފްލެޓް ސަރަހައްދަށް ދާ މަގުގައި ހުންނަ ރައްޓެއްސެއްގެ ގޭގައި ހުރެފައި ބޭރަށް ނިކުތް ވަގުތެވެ. އެގޮތުން އޭނާ އެގޭގެ ޖޯލީގައި އިންދާ އެކްސިޑެންޓެއް ވެގެން އުޅޭ ކަހަލަ އަޑެއް އިވިގެން ދުވެފައި ބޭރަށް ނިކުތް އިރު އެގޭގެ ކަންމައްޗަށް ސައިކަލެއް ވެއްޓިފައި އޮތް މަންޒަރު ޒަހަމްވި ޒުވާނާއަށް ފެނުނު ކަމަށްވެސް އެ ރަހުމަތްތެރިޔާ ވަނީ ކިޔައިދީފައެވެ. އަދި އެވަގުތު ކުއްލިއަކަށް ހަމަލާ ދިން މީހުން ކަތިވަޅި ފަދަ ތަކެތި ހޫރަމުން ދުއްވައިގަތް ކަމަށް ވެސް އޭނާ ވަނީ ކިޔައިދީފައެވެ.\nއެމީހުން ދުއްވައިގަތުމުން ޒަހަމްވި ޒުވާނާއަށް ދުވެފައި ގޮސް ވަދެވުނީ ޖެހިގެން ވިނަ ހެދިފައި އޮތް ތަންކޮޅަކަށް ކަމަށާއި އެވަގުތު ވިއްސާރަވެ އެތަން ޗަކަވެފައި އޮތުމުން އެ ޒުވާނާ ވެއްޓުނު ކަމަށް ވެސް ރަހުމަތްތެރިޔާ ވަނީ “ވަގުތު” ނޫހަށް ކިޔައިދީފައެވެ. އޭނާ ވެއްޓުނު ގަޑީގައި ޒުވާނާގެ އަރިކަށްޓަށް އެމީހުން ފޮނުވާލި ހަމަލާ އަމާޒުވި ކަމަށާއި އޭނާ ދުއްވައިގަންނަން އުޅުނަސް ދުއްވައި ނުގެނެވުމުން އެމީހުން އިތުރަށް ހަމަލާ ދިން ކަމަށްވެސް ރަހުމަތްތެރިޔާ ވަނީ ކިޔައިދީފައެވެ.\nއަދި ހަމަލާ ދިން މީހުން އެ ޒުވާނާ މަރާލުމަށް ބޮލުގައި ޖެހުމަށް ގޮވަމުން ދިޔަ ކަމަށްވެސް އެ ރަހުމަތްތެރިޔާ ވަނީ “ވަގުތު” ނޫހަށް ކިޔައިދީފައެވެ. ޒުވާނާގެ ވާތުގެ އިނގިލިތަކަށް ލިބިފައިވާ އަނިޔާއަކީ އޭނާ ބޮލަށް ފޮނުވާލި ހަމަލާއަކުން ދިފާއުވުމަށް އަތް ހިއްލާލި ގަޑީގައި ލިބުނު އަނިޔާތަކެއް ކަމަށްވެސް އެ ރަހުމަތްތެރިޔާ ކިޔައިދިނެވެ.\nމީގެ އިތުުރުން “ވަގުތު” ނޫހުގައި ހާމަކޮށްފައިވަނީ މި މާރާމާރީގައި އިސްކޮށް ހަރަކާތްތެރިވީ4މީހުން ކަމަށް މަންޒަރު ފެނުނު ފަރާތްތަކުން ބުނެފައިވާ ކަމަށާއި މާރާމާރީ ހިންގި ފަރާތްތަކުން އެތަނުން ދުއްވައިގަތީ އެތަނަށް މީހުން އެއްވާން ފެށުމުން އެމީހުންނާއި ދިމާލަށްވެސް ތޫނު ހަތިޔާރު ދިއްކުރުމަށް ފަހުގައި ކަމަށެވެ.\nމި މާރާމާރީގައި ޒަހަމްވި ޒުވާނާއަށް ލިބިފައިވާ އަނިޔާތަކުގެ ތެރޭގައި މޫނުމަތިން ދެ ތަނެއް ކަފައިގެން ދިއުމާއި ބަނޑާއި ދިމާލުން ފޫޓެއް ނުވަތަ އެއަށްވުރެ ކުޑަ ތަންކޮޅެއް ފުންކޮށް ކަފައިގެން ދިޔުމުގެ އިތުރުން ކަނާތު ކޮނޑުހުޅު ކައިރިންވަނީ ފުންކޮށް ކަފައިގެން ގޮސްފައެވެ. އަދި މީގެ އިތުރުން އޭނާގެ ވާއަތުގެ ބޮޑުވާ އިނގިއްޔާއި ޝަހާދަތް އިނގިލި މުޅީން ވަކިވެފައިވާއިރު، އިނގިލި ހޮސްޕިޓަލަށް ގެނެވުން ލަސްވުމުގެ ސަބަބުން އެ އިނގިލިތައް އަލުން ގުޅޭގޮތް ވަނީ ނުވެފައެވެ.\nމީގެ އިތުުރުން އޭނާގެ ވާއަތް ފައިގެ ފަލަމަސްގަނޑާއި ދިމާލަށް ތޫނު އެއްޗެއް ހެރުމުގެ ސަބަބުން އޭނާގެ މައިނާރަށް ގެއްލުނު ލިބިފައިވާ ކަމަށް ޑޮކްޓަރާއި ހަވާލާދީ ރަހުމަތްތެރިޔާ ވަނީ ބުނެފައެވެ.\nއައްޑޫ އިކުއަޓޯރިއަލް ހޮސްޕިޓަލުގެ އައިސީޔޫގައި އެ ޒުވާނާއަށް ފަރުވާ ދެމުން އަންނަ އިރު އެ ހޮސްޕިޓަލުން ހާމަކޮށްފައިވާ ގޮތުގައި ޒުވާނާގެ ހާލު ކުރިއަށް ވުރެން ރަނގަޅެވެ. އަދި ޒުވާނާ އަށް އައިސީޔޫގައި ފަރުވާދެމުން އަންނަ އިރު ޒުވާނާގެ ވަނީ5ގަޑިއިރަށް ވުރެ ދިގު އޮޕަރޭޝަނެއްކޮށްފައެވެ. ޒުވާނާގެ ހާލު ރަނގަޅުވަމުން އަންނާތީ ޒުވާނާ އިތުުރު ފަރުވާއަށް އެހެން ތަނަކަށް ފޮނުވުމުގެ ވިސްނުމެއް އަދި ނެތް ކަމަށް ވެސް އެ ހޮސޕިޓަލުގެ މީޑިއާ އޮފިސަރ ޝާފީ މުހައްމަދު ވަނީ މައުލޫމާތު ދެއްވާފައެވެ.\nދެ ގްރޫޕެއްގެ ދެމެދުގައި ހިނގި މި މާރާމާރީ އާއި ގުޅިގެން ހައްޔަރުކޮށްފައި ވަނީ 25 އަހަރުގެ ދިވެހި ޒުވާނެއް ކަމަށް ފުލުހުން ވަނީ ހާމަކޮށްފައެވެ. ފުލުހުން އިތުރަށް ހާމަކުރިގޮތުގައި މި މީހާ ހައްޔަރުކޮށްފައިވަނީ ކޯޓު އަމުރެއްގެ ދަށުން މި މަހުގެ 19 ވަނަ ދުވަހުގައެވެ. އެކަމަކު އޭނާއާ ބެހޭ އެއްވެސް ތަފުސީލެއް ފުލުހުން ދީފައެއް ނުވެއެވެ.\nއައްޑޫ އިކުއަޓޯރިއަލް ހޮސްޕިޓަލްއައްޑޫ ސިޓީއައްޑޫ ސިޓީ ހިތަދޫމާރާމާރީ\nއެސް ކޭ ޕީ\nނޮވެމްބަރު 4, 2020\nމިހާރު ހައްޔަރު ކުރެވިފައި ވަނީ، ސްކޫޕް ޝަހުދު ސްކޫޕް ސީޖޭ ސްކޫޕް ސައިފް\nތަފްޞީލު ހާމަކުރެވެން ޖެހޭނެ. ތިކަން ކުރިބަޔަކު ހޯދާ އަދަބު ދެވެންޖެހޭނެ. ތިބަޔަކަށް ހީވަނީ ތިމަންނާމެން ވަރުގެ ބަޔަކު ނެތޭ. ތިދުވަސް އަދި ފެންނާނެ.


ރައީސުލްޖުމްހޫރިއްޔާގެ ދެކަނބަލުން، ކުޅުދުއްފުށި ސިޓީއަށާއި، ތިލަދުންމަތީ ދެކުނުބުރީ ކުމުންދޫއަށާއި، ހަނިމާދުއަށްް ކުރައްވާ ދަތުރުފުޅެއްގައި ފުރާވަޑައިގަންނަވައިފި - The President's Office\nރައީސުލްޖުމްހޫރިއްޔާގެ ދެކަނބަލުން، ކުޅުދުއްފުށި ސިޓީއަށާއި، ތިލަދުންމަތީ ދެކުނުބުރީ ކުމުންދޫއަށާއި، ހަނިމާދުއަށްް ކުރައްވާ ދަތުރުފުޅެއްގައި ފުރާވަޑައިގަންނަވައިފި\n16 ޖުލައި 2021، ރިފަރެންސް: 2021-222\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި އެމަނިކުފާނުގެ އަނބިކަނބަލުން ފަޒްނާ އަޙްމަދު ކުޅުދުއްފުށި ސިޓީއަށާއި، ތިލަދުންމަތީ ދެކުނުބުރީ ކުމުންދޫއަށާއި، ހަނިމާދުއަށް ކުރައްވާ ތިން ދުވަހުގެ ދަތުރުފުޅެއްގައި މިއަދު މެންދުރުފަހު ފުރާވަޑައިގަންނަވައިފިއެވެ.\nރައީސުލްޖުމްހޫރިއްޔާގެ ދެކަނބަލުންގެ މި ދަތުރުފުޅުގައި، ފުރަތަމަ ވަޑައިގަތުމަށް ހަމަޖެހިފައި ވަނީ ކުޅުދުއްފުށި ސިޓީއަށެވެ. ރައީސުލްޖުމްހޫރިއްޔާގެ ދެކަނބަލުން ކުޅުދުއްފުށްޓަށް ވަޑައިގެން އެ ސިޓީގެ ބައެއް ތަންތަނަށް ޒިޔާރަތްކުރެއްވުމަށް ވަނީ ހަމަޖެހިފައެވެ. މީގެއިތުރުންވެސް ބައެއް މުއައްސަސާތަކުގެ އިސްވެރިންނާއި، ހދ. އަތޮޅު ކައުންސިލާއި، ކުޅުދުއްފުށީ ކައުންސިލާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރެއްވުމަށް ވަނީ ހަމަޖެހިފައެވެ.\nކުޅުދުއްފުށީ ސިޓީއިން ރައީސުލްޖުމްހޫރިއްޔާގެ ދެކަނބަލުން ދެން ވަޑައިގަތުމަށް ހަމަޖެހިފައިވަނީ ހދ. ކުމުންދޫއަށެވެ. އެރަށުގައިވެސް އެދެކަނބަލުން ވަނީ ބައެއް ތަންތަނަށް ޒިޔާރަތްކުރެއްވުމަށާއި، ކުމުންދޫ ކައުންސިލާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރެއްވުމަށް ހަމަޖެހިފައެވެ.\nތިން ދުވަހުގެ މި ދަތުރުފުޅުގެ ފަހު މަންޒިލެއްގެ ގޮތުން އެދެކަނބަލުން ވަޑައިގަތުމަށް ހަމަޖެހިފައިވަނީ ހދ. ހަނިމާދޫއަށެވެ. ހަނިމާދޫގައި ވެސް އެދެކަނބަލުން ބައެއް ތަންތަނަށް ޒިޔާރަތްކުރައްވައި، ބައެއް މަޝްރޫޢުތައް ކުރިޔަށްދާގޮތް ބައްލަވާލެއްވުމަށާއި، ހަނިމާދޫ ކައުންސިލާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރެއްވުމަށް ވަނީ ހަމަޖެހިފައިވެއެވެ. އަދި މީގެ އިތުރުން ވެސް މިދަތުރުފުޅުގައި ރައީސުލްޖުމްހޫރިއްޔާ ހަނިމާދޫ މަގުތަކުގެ ތާރު އެޅުމުގެ ޢަމަލީ މަސައްކަތް ފަށްޓަވައިދެއްވާނެއެވެ.\nރައީސުލްޖުމްހޫރިއްޔާގެ ދެކަނބަލުންގެ ދަތުރުފުޅު ނިންމަވާލެއްވުމަށްފަހު މާލެ ވަޑައިގަތުމަށް ހަމަޖެހިފައިވަނީ އަންނަ އާދިއްތަ ދުވަހު ހަވީރުއެވެ.


Space X in NASA ge astronautun javvah fonuvaifi – adduLIVE\nނާސާ އެސްޓްރޮނޯޓުން ޖައްވަށް\nMay 31, 2020, 09:50 އަހުމަދު ނަސޫހް\nޓެކް ކުންފުނި ސްޕޭސް އެކްސްގެ ރޮކެޓް 'ކްރޫ ޑްރެގަން' ނާސާގެ ދެ އެސްޓްރޮނޯޓުންނާއެކު ޖައްވަށް ކުރި ދަތުރު ކާމިޔާބުކޮށްފިއެވެ.\nމިއީ9އަހަރު ތެރޭ އެމެރިކާ އެސްޓްރޮނޯޓުން އެމެރިކާ އިން ޖައްވަށް ދަތުރުކުރި ފުރަތަމަ ފަހަރެވެ. އަދި ދުނިޔޭގެ ތާރީޚުގައި ވެސް އަމިއްލަ ކުންފުންޏެއްގެ އުޅަނދެއްގައި އިންސާނުން ޖައްވަށް ދިޔަ ފުރަތަމަ ފަހަރެވެ.\nރޭ ރާއްޖެ ގަޑިން 12:22 ގައި ސްޕޭސް އެކްސްގެ ފަލްކަން9ގައި ދުނިޔޭގެ ފަސްގަނޑުން ރޮކެޓު ވަނީ ނައްޓާލާފައެވެ. އެސްޓްރޮނޯޓުން ޖައްވުގައި ހުރި އިންޓަނޭޝަނަލް ސްޕޭސް ސްޓޭޝަނަށް(އައިއެސްއެސް) ގެންދާނީ "ކްރޫ ޑްރެގަން" ކާގޯ ސްޕޭސްކްރާފްޓެވެ.\nއެސްޓްރޮނޯޓުންނަށް އައިއެސްއެސް އަށް ފޯރާނެ ކަމަށް ބެލެވެނީ މިރޭ ރާއްޖެ ގަޑިން 7:29 އެހާކަށްހާއިރެވެ.\nމި މިޝަނަކީ މިދިޔަ ބުދަ ދުވަހު ބާއްވަން އޮތް މިޝަނެކެވެ. ނަމަވެސް އެދުވަހު މޫސުން ތަން ނުދިނުމުގެ ސަބަބުން ވަނީ އިއްޔެއަށް ފަސްކޮށްފައެވެ. ނާސާ އެސްޓްރޮނޯޓުން ޖައްވުގައި 30 ދުވަހާއި 119 ދުވަހާ ދެމެދުގެ އަދަދުގެ ވަގުތެއް ހޭދަ ކުރާނެއެވެ. މިމުއްދަތު ކަނޑައަޅާނީ ނާސާގެ ވެރިންނެވެ.


Amazon ge emme bodu imaaraai India gai hulhuvaifi | Mihaaru\nއެމެޒޯންގެ އެންމެ ބޮޑު އިމާރާތް އިންޑިއާގައި ހުޅުވައިފި\n24 އޯގަސްޓް 2019 - 09:00\nއެމެޒޯންގެ ވިޔަފާރީގެ މަސައްކަތްތަކަށް ހާއްސަކޮށްގެން "ކެމްޕަހެއް" ގެ ގޮތުގައި ހުޅުވި މި އިމާރާތަކީ 9.5 އޭކަރު ސަރަކައްދެއްގައި އަދި 1.8 މިލިއަން އަކަފޫޓަށް ފެތުރިފައިވާ އިމާރާތެކެވެ. އެމެޒޯނުން ބުނިގޮތުގައި މިހާތަނަށް އެ ކުންފުނިން ބިނާކުރި އެންމެ ބޮޑު އިމާރާތުގައި އެއްފަހަރާ 15،000 މުވައްޒަފުންނަށް މަސައްކަތް ކުރެވޭނެ އެވެ. އެގޮތުން އެތަން ހަދާފައި ވަނީ އެންމެ މި ޒަމާނީ ފެންވަރަށެވެ. އެކަމަކު އިމާރާތަށް ހަރަދުކުރި ވަރެއް އެމެޒޯން އިން ހާމައެއް ނުކުރެ އެވެ.\nއިންޑިއާގައި ވަރަށް ފުޅާކޮށް ވިޔަފާރިކުރަމުން އަންނަ އެމެޒޯންގެ އިންޑިއާގެ ދާއިމީ މުވައްޒަފުންގެ އަދަދު 62،000 އަށް އަރަ އެވެ. އަދި 155،000 މުވައްޒަފުން އެ ކުންފުންޏަށް އިންޑިއާގައި ކޮންޓްރެކްޓް އުސޫލުން ވެސް މަސައްކަތްކުރެ އެވެ.\n"އެމެޒޯންގެ މި އާ އިމާރާތުގެ ސަބަބުން އިންޑިއާގައި އެމެޒޯންގެ މަސައްކަތްތައް އިތުރަށް ފުޅާވެ، ތަރައްގީވެގެން ދާނެ،" އެމެޒޯންގެ އިންޑިއާ ހެޑް އަމިތު އަގަރްވާލް ވިދާޅުވި އެވެ. "އޭގެ މާނައަކީ އިންޑިއާގައި އެމެޒޯނުން ކުރާ އެތައް ބާވަތެއްގެ ވިޔަފާރިއެއް އިތުރަށް ފުޅާކުރުމުގެ މަސައްކަތްތަކާއި އޭގެ ވިސްނުމާއި ހިޔާލު އާ ކެމްޕަހުގެ ތެރެއިން އުފަންވެގެން އަންނާނޭ."\nއެމެޒޯންގެ ބިޔަ އިމާރާތެއް ހައިދަރުއާބާދުގައި ބިނާކުރި އިރު، އެމެރިކާގެ ކެލިފޯނިއާގައި ވެސް އެ ކުންފުނީގެ ބޮޑު އިމާރާތެއް ހުރެ އެވެ.\nއެމެޒޯންގެ ގްލޯބަލް ރިއެލް ސްޓޭޓް އެންޑް ފެސިލިޓީޒްގެ ވައިސް ޕްރެޒިޑެންޓް ޖޯން ޝޮއެޓްލާ ވިދާޅުވި ގޮތުގައި އިންޑިއާގައި ހުޅުވި ބިޔަ ކެމްޕަހަކީ އެމެޒޯންގެ އިންޑިއާ މަސައްކަތުގެ ފެށުން ކަމަށެވެ. އޭނާ ވިދާޅުވި ގޮތުގައި އެ ކުންފުނީގެ ދައުރު މުޅި އިންޑިއާ އަށް ފެތުރުމުގެ މަސައްކަތް އަދި ކުރިއަށް އޮތީ އެވެ.\nއެމެޒޯންގެ އިންޑިއާގެ ކެމްޕަސް.\n"މިއިން ދައްކުވައިދެނީ އިންޑިއާގެ ވޯކްފޯކްސް އަށް އަހަރެމެން މަރުހަބާކިޔާކަން. ޒުވާން އާ ވިސްނުންތަކެއް އެމެޒޯނުން ފުރުސަތުތައް އެބަހުރިކަން،" ޖޯން ވިދާޅުވި އެވެ.\nދެހާސް ހަތަރެއްގައި އިންޑިއާ އަށް ފުންމައިލި އެމެޒޯންގެ އަމާޒަކީ ކުރިއަށް އޮތް ތަނުގައި އެ ކުންފުނީގެ ކެމްޕަސް 68 އޭކަރުގެ ސަރަހައްދަކަށް ފަތުރައިލުމެވެ. އެއީ ގާތްގަނޑަކަށް 65 ފުޓްބޯޅަ ދަނޑުގެ ސައިޒެވެ.\nދުނިޔޭގެ އެންމެ މުއްސަނދި މީހާ ޖެފް ބެޒޯސްގެ ކުންފުނީގެ ފިޔަގަނޑު އިންޑިއާގައި ފަތުރައިލަމުން އަންނަ އިރު، އެ ކުންފުންޏާ އެންމެ ވާދަވެރި ބޭރުގެ އަނެއް ކުންފުންޏަކީ އެމެރިކާގެ ވޮލްމާޓެވެ.


Rona Cup2021: V Kanmathi FC finalge furathama jaaga kashavarukohfi - AO News\nރޮނާ ކަޕް 2021: ވީ ކަންމަތި އެފްސީ ފައިނަލްގެ ފުރަތަމަ ޖާގަ ކަށަވަރު ކޮށްފި\nމަޑަވެލި ރީކްރިއޭޝަން އެންޑް ސްޕޯޓްސް އާއި ކާއްޑޭ ސްޕޯޓްސް އެކެޑަމީ ގުޅިގެން މިމަހުގެ 27 އިން ފެށިގެން ކުރިޔަށްދާ ރޮނާކަޕް ފުޓްސަލްމުބާރާތުގެ ސެމީ ފައިނަލްގެ ފުރަތަމަ މެޗު ފަސޭހަކަމާއެކީ ވީ ކަންމަތި އެފްސީ ކާމިޔާބުކޮށް ފައިނަލްގެ ފުރަތަމަ ޖާގަ ކަށަވަރު ކޮށްފިއެވެ.\nސެމީފައިނަލް ފުރަތަމަ މެޗުގައި ބައްދަލުކުރީ”ވީ ކަންމަތި އެފްސީ” އަދި “އެފްސީ ބެންފިކާ”އެވެ. މި މެޗު 4-1 އިން ކާމިޔާބުކުރީ ވީ ކަންމަތި އެފްސީއެވެ. ވީ ކަންމަތީގެ ފަރާތުން ހުނަރުވެރި މޮޅު ކުޅުމެއް ފެނިގެންދިޔަ މި މެޗުގައި އެޓީމަށް ލަނޑުތައް ކާމިޔާބު ކޮށްދިނީ ނަސީފް ހަސަން02)ހުސައިން އަބްދުﷲ (1) ޒަމްއަތު މުހައްމަދު ވަހީދު 1 ލަނޑެވެ. މި މެޗުގެ މޮޅުކުޅުންތެރިޔަކީ ވީ ކަންމަތި އެފްސީގެ ޒަމްއަތު މުހައްމަދު ވަހީދުއެވެ. ބެންފިކާގެ ހަމައެކަނި ލަނޑުޖަހައިދިނީ އެޓީމްގެ ސާއިން އަސްލަމްއެވެ.\nމި މުބާރާތުގެ ސެމީފައިނަލް ދެވަނަ މެޗު މިރޭ 21:00 ގައި މަޑަވެލީ ފުޓްސަލް ގްރައުންޑްގައި ކުޅެވޭނެއެވެ. ބައްދަލު ކުރާނީ އެފްސީ ލެޖެންޑް އަދި އެފްސީ ބެންފިކާއެވެ. މުބާރާތުގެ ގަވާއިދު ބުނާގޮތުން ސެމީފައިންލަށް ދަތުރުކުރާނީ ލީގް އުސޫލުން މުބާރާތުގެ ހުރިހާ މެޗެއް ކުޅެ ނިމޭއިރު 1ވަނަ 2ވަނަ އަދި 3ވަނަ ޓީމަށެވެ. ސެމީފައިންލް ފުރަތަމަމެޗުގައި ކުޅޭނީ ލީގުގެ އެއްވަނަ އަދި ދެވަނަ ޓީމެވެ. ސެމީފައިނަލްގެ ދެވަނަ މެޗުގައި ކުޅޭނީ ސެމީފައިނަލްގެ ފުރަތަމަ މެޗުން ބަލިވާ ޓީމާއި ލީގުގެ 3ވަނަ ޓީމެވެ. ރޮނާ ކަޕް 2021 ގެ ލީގް ކުޅެނިމުނުއިރު 1ވަނަ ޓީމަކީ އެފްސީ ބެންފިކާއެވެ.2ވަނަ ޓީމަކީ ވީކަންމަތި އެފްސީއެވެ.3ވަނަ ޓީމަކީ އެފްސީ ލެޖެންޑްއެވެ.


Indian 66 vana National Film Awards faskoffi | Mihaaru\nމި އަހަރު ބާއްވާ 66 ވަނަ ނެޝަނަލް ފިލްމު އެވޯޑްސް ވަނީ ލަސްކޮށްފައި.\nއާންމު އިންތިހާބު ކުރިއަށްދާތީ އިންޑިއާގެ 66 ވަނަ ނެޝަނަލް ފިލްމު އެވޯޑްސް ފަސްކޮށްފި\n29 އެޕްރީލް 2019 - 07:14\nފިލްމުތަކާއި ފިލްމީ ފަންނާނުންނަށް އިންޑިއާ ސަރުކާރުން ދޭ ނެޝަނަލް އެވޯޑް މި އަހަރު ލިބޭ ފަރާތްތައް އިއުލާންކުރުން ފަސްކޮށްފި އެވެ.\nއިންޑިއާގެ ނެޝަނަލް އެވޯޑް ލިބޭ ފަރާތްތަކުގެ ނަންތައް އާންމުކޮށް އެޕްރީލް މަހުގެ ފަހުކޮޅު އިއުލާންކޮށް، އެވޯޑް ހަފުލާ ބާއްވަނީ މެއި މަހުގެ ކުރީކޮޅު އެވެ.\nނަމަވެސް މި އަހަރު ބާއްވާ 66 ވަނަ ނެޝަނަލް އެވޯޑް ލިބޭ ފަރާތްތައް އިއުލާންކުރުން ފަސްކުރީ މި ވަގުތު އާންމު އިންތިހާބު ވަރަށް ބާރަށް އިންޑިއާގައި ކުރިއަށްދާތީ އެވެ.\nމި މަހުގެ 11 ވަނަ ދުވަހު ފެށި މި އިންތިހާބުގެ ވޯޓްލުން އަންނަ މަހުގެ 19 އާ ހަމައަށް ކުރިއަށް ދާނެ އެވެ. ހަތް މަރުހަލާއަކަށް ކުރިއަށް ގެންދާ އިންތިހާބުގެ ވޯޓް ގުނަން ފަށަން ހަމަޖެހިފައި ވަނީ އަންނަ މަހުގެ 23 ވަނަ ދުވަހު އެވެ.\nމި އަހަރުގެ ނެޝަނަލް އެވޯޑް ލިބޭ ފަރާތްތައް އިއުލާންކުރުން ފަސްކުރިކަން ހިއްސާކޮށް ޑިރެކްޓަރޭޓް އޮފް ފިލްމު ފެސްޓިވަލް (ޑީއެފްއެފް) އިން ބުނީ ނަންތައް ދެން އިއުލާން ކުރާނީ އިންތިހާބު އެއްކޮށް ނިމުމުން ކަމަށެވެ. އަދި މިގޮތަށް ނިންމީ އިލެކްޝަން ކޮމިޝަން (އީސީ) ގެ ގައިޑްލައިނާ އެއްގޮތްވާ ގޮތުގެ މަތިން ކަމަށާއި މުނިފޫއްސާއި ސީޔާސީ ކަންކަން މަސްހުނި ނުކުރުމަކީ ވެސް ނެޝަނަލް އެވޯޑް ލަސްކުރަން ނިންމި ސަބަބެއް ކަމަށް ބުންޏެވެ.\nބައެއް ރިޕޯޓްތައް ބުނާ ގޮތުން ނެޝަނަލް އެވޯޑް އިއުލާން ކުރަން ފަސްކުރުމުން ޖޫރީ މެމްބަރުންގެ މެދުގައި ވަނީ ހިޔާލު ތަފާވުވުންތަކެއް ވެސް އުފެދިފަ އެވެ. އެގޮތުން ޝޭކަރް ކަޕޫރާއި ސީވީ ރެޑީއާ އެ ބަދަލަށް ތާއީދު ކުރި ނަމަވެސް، މިހާރު ނިންމި ނިންމުމަކީ މާ ބޮޑު ލަސްވުމެއް ކަމަށް ޖޫރީ މެމްބަރު ރާޖޭޝް މަޕުސްކަރް ދެލޭ ކަމަށް ބައެއް މީޑިިއާތަކުން ބުންޏެވެ.\nކުރިން ހަމަޖެހިފައި އޮތް ގޮތުން 66 ވަނަ ނެޝަނަލް ފިލްމު އެވޯޑް ހަފުލާ ބާއްވަން އޮތީ އަންނަ މަހުގެ3ވަނަ ދުވަހު އެވެ.


SunOnline: Mi List in Emme Reethi Kon Lava eh tha?\nމި ލިސްޓުން އެންމެ ރީތީ ކޮން ލަވައެއްތަ؟\n19 May 2020, 09:22\nލަވައިގެ ސްކްރީން ޝޮޓެއް---\nދިވެހިންނަކީ ޒަމާނުއްސުރެ މިއުޒިކަށް ނުހަނު ފޯރި ހުންނަ ބައެކެވެ. ގްރޫޕެއް ހަދާލައިގެން ކަރޯކޭ ޖައްސާ އުޅުމަކީ ދިވެހިން މިހާރުވެސް ކުރަމުން އަންނަ ކަމެކެވެ. މިއަދުވެސް ކޮންމެ މީހަކު ގެންގުޅޭ ފޯނުގައި ލަވަ ލިސްޓެއް ހަދާލައިފައި އޮންނާނެ އެވެ.\nކުރީގެ ރީތި ގިނަ ލަވަތަކަކީ މިއަދުވެސް ގިނަ މީހުންގެ މެދުގައި މަގްބޫލު ލަވަތަކެކެވެ. މި ލިސްޓުގައި މި ހިމަނާލަނީ ކުރީގެ ބައެއް ރީތި ދިވެހި ލަވަތަކެވެ.\nމި ލަވައަކީ ދިވެހިންނާ ގުޅި ލާމެހިފައިވާ ހިތްގައިމު ލަވައެކެވެ. ރާއްޖޭގެ ރީތިކަން ސިފަކޮށްދޭ މި ލަވަކިޔާފައިވަނީ އަބްދުﷲ ހަސަން (ހޮޅުދޫ އަބްދުﷲ) އެވެ. މި ލަވައިގެ ޅެން ތައްޔާރުކުރީ ހޮޅުދޫ އަބްދުﷲގެ އަންހެނުން އައިޝަތު އަނީސްއެވެ. މިއަދާ ހަމައަށް އައިރު މި ލަވައިގެ ގިނަ ކަވާ ލަވަތަކެއް ވަނީ އަޑުއިވިގެން ގޮސްފައެވެ.\nއިލާހީ މި ބިން\nނަވާރަސަތޭކަ އަށްޑިހަ ނުވަ ވަނަ ޓީވީއެމް ސްކޫލް ކުދިންގެ ލަވަ މުބާރާތުގެ ސްޓޭޖުން އަޑުއިވުނު "އިލާހީ މި ބިން" މި ލަވައަކީ ދެ ގޮތެއް ނުވެ ދިވެހިންގެ ހިތްތަކުގައި ރަސްކަން ކުރަމުން އަންނަ ހިތްގައިމު ރީތި ލަވައެކެވެ. ސޯޝަލް މީޑިއާއިން ވެސް މި ލަވައިގެ ތަންތަންކޮޅު އަބަދުވެސް އިވިގެންދާއިރު މި ލަވައަކީ އަބްދުއްރަޝީދު ހުސައިން ހައްދަވާފައިވާ ޅެމަކަށް އައިމިނަތު ތަސްމީންގެ ހިތްގައިމު އަޑުން ކިޔާފައިވާ ލަވައެކެވެ. މި ލަވައިގެ އެތައް ކަވާތަކެއް މިއަދާ ހަމައަށް އައިރު ގިނަ ދިވެހިންނަށް އަދިވެސް ކަމުދަނީ މި ލަވައިގެ އޮރިޖިނަލް ލަވައެވެ.\nމުޅި ޖާން ހިތާ\n"މުޅި ޖާން ހިތާ" އަކީ ނިމާލްގެ ފިލްމު "ސިޓީ"ގައި ހިމެނޭ ރީތި ލަވައެކެވެ. ލަވަކިޔުންތެރިޔާ މުހައްމަދު ހުޒާމްގެ އަޑުން ކިޔާފައިވާ އެ ލަވައަކީ ދިވެހިންނާ ވަރަށް ރަށްޓެހި ލަވައެކެވެ. ކުރީގެ އެންމެ ރީތި ދިވެހި ލަވައިގެ ލިސްޓެއްގައި މި ލަވަ އިނުމުން އެ ލިސްޓް ފުރިހަމަވާނެ ކަމަށް ގިނަ ބަޔަކު ދެކޭނެއެވެ. މޯލްޑިވިއަން އައިޑަލްގެ ސްޓޭޖުގައިވެސް މި ލަވަ އެކި ލަވަކިޔުންތެރިންގެ އަޑުން އިވިފައިވެއެވެ.\nދެހާސްވަނަ އަހަރު ސްޓެލްކޯގެ ޑްރާމާ ހުޅުކޮޅުގައި ހިމެނި "ތަދާވޭނުގައި" މި ލަވައަކީ މުހައްމަދު ހުޒާމް އާއި އާއިޝަތު އިނާޔާގެ އަޑުން ކިޔާފައިވާ ލަވައެކެވެ. މި ލަވަ ވަނީ އައިޑަލް ސްޓޭޖް މަތިން ވެސް އިވިގެން ގޮސްފައެވެ.\nމަރިޔަމް މަނިކެ (މޮޑަލް މަރީ) ފެނިގެންދާ "ބިކަ ހާލު" ލަވައަކީ މީނާ ސަލީމްގެ އަޑުން އިވިގެން ދިޔަ ލަވައެވެ.\nކޮކާކޯލާ މޯލްޑިވްސް ވީޑިއޯ މިއުޒިކް އެވޯޑް 2010ގައި "ބިކަ ހާލު" އަށްވަނީ އެންމެ މޮޅު ޑައިރެކްޓަރުގެ އެވޯޑްވެސް ލިބިފައެވެ. މި ލަވައަކީ އަހްމަދު ނިމާލްގެ ޑައިރެކްޝަނަކަށް ޑިސްކޯ ސަލީމް ޕްރޮޑިއުސްކުރި ލަވައެކެވެ.\nޖެހިލުންވެ މޭތެޅޭ ގޮތްވޭ\nމި ލިސްޓަށް އަލީ ރަމީޒްގެ ލަވައެއް ނެތުމަކީ ލިސްޓަށް ލިބޭނެ ވަރަށް ބޮޑު އުނިކަމެކެވެ. "ޖެހިލުންވެ މޭތެޅޭ ގޮތްވޭ" މި ލަވައަކީ އަލީ ރަމީޒްގެ ހިތްގައިމު އަޑުން އިވިގެން ދިޔަލަވައެކެވެ. ނިއުމާ މުހައްމަދު އާއި ޔޫސުފް ޝަފީއު (ޔޫއްޕެ)ގެ އެކްޓިން މި ލަވައިން ވަނީ ފެނިގެން ގޮސްފައެވެ. މި ލަވަ އަކީ ލަވަ އަލްބަމް މާހިޔާ ގައި ހިމެނޭ ލަވައެކެވެ.\nމި ލިސްޓުގައި ހުރި ލަވަތަކުގެ ތެރެއިން އެންމެ ރީތީ ކޮންލަވައެއް ހެއްޔެވެ؟\nދީނީ އިލްމުވެރިން ޖިންސީ އިރުޝާދު ދޭތީ ކަންބޮޑުވުން\nއެއްވަނަ ހޯދީ ޓޯއީ، ދެވަނައިގައި އަލީ ރަމީޒު


COVAX in Sinopharm aai Sinovac ge 550 million dose gannany | Atoll News\nކޮވެކްސްއިން ސިނޮފާމް އާއި ސިނޮވެކް ވެކްސިންގެ 550 މިލިއަން ޑޯޒު ގަންނަނީ\nޝާއިޢުކުރީ: ފާޠިމަތު ފާޒިހާ ޖުލައި 14, 2021, 22:56\nޗައިނާއިން ކޮވިޑް-19 އަށް ތައްޔާރުކޮށްފައިވާ ދެ ވެކްސިން ކަމަށްވާ ސިނޮފާމް އާއި ސިނޮވެކްގެ 550 މިލިއަން ޑޯޒު ގަންނަން ކޮވެކްސް ފެސިލިޓީން ނިންމައިފި އެވެ.\nކޮވެކްސް ފެސިލިޓީ އަކީ ފަގީރު ގައުމުތަކާއި ތަރައްގީ ވަމުން އަންނަ ގައުމުތަކަށް ކޮވިޑް ވެކްސިން ލިބުމުގައި ދަތިވެދާނެތީ ހިލޭ ވެކްސިން ފޯރުކޮށްދިނުމަށް ޑަބްލިއުއެޗްއޯގެ ދަށުން އުފައްދާފައިވާ އެލަޔަންސް އެކެވެ. މި އެލަޔަންސުން ގައުމުތަކުން އުފައްދާފައިވާ ވެކްސިން ގަތުމުގެ އިތުރުން މުއްސަނދި ގައުމުތަކުން ވެކްސިން ހަދިޔާ ކުރެ އެވެ.\nމިފަހަރު ޗައިނާއިން ގަންނަ ވެކްސިންގެ ތެރޭގައި ހިމެނެނީ ސިނޮފާމްގެ 170މިލިއަން ޑޯޒާއި ސިނޮވެކްގެ 380 މިލިއަން ޑޯޒެވެ. މީގެ ތެރެއިން އެ ދެ ކުންފުނިން ވަނީ 110 މިލިއަން ވެކްސިން ޑޯޒު ވަގުތުން ފޮނުވުމަށް އެއްބަސްވެފައި އެވެ.\nއަދި ބާކީ ވެކްސިން ޑޯޒުތައް އެންމެ ލަސްވެގެން އަންނަ އަހަރުގެ ކުރީ ކޮޅު ފޮނުވާ ނިމޭނެ ކަމަށް ބުނެ އެވެ.\nޗައިނާގެ މި ދެ އުފެއްދުން މީގެ ކުރިން ކޮވެކްސް ފެސިލިޓީއަށް ހަދިޔާ ކޮށްފައިވާއިރު ދުނިޔޭގެ އެކި ގައުމުތަކަށްވެސް ހިލޭ ދީފައިވެ އެވެ. އޭގެ ތެރޭގައި ޗައިނާ ސަރުކާރުން ހިލޭ ސިނޮފާމް ވެކްސިންގެ ދެ ލައްކަ ޑޯޒު ރާއްޖެއަށްވެސް ދީފައިވެ އެވެ.\nކޮވެކްސް ފެސިލިޓީގެ މަސައްކަތްތަކަށް މިއަހަރު ކުރީ ކޮޅު ވަނީ ލޮޅުން އަރައި ވަރަށް ބޮޑަށް މަޑު ޖެހިފަ އެވެ. އެއީ އިންޑިއާގެ ކޮވިޑުގެ ހާލަތު ގޯސްވެ ދުނިޔޭގެ އެންމެ ގިނަ ވެކްސިން އުފައްދާ ސީރަމް އިންސްޓިޓިއުޓްގެ މަސައްކަތްތައް މަޑު ޖެހުމުންނެވެ.


TC in fahu vaquthu Greenstreets aa ehvarukohfi | Mihaaru\nޓީސީގެ ސައްޓު (ކ) މެޗަށް ފަހު ގްރީން ސްޓްރީޓްސްގެ ބަކާ ސަލާމްކުރަނީ.-- ފޮޓޯ: ހުސެއިން ވަހީދު/ މިހާރު\nޓީސީން ފަހު ވަގުތު ގްރީންސްޓްރީޓްސްއާ އެއްވަރުކޮށްފި\n01 ޖުލައި 2019 - 00:406comments\nފަހު ވަގުތު އިޝާން އިބްރާހިމް (ސައްޓު) ވައްދާލި ގޯލާ އެކު ޓީސީ ސްޕޯޓްސް ކްލަބުން މިރޭ ދިރާގު ދިވެހި ޕްރިމިއާ ލީގުގައި ގްރީން ސްޓްރީޓްސްއާ 2-2 އިން އެއްވަރުކޮށްފި އެވެ.\nލީގުގެ އެއް ވަނައިގައި ދަ ގްރާންޑޭ ސްޕޯޓްސް ކްލަބް އޮތީ ހަތަރު މެޗުން 12 ޕޮއިންޓާ އެކު އެވެ. ދެ ވަނައިގައި އޮތް ޓީސީ އަށް ހަތަރު މެޗުން ލިބިފައިވަނީ އަށް ޕޮއިންޓެވެ. ތިން ވަނައިގައި އޮތް މާޒިޔާ އަށް ތިން މެޗުން ވަނީ ހަތް ޕޮއިންޓް ލިބިފަ އެވެ.\nގްރީން ސްޓްރީޓްސް އިން މި މެޗަށް ނުކުތީ އެންމެ ފަހުން ކުޅުނު މެޗަށް ނެރުނު ފުރަތަމަ އެގާރަ އަށް ތިން ބަދަލެއް ގެނެސްގެންނެވެ. އެ ގޮތުން ރިލްވާން ވަހީދު (ރިލޭ)، މުހައްމަދު ރިސްވާން (ފުކޭ)ގެ އިތުރުން މިސްރުގެ ޑިފެންޑަރު އަލްސައީދު މަހުމޫދަށް ވަނީ ފުރަތަމަ އެގާރައިގައި ހިމަަނައިފަ އެވެ.\nމެޗު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، މެޗުގެ ފަސް ވަނަ މިނިޓްގައި ލިބުނު ހިލޭޖެހުމަކުން ގްރީން ސްޓްރީޓްސްގެ މުހައްމަދު އުމެއިރު ޖެހި ބޯޅަ ޓީސީ ކުޅުންތެެރިޔެއްގެ ފައިގައި ޖެހިފައި ދިޔައީ އަރިމަތިން ބޭރުންނެވެ.\nގްރީން ސްޓްރީޓްސްގެ ދަގަނޑޭ\nފުރަތަމަ 20 މިނިޓަށް ފަހު ޓީސީން ގޭމުގެ ތެރެއަށް އައިސް ރަނގަޅު ކުޅުމެއް ދެއްކި އެވެ. އިސްމާއިލް އީސާ (މެސީ) އޭރިއާ ބޭރުން ޖެހި ބޯޅަ ގްރީން ސްޓްރީޓްސްގެ ގޯލްކީޕަރު ލަބާން ޝަރީފް ވަނީ މަތަކޮށްފަ އެވެ. އޭގެ ފަހުން ލަބާން ކުރިއަށް ޖެހި ހުރި ވަގުތު ޓީސީގެ އަކުރަމް އަބްދުލް ގަނީ (އަކޫ) އަމިއްލަ ހާފުގެ ތެރެއިން މަތިން ޖެހި ބޯޅަ ދިޔައީ ދަނޑިކައިރިން ބޭރުންނެވެ.\nޓީސީ އަށް މި ހާފު ނިމުމުގެ ކުރިން ލަނޑު ޖަހަން ރަނގަޅު ފުރުސަތެއް ލިބުނެވެ. އީސާ ހުސްކޮށްލާފައި ގޯލު ކުރިމައްޗަށް ހުރަސްކޮށްލި ބޯޅަ ޖަހަން އަރައި ހުރި ޓީސީގެ ނޭޕާލް ތަރި ބިމަލް ގާތީ މަގަރް ބޮލުގައި ލައްވާލާ ގޮތެއްނުވި އެވެ. ފުރަތަމަ ހާފުގައި ގްރީން ސްޓްރީޓްސްގެ ކެޕްޓަން އަލީ އަޝްފާގު (ދަގަނޑޭ) އަށް އެންމެ ރަނގަޅު ކުޅުމެއް ނުދެއްކުނެވެ.\nދެ ވަނަ ހާފް ފަށައިގެން ދެ މިނިޓް ތެރޭގައި ގްރީން ސްޓްރީޓްސް އިން ވަނީ ލީޑުނަގައިފަ އެވެ. މެޗުގެ 47 ވަނަ މިނިޓްގައި އުމެއިރު ހުސްކޮށްލާފައި ނަގައިދިން ހުރަހަކުން މި ގޯލު ޖެހީ އަހުމަދު ރަޝީދު (އައްމަޑޭ) އެވެ. އޭގެ ހަ މިނިޓް ފަހުން ގްރީން ސްޓްރީޓްސްގެ ލީޑުފުޅާކޮށްދިނީ ބަދަލު ކުޅުންތެރިޔެއްގެ ގޮތުގައި މި ހާފުގައި ކުޅެން ނުކުތް އަބްދުﷲ ޔާމީން (ޔާން) އެވެ. މެޗުގެ 56 ވަނަ މިނިޓްގައި އޭރިއާ ބޭރުން ޔާން ޖެހި ބޯޅަ ގޯލުގެ މަތީ ކަނަށް އަމާޒުވިއިރު، ކީޕަރު އިމްރާނަށް އެ ބޯޅަ ހުއްޓުވަން މާ ބޮޑުކަމެއް ނުކުރެވުނެވެ.\nޓީސީން ގޯލެއް ޖަހައި މެޗުގެ ތެރެއަށް ވަންނަން ކުރި މަސައްކަތް ކާމިޔާބުވީ މެޗުގެ 70 ވަނަ މިނިޓްގަ އެވެ. ލިބުނު ޕެނަލްޓީ އަކުން މި ގޯލު ޖެހީ އީސަ އެވެ. މިއީ އީސަ އަށް ގްރީން ސްޓްރީޓްސްގެ މުހައްމަދު ސާއިފް ކުރި ފައުލަކަށް ރެފްރީ ދިން ޕެނަލްޓީއެކެވެ. މެޗު ނިމެން ދެ މިނިޓަށް ވެފައި ހުއްޓައި ޓީސީ އަށް އެއްވަރުކޮށްދިނީ މެޗުގެ މޮޅު ކުޅުންތެރިޔާގެ މަގާމު ހޯދި ސައްޓު އެވެ. އޭރިއާ ތެރެއިން ގްރީން ސްޓްރީޓްސްގެ ތިން ކުޅުންތެރިން ކައިރިން ދެމިގަތުމަށް ފަހު ސައްޓު ޖެހި ބޯޅަ އަމާޒުވީ ގޯލުގެ ދުރުކަނަށެވެ.\nގްރީން ސްޓްރީޓްސްގެ ކޯޗު އަލީ ސުޒޭން ބުނީ އަތުގައި އޮތް ތިން ޕޮއިންޓް ގެއްލުނީ ހެދުނު ކުޑަ ގޯހަކުން ކަމަށާއި ޓީސީ ކަހަލަ ވަރުގަދަ ޓީމަކާ ދެކޮޅަށް ފުރުސަތެއް ދީފިނަމަ އޭގެ ބަދަލު ދައްކަންޖެހޭ ފަހަރު ގިނަވާނެ ކަމަށެވެ. އަދި ޓީސީ ކަހަލަ މޮޅު ވާދަވެރި ޓީމަކާ ދެކޮޅަށް ކުޅޭއިރު ލިބޭ ފުރުސަތުތައް ބޭނުންހިފައިގެން ރަނގަޅަށް ކުޅެން ޖެހޭނެ ކަމަށް ވެސް ބުންޏެވެ.\nލަނޑު ޖެހުމަށް ފަހު ގްރީން ސްޓްރީޓްސްގެ ޔާން އުފާފާޅުކުރަނީ. -- ފޮޓޯ: ހުސެއިން ވަހީދު/ މިހާރު\n"ހަގީގަތުގައި 2-0 ގައި އޮއްވައި ވަރަށް ފަސޭހަކޮށްލެވުނު. ޕެނަލްޓީއާ ހިސާބުން ޓީސީން ހިތްވަރު ރަނގަޅުވި. ދެން އެންމެ ފަހު ވަގުތު ހެދުނު ގޯހެއްގެ ފައިދާނަގައި ޓީސީން ކުރި މަސައްކަތުގެ އިނާމު އެ ޓީމަށް ލިބުނީ،" ސުޒޭން ބުންްޏެވެ.\nއޭނާ ބުނީ މި ކަހަލަ ވާދަވެރި މެޗުތަކުން ކޮންމެ ޓީމެއް އަތުން ވެސް ޕޮއިންޓް ގެއްލޭނެކަމަށާއި މައްސަލަ ޖެހޭނީ އެހެން ޓީމުތަކުން ޕޮއިންޓް ނަގާ ޓީމެއް އަތުން ބަލިވެއްޖެނަމަ ކަމަށެވެ.\nއެންމެ ފަހުގެ ޗެމްޕިއަން ޓީސީން ވަނީ މި ފަހަރުގެ ލީގުގައި އީގަލްސް އަތުން ބަލިނުވެ ސަލާމަތްވީ ވެސް މެޗުގެ ފަހު ވަގުތު ޖެހި ގޯލަކުންނެވެ.\nޓީސީގެ ކޯޗު މުހައްމަދު އާތިފް (އާތީ) ބުނީ އޭނާގެ ޓީމުން ގާތްގާތުގައި މެޗު ކުޅުމުގެ އަސަރު ފެންނަމުން އަންނަކަމަށާއި އެހެން ނަމަވެސް މެޗުތަކުގައި ނަތީޖާ ނެރެން ޓީމުގެ ކުޅުންތެރިންކުރާ މަސައްކަތުން ހިތްހަމަޖެހޭ ކަމަށެވެ. އަދި ކުރިއަށް ހުރި މެޗުތަކަށް ނުކުންނައިރު އެންމެ ވިސްނަންޖެހޭ ކަމަކީ ގާތްގާތުގައި މެޗުތައް ކުޅެގެން ޓީމުގެ ހާލަތު އެންމެ ގޯސްވާނެ ދަނޑިވަޅެއް ނޭނގޭނެތީ ކަމަށް ބުންޏެވެ.


OIC SG ge adviser ge magaamu Shaheem ah husha alhaifi\nއޯއައިސީ އެސްޖީގެ އެޑްވައިޒަރުގެ މަގާމު ޝަހީމަށް ހުށަހަޅައިފި\nޑރ. ޝަހީމް، އޯއައިސީގެ ބައްދަލުވުމެއްގެ ތެރެއިިން --\nއޯގަނައިޒޭޝަން އޮފް އިސްލާމިކް ކޯޕަރޭޝަން، އޯއައިސީގެ ސެކްރެޓްރީ ޖެނަރަލްގެ ހާއްސަ އެޑްވައިޒަރަކަށްވުމަށް އިސްލާމިކް ޔުނިވާސިޓީގެ ކުރީގެ ޗާންސެލާ ޑރ. މުހައްމަދު ޝަހީމް އަލީ ސައީދަށް ހުށަހަޅުއްވައިފި އެވެ.\nއޯއައިސީއަކީ 58 މުސްލިމް ގައުމުތައް ޝާމިލްވާ އިސްލާމީ އެންމެ ބޮޑު އޯގަނައިޒޭޝަނެކެވެ. ރާއްޖެއަކީ ވެސް އޭގެ މެންބަރެކެވެ. އޯގަނައިޒޭޝަންގެ ހެޑް އޮފީސް ހުންނަނީ ޖިއްދާގަ އެވެ.\nއެތަނުގައި މަސައްކަތް ކުރައްވާ އޯގަނައިޒޭޝަންގެ ސެކްރެޓްރީ ޖެނަރަލްގެ ހާއްސަ އެޑްވައިޒަރު ކަމުގެ މަގާމަށް ޝަހީމަށް ހުށަހެޅުމެއް ލިބިވަޑައިގެންފައިވާއިރު އޭނާއަކީ އެ އޯގަނައިޒޭޝަންއާ ގާތް ގުޅުމެއް އޮންނަ ބޭފުޅެކެވެ.\nޑރ. ޝަހީމް، ޔުނިވާސިޓީގެ ޗާންސެލާ ކަމުން ވަކިވެވަޑައިގެންނެވުމަށްފަހު ދެން ކުރިއަށް ވަޑައިގަންނަވާނެ ދާއިރާއެއް ނުވަތަ މަގާމެއް ހާމަ ކުރައްވާފައެއް ނުވެ އެވެ. ވިދާޅުވެފައިވަނީ ދީން ފެތުރުމަށާއި ސިޔާސީ މައިދާނުގައި ހަރަކާތްތެރިވެވަޑައިގަންނަވާނެ ކަމަށެވެ.


ރެކޯޑް އަދަދަކަށް ވާރޭ ވެހި، ދަރަވަންދޫގައި ފެންބޮޑުވެއްޖެ ރެކޯޑް އަދަދަކަށް ވާރޭ ވެހި، ދަރަވަންދޫގައި ފެންބޮޑުވެއްޖެ\nރެކޯޑް އަދަދަކަށް ވާރޭ ވެހި، ދަރަވަންދޫގައި ފެންބޮޑުވެއްޖެ\nދަރަވަންދޫ މަގެއްގައި އެއްފޫޓަށްވުރެ އުސްކޮށް ފެންހެދިފައި. ފޮޓޯ މީސް މީޑިއާ\nރާއްޖޭގެ އުތުރުގެ ބައެއް އަތޮޅުތަކަށް އިއްޔެ ކުރި ވިއްސާރައިގައި ރެކޯޑް އަދަދަކަށް ބ.ދަރަވަންދޫއަށް ވާރޭވެހިފައިވާކަމަށް މޯލްޑިވްސް މީޓިއޮރޮލޮޖިކަލް ސާވިސްއިން ހާމަކޮށްފިއެވެ.\nއިއްޔެގެ ހެނދުނު 8:00 އިން މިއަދު ހެނދުނު 8:00 އަށް އެރަށަށް 135.5 މިލިމީޓަރުގެ ވާރޭ ވެހިފައިވާކަމަށް މެޓް އޮފީހުން ބުނެއެވެ. މިއީ މިހާތަނަށް އެރަށަށް އެންމެ ގިނައިން ވާރޭ ވެހުނު ދުވަހެވެ.\nއިއްޔެ އެރަށަށް ކުރި ވިއްސާރައިގެ ސަބަބުން ބައެއްގެތަކަށް ފެންވަދެފައިވާކަމަށާ، އަދި ބައެއް މަގުތަކުގައި ފޫޓަކަށްވުރެ އުސްކޮށް ފެން ހެދިފައިވާކަމަށްވެސް ދަރަވަންދޫ ކައުންސިލްގެ ރައީސް އަލީ މާޖިދު ވިދާޅުވިއެވެ. އަދި ބޮޑެތި ގެއްލުންތަކެއް ލިބިފައިވާކަމަށް ރިޕޯޓްކޮށްފައި ނުވިނަމަވެސް ގެތަކަށް ފެންވަދެފައިވާ މިންވަރަށް ބަލާނަމަ ގެތަކުގައި ހުރި ބައެއް ތަކެއްޗަށް ގެއްލުންވާނޭކަމަށް ލަފާކުރެވޭކަމަށް ދަރަވަންދޫ ކައުންސިލްގެ ރައީސް ވިދާޅުވިއެވެ.\nބ.ދަރަވަންދޫ މަގެއްގައި ހެދިފައިވާ ފެން ހިއްކުމަށް ޕަންޕް ޖަހަނީ. ފޮޓޯ މީސްމީޑިއާ\nރަށުގެ މަގުތަކުގައި ހެދުނު ފެން ހިންދާފައިވަނީ ދަރަވްންދޫ އެއަރޕޯޓްގައި އަލިފާން ނިއްވުމަށް ބޭނުންކުރާ ޕަމްޕް ބޭނުންކޮށްގެން، މޫދަށް ކޯރުކަނޑައިގެން ރައްޔިތުންނާ ފުލުހުންނާ އެރަށު އެއަރޕޯޓް މުވައްޒަފުންނާއި ކައުންސިލް ގުޅިގެންނެވެ.\nއިއްޔެ ރާއްޖެއަށް ކުރި ވިއްސާރައިގެ އަސަރު އެންމެ ބޮޑަށްކޮށްފައިވަނީ ބ.އަތޮޅަށެވެ. އެގޮތުން ބ.މާޅޮހުގައިވެސް ފެންބޮޑުވެ ގެތަކަށް ފެންވަދެ ގެއްލުންތަކެއްވަނީ ލިބިފައެވެ. ވާރޭ ވެހުމުގެ ސަބަބުން އެރަށު މަގުތަކުގައި ހެދިފައިއޮތް ފެންގަނޑުތައް ހިއްކާފައިވަނީ އެމްއެންޑީއެފްއާއި ފުލުހުންގެ އެޙީތެރިކަމާއެކު ރޭ މެންދަމުއެވެ.\nމި ވިއްސާރައިގެ އަސަރު ބ.އޭދަފުއްޓަށްވެސް ވަނީ ކޮށްފައެވެ. އެކަމަކު އެރަށު އެއްވެސް ގެއަކަށް ފެންވަދެ ގެއްލުމެއް ލިބިފައެއްނުވެއެވެ.


Mohamed Shafiu: ފަރުދުންނަށް ތަރުބިއްޔަތުގެ މުހިއްމުކަން\nފަރުދުންނަށް ތަރުބިއްޔަތުގެ މުހިއްމުކަން\nފަރުދުންގެ ޙަޔާތުގައި ތަރުބިއްޔަތުގެ މުހިއްމުކަން ވަރަށް ބޮޑެވެ. އެއީ ﷲ ތަޢާލާގެ ގޮވާލެއްވުމަށް ދެވޭ އިޖާބައެކެވެ. އަދި ﷲ ތަޢާލާއަށް ކުރެވޭ އަޅުކަމެކެވެ. އަދި ނަފުސަށް ދެވޭ ރާޙަތަކާއި ހިތްހަމަޖެހުމެކެވެ. އަދި ފަރުދުގެ ޙަޔާތުގައި އަދި އޭނާ މަރުވުމަށްފަހުގައިވެސް އޭނާއަށް ލިބޭ ވަރަށް މަތިވެރި ޢިއްޒަތްތެރިކަމަކާއި ކަރާމާތްތެރިކަމެކެވެ.\n* ﷲ ތަޢާލާއަށް ވެވޭ ކިޔަމަންގަތުމެއް\nހަމަކަށަވަރުން ﷲ ތަޢާލާ އިންސާނުން ހެއްދެވީ ބޭކާރު ގޮތުގައެއް ނޫނެވެ. އެބައިމީހުން ހެއްދެވީ އެބައިމީހުންނަށް ތަކުލީފުޖެއްސިގެންވާ ވަޒީފާއެއް އަދާކުރުމަށްޓަކައެވެ. އެއީ ﷲ ތަޢާލާގެ ދީން މި ބިންމަތީގައި ޤާއިމުކުރުމެވެ. އެއިލާހުގެ ވަޙީ ބަސްފުޅުގައިވެއެވެ.\n(وَمَا خَلَقْتُ الْجِنَّ وَالْإِنْسَ إِلَّا لِيَعْبُدُونِ) [الذاريات: ٥٦]\nމާނަ: “އަދި ތިމަންއިލާހު ޖިންނީންނާއި އިންސީން ހަމައެކަނި ތިމަން އިލާހަށް އަޅުކަންކުރުމަށް މެނުވީ ނުހައްދަވަމެވެ.”\nﷲ ތަޢާލާއަށް ކިޔަމަންގަތުމުގައި އިންސާނާ އޭނާގެ ނަފުސާކުރާ ޖިހާދަކީ އެއީ އަޅުކަމެކެވެ. އޭނާގެ ނަފުސު އޭނާ އެ ތަރުބިއްޔަތު ކުރަނީ ﷲ ތަޢާލާގެ އަމުރުތަކަށް ބޯލަނބާ، އަދި ޝަރުޢުގައި ނަހީވެގެންވާ ކަންތައްތަކުން ދުރުހެލިވުމަށް އާދަވެފައިވާ، އެއްޗެއްގެ ގޮތުގައެވެ. ނަފުސު ތަރުބިއްޔަތު ކުރުމުގެ މި ޖިހާދަކީ ޖިހާދުގެ ވައްތަރު ތަކުގެ ތެރެއިން އެންމެ މަތިވެރި އެއްވައްތަރުގެ ޖިހާދެވެ.\nއެއީ އެންމެ ބޮޑުވެގެންވާ ޖިހާދު ކަމުގައިވެސް ބުނެވެއެވެ. (އަލްޖާމިޢު ލިއަޙްކާމިލް ޤުރުއާން ލިލް އިމާމިލް ޤުރުޠުބީ 242/13)\nﷲ ތަޢާލާއަށް އަޅުކަންކުރުމުގައި އަދި ކިޔަމަންގަތުމުގައި އިންސާނާގެ ނަފުސު ތަރުބިއްޔަތު ކުރުމުގައި ޖިހާދުކުރުމާއި ﷲ ތަޢާލާއަށް ކުއްތަންކޮށްދޭ ޢިލްމު އުނގެނުމަކީ އެއިލާހުގެ ރުހިވޮޑިގަތުން ޙާޞިލްކުރެވޭކަންކަމެވެ. ފަރުދުންނަށް ތަރުބިއްޔަތު މުހިއްމުވަނީ މިހެންވެއެވެ. ސަބަބަކީ އެއީ އޭގެ ސަބަބުން ﷲ އަށް ކިޔަމަންގަތުން އަދާކުރެވެއެވެ.\nأصول التربية الإسلامية\nأ.د. خالد بن حامد الحازمي\nأستاذ التربية الإسلامية\nPosted by Mohamed Shafiu at 5:30 PM\nLabels: އިސްލާމީ ތަރުބިއްޔަތު, މުޙައްމަދު ޝާފިޢު ބިން ޢަބްދުލްޣަފޫރު, ތަރުބިއްޔަތު, ތަރުބިއްޔަތުގެ މުހިއްމުކަން


މި އަހަރުގެ ތަފާތު ޙައްޖު: ޙައްޖުވެރިއެއްގެ ނަޒަރުން މި އަހަރުގެ ތަފާތު ޙައްޖު: ޙައްޖުވެރިއެއްގެ ނަޒަރުން\nމި އަހަރުގެ ޙައްޖު މޫސުމާ ޖެހުނުއިރު ވެސް މުޅި ދުނިޔެ މި އޮތީ ކޯވިޑް-19 ގެ ބިރުވެރިކަމުގެ ތެރެއިން އަރައިނުގަނެވިއެވެ. ކޯވިޑް-19ގެ ސަބަބުން މި އަހަރުގެ ޙައްޖު ކެންސަލްވެދާނެކަމަށް އަޑުފެތުރުނުކަމުގައި ވިޔަސް، އެންމެ ފަހު ވަގުތު، މި އަހަރުވެސް ޙައްޖުގެ އަޅުކަން އޮންނާނެ ކަމަށް ސަޢުދީ ޢަރަބިއްޔާއިން އިޢުލާނުކުރިއެވެ. މި އަހަރުގެ ޙައްޖު ކުރިޔަށްދިޔައިރު، ސަޢުދީގެ ކަމާބެހޭ މުއައްސަސާތަކުން މި އަހަރުގެ ޙައްޖު ސިފަކުރައްވާފައިވަނީ [އިސްތިޘްނާއީ ޙައްޖެއް] ގެ ގޮތުގައެވެ. އިސްތިޘްނާއީ ޙައްޖެކޭ ބުނެ ސިފަކުރެވުނީ، އެހެން އަހަރުތަކާ މުޅިން ތަފާތު އިންތިޒާމުތަކެއް ކޯވިޑް-19 ސަބަބުން ތަރުތީބުކުރެވިފައިވާތީއެވެ. އަދި އެ އިންތިޒާމުތަކަކީ ކުރިޔަށް އޮތްތާނގައި އެފަދަ ގޮތަކަށް ތަރުތީބުކުރެވުން ނާދިރު އިންތިޒާމުތަކަކަށް ވާތީއެވެ. މާތް ﷲގެ މިންވަރުފުޅުން މި އަހަރު ޙައްޖުވުމުގެ ފުރުޞަތު ލިބުނު ފަރާތެއްގެ ހައިސިއްޔަތުން، މި ލިޔުމުގައި އަޅުގަނޑު ނަޒަރު ހިންގާލަން ޤަޞްދުކުރަނީ، އަޅުގަނޑަށް ލޮލުންފެނި އަތުން ހިފުނު ތަފާތު އިންތިޒާމުތަކަށެވެ.\nސަޢުދީ ޢަރަބިއްޔާގައި އުޅޭ މީހުންނަށް އެކަނި\nއެހެން އަހަރުތަކުގައި، ސަޢުދީގައި އުޅޭ މީހުންނަށާއި ސަޢުދީން ބޭރުން އެހެން ޤައުމުތަކުގައި އުޅޭ މީހުންނަށް ޙައްޖުވުމުގެ ފުރުޞަތު އޮވެއެވެ. އެހެންނަމަވެސް، މި އަހަރު ޙައްޖުވުމުގެ ފުރުޞަތު ލިބުނީ، ސަޢުދީ ޢަރަބިއްޔާގެ ރައްޔިތުންނަށާއި ސަޢުދީ ޢަރަބިއްޔާގައި އުޅޭ އެހެނިހެން ޤައުމުތަކުގެ ރައްޔިތުންނަށް އެކަންޏެވެ. ސަޢޫދީގައި ނޫޅޭ އެހެން ޤައުމުތަކުގެ ރައްޔިތުންނަށް މި އަހަރު ޙައްޖުވުމުގެ ފުރުޞަތެއް ނުދެއެވެ.\nޙައްޖު ޕެކޭޖުތަކެއް ނެތް\nއެހެން އަހަރުތަކުގައި، ސަޢުދީގެ އެތެރެއިން ޙައްޖުވާ މީހެއްނަމަ، ޙައްޖަށް ހުޅުވައިލުމުން، ސަޢުދީގެ ޙައްޖު މިނިސްޓްރީގެ ވެބްސައިޓަށް ވަދެ، ތިމާ ބޭނުންވާ ޕެކޭޖެއް އިޚްތިޔާރުކޮށް، އެހެނިހެން ކަންކަން ފުރިހަމަކުރާން އޮވެއެވެ. އަދި ޕެކޭޖު އިޚްތިޔާރުކުރުމުގައި އޮންނަނީ، އެންމެ ފުރަތަމަ ހުށަހަޅާ މީހާއަށް އިސްކަންދޭ އުޞޫލެވެ. ނަތީޖާއެއްގެ ގޮތުން، ޙައްޖު އެޕްލިކޭޝަން ހުޅުވައިލާ ދުވަހު އެންމެން ތިބެނީ ތައްޔާރީގައެވެ.\nމި ދިޔަ އަހަރު އެޕްލިކޭޝަން ހުޅުވައިލެވުނު ދުވަހު އަޅުގަނޑަށް އެ ވެބްސައިޓަށް ވަދެވުނީ ގާތްގަނޑަކަށް މެންދުރު 12 ޖަހާން އުޅެނިކޮށެވެ. އެ ވަގުތު ބަލައިލިއިރު، އަގުހެޔޮ އެއްވެސް ޕެކޭޖެއް ނެތެވެ. އަގުހެޔޮ ހުރިހާ ޕެކޭޖުތަކެއް ވަނީ ނަގައި ހުސްވެފައެވެ.\nއެހެންނަމަވެސް، މި އަހަރުގެ ޙައްޖަށް އެޕްލައިކުރިއިރު، އެފަދަ ޕެކޭޖުތަކެއް އިޚްތިޔާރުކުރާކަށް ނެތެވެ. އެހެނެއްކަމަކު، ސަޢުދީގެ ޙައްޖު މިނިސްޓްރީން ކަނޑައަޅާފައިވަނީ ވަކި މުއްދަތެކެވެ. އެއީ، އެ މުއްދަތުގެ ތެރޭގައި ޙައްޖުވާން ކުރިމަތިލެވޭ ގޮތަށެވެ.\nމިފަހަރުގެ ޙައްޖުގައި ބައިވެރިވި ދިވެހިންގެ ތެރެއިން ފުރަތަމަ މައްކާއަށް ދިޔަ އިސްމާޢީލް ރިޔާޟް މައްކާ ހޮޓަލަށް ވަންނަނީ\nއެހެން އަހަރުތަކުގައި ޙައްޖުވުމުގެ ފުރުޞަތު ލިބެނީ، ޝަރުޠު ހަމަވާ މީހުންގެ ތެރެއިން، ފުރަތަމަ ހުށަހަޅާ މީހާއަށް އިސްކަންދޭ އުޞޫލުންނެވެ. އެހެންނަމަވެސް، މި އަހަރު ޙައްޖުވުމުގެ ފުރުޞަތު ދިނީ، ޝަރުޠު ހަމަވާ މީހުންގެ މެދުގައި ގުރުއަތުލައިގެންނެވެ.\nއެހެން އަހަރުތަކުގައި އެކި ޤައުމުތަކަށް، ޢާއްމު އުޞޫލުން މުސްލިމް އާބާދީއަށް ބިނާކޮށް، ކޯޓާ ހަމަޖައްސާފައި ހުރެއެވެ. ނަތީޖާއެއްގެ ގޮތުން، އިންޑޮނީޝިޔާއާއި އިންޑިއާ ފަދަ މުސްލިމް އާބާދީ ގިނަ ޤައުމުތަކުން ޙައްޖުވާ މީހުންގެ އަދަދު ގިނަވެއެވެ. އެހެންނަމަވެސް، މި އަހަރުގެ ޙައްޖުގައި އެ އުޞޫލަށް ނުވަތަ އެއާ ގާތްކުރާ އުޞޫލަކަށް ޢަމަލުކޮށްފައިވާތީއެއް ނުފެނުނެވެ. މި ގޮތަށް ދަންނަވަން ޖެހުނީ، ދެ ސަބަބަކާހުރެއެވެ.\nފުރަތަމަ ސަބަބަކީ ސަޢުދީގައި ދިރިއުޅޭ ފިލިޕީންސާއި ޕާކިސްތާން ރައްޔިތުންގެ އަދަދު ނުހަނު ގިނަކަމުގައިވިޔަސް، މި އަހަރުގެ ޙައްޖުވެރިންގެ ތެރޭގައި އެ ޤައުމުތަކުގެ މޫނުތައް ފާހަގަވާ ވަރަކަށް ވެސް ފެނިފައިނުވާތީއެވެ. ދެވަނަ ސަބަބަކީ ސަޢުދީގައި ތަޢުލީމު އުނގެނުމަށާއި ވަޒީފާ އަދާކުރަން ދިރިއުޅޭ ދިވެހިންގެ އަދަދު ނުހަނު މަދުވުމާ އެކުގައިވެސް، މި އަހަރު ޙައްޖުވުމުގެ ފުރުޞަތު6ދިވެއްސަކަށް ދީފައިވުމެވެ. (ނޯޓު: އެހެންނަމަވެސް، ޙައްޖުވީ5ދިވެއްސެކެވެ.)\nފަހަކަށް އައިސް ކޮންމެ އަހަރަކުވެސް އެތަކެއް މިލިއަން މުސްލިމުންނެއް ކޮންމެ އަހަރަކުވެސް ޙައްޖުގެ އަޅުކަން އަދާކުރެއެވެ. އެހެންނަމަވެސް، މި އަހަރުގެ ޙައްޖުގެ އަޅުކަމުގައި ބައިވެރިވީ ގާތްގަނޑަކަށް 1200 (އެއްހާސް ދުއިސައްތަ) ވަރަކަށް މީހުންނެވެ. މިއީ ރަސްމީ އަދަދެއް ނޫނެވެ. އަޅުގަނޑުގެ އަންދާޒާ އަދަދެކެވެ. މި އަދަދު އަންދާޒާކުރީ ދެ ކަމަކަށް ބިނާކޮށެވެ.\nފުރަތަމަ ކަމަކީ ޙައްޖުވެރިން އުފުލަން ބޭނުންކުރި ބަހުގެ އަދަދެވެ. މައްކާގެ ހޮޓާ ކައިރީގައި އާއި ، މިނާގެ ހޮޓާތައް ކައިރީގައާއި ، ޢަރަފާތު ފަރުބަދަ ކައިރީގައި ހުރިހާ ޙައްޖުވެރިން އުފުލަން ބޭނުންކުރީ 1 ން 60 ށް ނަންބަރު ޖަހާފައިވާ 60 ބަސް އެކަންޏެވެ. އެއިން ކޮންމެ ބަހެއްގައި ވެސް ތިބެނީ ގާތްގަނޑަކަށް 20 މީހުންނެވެ. ދެވަނަ ކަމަކީ ޠަވާފުލްޤުދޫމުގައި ބައިވެރިވި ޙައްޖުވެރިންގެ އަދަދެވެ. ޙައްޖުވެރިން ޠަވާފުލްޤުދޫމް ކުރަން ފަށައިގަތުމުގެ ކުރިން، ހުރިހާ ޙައްޖުވެރިން ވެސް ޠަވާފުކުރާ ތަނުގައި، ދަތުރުކުރި ބަހުގެ ނަންބަރު ތަރުތީބަށް ބަލާ އަންހެނުން ގެފުޅާ ކައިރީގައި ބޭތިއްބުމަށް އިސްކަންދީގެން، އަތުރައިލިއެވެ. އެ ވަގުތު އެ ތަނުގައި އެތަކެއް ހާސް މީހުން ނުތިބޭނެކަމީ، ޠަވާފުކުރިތަނުގެ ފޮޓޯއާއި ވީޑިއޯ ބަލައިލި ކޮންމެ މީހަކަށް ވެސް ޔަޤީންކުރެވޭނެ ކަމެކެވެ.\nބައެއް އޮންލައިން ނޫސްތަކުގައި، ސަޢުދީގެ ޙައްޖު އޮފިޝަލުންނާ ޙަވާލާދީ، މި އަހަރުގެ ޙައްޖުގެ އަޅުކަމުގައި 10،000 މީހުން ބައިވެރިވާނެ ކަމަށް ބުނެފައި އޮތެވެ. އެހެންނަމަވެސް، ސަޢުދީގެ ޙައްޖު އޮފިޝަލުން ބުނެފައި އޮތީ، ދިހަހާސް މީހުންނެއް މި އަހަރަކު ޙައްޖެއް ނުވާނެ ކަމުގައެވެ. މި އަހަރު ޙައްޖުވާނީ 10،000 މީހުން ކަމަށް ބައެއް ނޫސްވެރިންނަށް ވިސްނުނީ އޮޅިގެންކަމަށް ބެލެވެއެވެ.\nއެހެން އަހަރުތަކުގައި ޢާއްމު އުޞޫލުން ޙައްޖުވެވެނީ ފައިސާ ދައްކައިގެންނެވެ. ސަޢުދީގެ އެތެރެއިން ޙައްޖުވާ މީހުންވެސް އެންމެ އަގުހެޔޮ ޕެކޭޖަށްވެސް ދިވެހި ރުފިޔާގެ ގާތްގަނޑަކަށް 27 ވަރަކަށް ހާސް ރުފިޔާ ޙައްޖު ގުރޫޕުތަކަށް ދައްކަންޖެހެއެވެ. އެހެންނަމަވެސް، މި އަހަރުގެ ޙައްޖުގެ އަޅުކަމާ ގުޅޭ އެއްވެސް ކަމަކަށް އެއްވެސް ފައިސާއެއް ޙައްޖުވެރިން ޚަރަދުކުރާކަށް ނުޖެހުނެވެ.\nއަޅުގަނޑު ޙައްޖަށް ދާން ގެއިން ނުކުތް ނުކުތުމުން ފެށިގެން، ޙައްޖުވެ އެނބުރި ގެޔަށް އައުމާއި ދެމެދު، އަޅުގަނޑުގެ ޖީބުން ޚަރަދުކުރަންޖެހުނީ ޙައްޖުވާން ފުލައިޓުގައި ޖިއްދާއަށް ދާންއުޅުނުއިރު، ގެއިން އެއާޕޯޓަށް ދާން ޚަރަދުވި 50 ރިޔާލް (ގާތްގަނޑަކަށް 200 ރުފިޔާ) އެކަންޏެވެ. އެ ގޮތުން، އަޅުގަނޑުމެން އުޅޭ ސަރަޙައްދުން ޖިއްދާއަށް ދެކޮޅު ޓިކެޓާއި، ޖިއްދާއާއި މައްކާއާ ދެމެދުގެ ދަތުރަށާއި، މައްކާގެ ހޮޓަލުގައި ތިބި ތިބުމަށާއި ކެއިން ބުއިމަށާއި ޙައްޖުގެ އަޅުކަމަށް ކުރި ދަތުރުތައްފަދަ ހުރިހާ ކަމަކަށް ޚަރަދުކުރީ ސަޢުދީ ސަރުކާރުންނެވެ. އަދި ޙައްޖުވެގެން އެނބުރި އައުމުން، އެއާޕޯޓުން ގެއަށް ގެންގޮސްދިނީ ވެސް ސަޢުދީގެ ހެލްތު މިނިސްޓްރީގެ ވޭނެއްގައެވެ.\nސަޢުދީ ސަރުކާރުން މި އަހަރު ޙައްޖަށް އަގެއް ނަގަން ނިންމިކަމުގައިވީނަމަވެސް، އަޅުގަނޑު އަތުން އެއްވެސް ޚަރަދެއް ކުރާކަށެއް ނުޖެހުނީހެވެ. ސަބަބަކީ، މި އަހަރު ޙައްޖުވުމުގެ ފުރުޞަތު ލިބޭ، ޤަޞީމް ޔުނިވާރސިޓީގެ ދަރިވަރުންނަށް ފައިސާ ދައްކައިދޭނެ ކަމަށް، ސަޢުދީގެ ހެޔޮއެދޭ ފަރާތަކުން އަޅުގަނޑުމެން ގާތު ބުނެފައިވާތީއެވެ.\nތ. ކަނޑޫދޫއަށް އުފަން އިސްމާޢީލް ރިޔާޟްއަކީ މިފަހަރުގެ ޙައްޖުގައި ބައިވެރިވުމުގެ ނަސީބު ލިބުނު މަދު ދިވެހިންގެ ތެރޭގައި ހިމެނޭ ދިވެއްސެކެވެ. ރިޔާޟްވަނީ ދިވެހިރާއްޖޭގެ ޤައުމީ ޔުނިވަރސިޓިން 2011 ވަނަ އަހަރު ބެޗްލަރ އޮފް އިސްލާމިކް ސްޓަޑީސް ފުރިިހަމަކުރުމަށްފަހު 2015 ވަނަ އަހަރު އަލް މަދީނާ ޔުނިވަރސިޓީން ފިގްހު އިލްމުން މާސްޓަރސް ހާސިލުކުރައްވާފައެވެ. އަދި މިވަގުތު ރިޔާޟް ގެންދަވަނީ ސަޢުދީ އަރަބިއްޔާގެ ޤަސީމް ޔުނިވަރސިޓީން ފިގްހު މުގާރަން އިން ޕީއެޗްޑީ އަށް ކިޔަވަމުންނެވެ.


Emergency number ge khidhumai kendumun noohakah gulhaan irushaadhu dheefi - vNews.mv\nއިމަޖެންސީ ނަމްބަރުގެ ޚިދުމަތް ކެނޑުމުން ނޫހަކަށް ގުޅާން އިރުޝާދުދީފި\nމުޙައްމަދު އަފްރާޙް 25 June 2019, 22:38\nނެދަލެންޑްސްގައި އިމަޖެންސީ ހާލަތްތަކުގައި ފުލުހުންނާއި، ކުއްލި ހާލަތްތަކުގައި ހަރަކާތްތެރިވާ އެހެނިހެން ފަރާތްތަކަށް ގުޅާން ބޭނުންކުރާ ނަމްބަރު ކަމަށްވާ 112 ގެ ޚިދުމަތް މިދިޔަ ހޯމަދުވަހު ވަނީ ކެނޑިފައެވެ. އިމަޖެންސީ ނަމްބަރުގެ ޚިދުމަތް ކެނޑުނީ މުވާސަލާތީ ޚިދުމަތް ފޯރުކޮށްދޭ ކޭޕީއެންއަށް ކުރިމަތިވި މައްސަލައަކާ ގުޅިގެންނެވެ.\nހައިރާން ކުރަނިވި ކަމަކަށްވީ، ކުއްލި ހާލަތްތަކުގައި ގުޅާނެ އެހެން ނަމްބަރެއް، އެލާމް ސިސްޓަމް މެސެޖެއްގެ ސިފައިގައި ހުރިހާ މޯބައިލް ފޯނަކަށް ފޮނުވާފައިވާކަމެއް ނޫނެވެ. އެ މެސެޖުގައި އޮތް މަޢުލޫމާތެވެ. އެ މެސެޖުގައި އިރުޝާދު ދީފައިއޮތީ، އިމަޖެންސީ ހާލަތެއް މެދުވެރިވެއްޖެނަމަ އެ ގައުމުގެ ނޫހެއް ކަމަށްވާ ޓެލެގްރާފްގެ ވަޓްސްއެޕް ނަމްބަރަށް ގުޅުމަށެވެ.\nނަމަވެސް، ކުޑައިރުކޮޅެއްގެ ތެރޭގައި އެލާމް ސިސްޓަމް މެދުވެރިކޮށް އެހެން މެސެޖެއް ހުރިހާ މޯބައިލް ފޯނަކަށްވަނީ ފޮނުވައި، ކުރީން ފޮނުވިފައިވާ މެސެޖަކީ އޮޅުމެއްގެ ތެރެއިން ފޮނުވުމުގެ މެސެޖެއް ކަމަށް ބުނެފައެވެ. އަދި ނެދަލެންޑްސްގެ ޖަސްޓިސް އަދި ސޭފްޓީ މިނިސްޓަރު ފެރްޑް ގްރެޕަރްހައުސްވަނީ ޓެލްފގްރާފް ނޫހަށް ގުޅައި މިކަމަށް މައާފަށް އެދިފައެވެ.\nދެވަނައަށް ފޮނުވި މެސެޖުގައި އޮތީ، ކުއްލި ހާލަތެއް މެދުވެރިވެއްޖެނަމަ، އެންމެ ކައިރީގައިވާ ފުލުސް އޮފީހަކަށް، ނުވަތަ ފަޔަރ ސްޓޭޝަނަށް، ނުވަތަ ހޮސްޕިޓަލަކަށް ދިއުމަށް އިރުޝާދީފައެވެ.\nމި ހާދިސާއާއި ގުޅިގެން ކޭޕީއެން އިންވެސް ވަނީ މައާފަށް އެދިފައެވެ. ނަމަވެސް، މިހާދިސާ ހިނގަން މެދުވެރިވި ސަބަބު އަދި ހޯދިފައެއް ނުވެއެވެ.


Roadha Inaayathakee Fihaara Thakugai Thibey Meehun Ge Ves Hahgeh! - Vaguthu\nރޯދަ އިނާޔަތަކީ ފިހާރަތަކުގައި ތިބޭ މީހުންގެވެސް ޙައްޤެއް!\n"ރޯދަމަސް އެއޮތް ބޯމަތިވަނީ ގެޔަށް ގަންނަން ބޭނުންވާ އެތަކެއް ސާމާނެއް އެބަހުރި. މިފަހަރު ހުރީ ރޯދަ އިނާޔަތުން ލިބޭ ލާރިކޮޅުން ކޮޓަރީގައި ކުލަސްވެސް ލާން ތައްޔާރުވެގެން. އެކަމަކު ބޮސް ބުނީ ރޯދަ އެލަވެންސް ދެވެން ނެތް ކަމަށް"\nފިހާރައެއްގައި 8 ގަޑިއިރަށްވުރެ ގިނަ އިރު ކޮންމެ ހަފްތާއެއްގެ6ދުވަހު މަސައްކަތް ކުރަމުންދާ ޒުވާނަކު ވަރަށް ހިތާމައާއެކު ކިޔާދިނެއެވެ.\nކިޔެވުން ނިންމާލުމަށްފަހު ކުރިއަށްދާނެ ދާއިރާއެއް ނޭންގިފައި ތިބި ޒުވާނުންނާއި ކޮންމެވެސް އެހެން ސަބަބަކާހުރެވެސް ފިހާރައިގައި ސޭޓަކަށް ނުވަތަ ސޭލްސް މަސައްކަތް ކުރާ ޒުވާނުންގެ އަދަދުވަނީ ވަރަށް ބޮޑަށް އިތުރުވެފައެވެ. ރޯދަ މަހު މިޒުވާނުން ކުރަން ބޭނުން ވެފައިހުރި ހުރި ކަންކަކަމާއި ތައްޔާރީތަކުގައި ތަޅު އެޅުވެނީ އެމީހުނަށް ޙައްޤުވާ ރޯމަހުގެ އިނާޔަތް ދިނުމަށް އެމީހުން މަސައްކަތް ކުރާ ފަރާތުން ހުރަސްއަޅާ ހިސާބުންނެވެ.\nވަޒީފާއާ ބެހޭ ގާނޫނު ބުނާ ގޮތުން ރޯދަ މަހުގެ އިނާޔަތުގެ ގޮތުގައި 3،000 ރުފިޔާ ރޯދަމަސް ފެށުމުގެ ކުރިން ދިވެހި ކޮންމެ މުވައްޒަފަކަށް ދިނުން ލާޒިމެވެ. މުސްލިމު، ބިދޭސީ މުވައްޒަފުންނަށް ރޯދަ އިނާއަތް ދިނުމަކީ އިހުތިޔާރީ ކަމެކެވެ. މިއަހަރުގެ އިނާޔަތް މިމަހުގެ 10 ގެ ކުރިން ދޭން ޖެހޭނެ ކަމަށް ލޭބަރ އޮތޯރިޓީންވަނީ އަންގާފައެވެ.\nނަމަވެސް ބައެއް ފަތާތްކަށް ރޯދަ އިނާޔަތުންވަނީ މަޙްރޫމް ކުރެވިފައެވެ. އެމީހުންގެ ކުށަކަށްވަނީ ދައުލަތުގެ އޮފީހެއްގައި ނުވަތަ ސަރުކާރުގެ ކުންފުންޏެއްގައި މަސައްކަތް ކުރާ މުވައްޒިފަކަށް ނުވުމުވެ.\nވަޒީފާއާ ބެހޭ ގާނޫނުގެ 81 ވަނަ މާއްދާގައި ބުނާ ގޮތުން، ރޯދަ އިނާޔަތް ނުދީ ހިފަހަށްޓައިފިނަމަ ލޭބަރ އޮތޯރިޓީއަށް ރޯދަ އިނާޔަތް ނުދޭ ކުންފުނި ތަކާމެދު ފިޔަވަޅު އެޅެއެވެ. މިގޮތުން ފުރަތަމަ ކަމަކަށް އޮންނަނީ ރޯދަ އިނާއަތް ދިނުމަށް ނަސޭހަތްތެރިވުމެވެ. އޭގެ ފަހުން ވެސް އެކަން ތަކުރާރުކުރާ ނަމަ 5،000ރ އާއި 50،000 ރުފިޔާއާ ދެމެދުގެ އަދަދަކުން ޖޫރިމަނާ ކުރެވިދާނެ އެވެ. އަދި ވަޒީފާ ދޭ ފަރާތްތަކަށް ސަރުކާރުން ދޭ ހުއްދަތައް ބާތިލްކުރުން ފަދަ ފިޔަވަޅުތައް ވެސް މިޤާނޫނުގެ ދަށުން އެޅިދާނެ އެވެ.\nރޯދަ އިނާޔަތަކީ ކޮންމެ ވަޒީފާ އަދާކުރާ މުވައްޒިފެއްގެ ޙައްޤެކެވެ. މިޙައްޤުން ތިމާ އުނި ކުރާނަމަ އެކަމުގެ ޝަކުވާ ލޭބަ ރިލޭޝަން އޮތީރިޓީއަށް ކުރާށެވެ. މިދިޔަ އަހަރުވެސްވަނީ ރޯދަ އިނާޔަތް ނުދިނުމުގެ 43 މައްސަލައެއް ހުށައަޅާފައެވެ. އޭގެ ތެރެއިން ގިނަ މީހުންނަށް އެއޮތޯރިޓީއިންވަނީ ރޯދަ އިނާޔަތް ކަށަވަރުކޮށްދީފައެވެ.\nޒާހިޔާ: ބޮޑު އަނިޔާއަކާއެކު ދެ އަހަރަށް ކުޅުމާ ދުރަށް، ޓީމު ކިބައިން އެދެނީ ސާފްގައި ވިދާލުމަށް!\nމެއި 8, 2018 20:03\nޢަޅުގަޑަކައް ވެސް ނުލިބޭ ތިޔަ ރޯދައިނާޔަތެއް ރޯރައް ރެޑީވާން މަ ވެސް ބޭނުން ވާނެ ދޯ\nމަކީސަރުކާރު މުވައްޒިފެން އަދިނުލިބޭ އިނާޔަތެއް\nމެއި 8, 2018 20:04\nކޮންމެހެން ރޯދައައް ކުލަލާން ޖެހޭތަ\nމެއި 8, 2018 20:06\nލޭބަރިލޭޝަން އޮތޯރިޓީއަށް ފިހާރަތަކުގަ އުޅޭމީހުންނަށް މައްސަލަ ޖެއްސޭނީވެސް އެމީހުންގެ ވަޒީފާ އެއްބަސްވުމެއް އޮވެގެންތާ.ގިނަ ފިހާރަތަކުގަ އުޅޭމީހުންގެ ވަޒީފާގެ އެއްބަސްވުމެއް ނޯންނާނެ.އަދި އޮޑިދޯނި ފަހަރުގަ އުޅޭމީހުންގެވެސް.\nމެއި 8, 2018 20:12\n2000 ރުފިޔާގެ މުސާރައެއްދޭ ކަމަށް މުސާރަ ކަނޑަޅާއި ޕެންޝަން އޮފީހަށް އޮޅުވާލާފަ ވިޔަސް ރޯދަ ޢިނާޔަތަކީ އޭނައަށްވެސް 3000 ރުފިޔާ ޙައްޤުވާ އެއްޗެއް، ފިހާރަތަކުގައި އުޅޭ މީހުންގެ ވަޒީފާއާގުޅޭ ލިޔެކިއުންތައް ހަމައަށް ހުރިތޯ ބަލައި ޗެކްކޮށް ފިޔަވަޅު އަޅަން ފެނޭ، ސަބަބަކީ ފިހާރަތަކުގައި ވަޒީފާދީގެން ގެންގުޅޭ މީހެއްގެ ކުޑަމިނުން ވަޒީފާދިންކަން އެނގޭނޭ ލިޔުމެއްވެސް ނޯންނާނެ، މިކަން ބަލަނީ ކޮންބައެއް، ބަލައި ފިޔަވަޅު އެޅޭނަމަ މިކަހަލަ އޮޅުވާލުންތަކާ ކުރިމަތިލާކަށް ނުޖެހުނީސް.\nމެއި 9, 2018 12:24\nއަހަރެންނަކީ އަމިއްލަ ކުންފުންޏެއްގައި މަސަކަތް ކުރަމުން އަންނަ ޒުވާން ފިރިހެން ދިވެއްސެއް. އެހެން ނަމަވެސް އަދި ރޯދަ އިނާޔަތް ނުދޭ. މިދިޔަ އަހަރުވެސް ހަމަ މަސައްކަތް ކުރީ މިވަޒަިފާގަ. އެކަމަކު އެ އަހަރުގަވެސް ނުދޭ.\nބުނާކަށްވެސް ނުކެރޭ. ވަރަށް ދެރަވޭ.\nމެއި 9, 2018 23:46\nޢަހަންނަކީ ސަރުކާރު ވަޒީފާ އެއްގައި މަސައްކަތްކުރާ މީހެއް އެކަމަކު އަދި ރޯދަ އިނާޔާތް ނުލިބޭ\nމެއި 13, 2018 07:50\nއަހަރެންނަށް އަދިވެސް ރޯދަ އިނާޔަތެއް ނުލިބޭ ރޯދަ އައިސް ބޯމަތި ވީއިރުގަ. ބުނަންވެސް ބޭނުން އެކަމަކު، ބުނެފިނަމަ މިވަޒީފާއިން އަހަރެން ކަނޑާވެސް ލާފާނެ. ދެން ކިހިނެެއް ހަދާނީ އަޅެ. މިހެން ހުންނަންވީތަ. މިދިޔަ އަހަރުވެސް ރޯދަ އިނާޔަތް ނުދޭ. އަނެއްކާ މިއަހަރުވެސް. ?


Breaking: Adeeb Male genes, Fuluhun ge idhaaraa ah haaziru kohfi\nއަދީބު މާލެ ގެނެސް، ފުލުހުންގެ އިދާރާއަށް ހާޒިރުކޮށްފި\nއިންޑިއާއަށް ޓަގު ބޯޓުގައި ދިޔަ އަދީބު މާލެ ގެނެސް ފުލުހުންގެ އިދާރާއަށް ގެންދަނީ - އަހުމަދު ޝުރާއު | އަވަސް\nއިންޑިއާއަށް ފިލަން ދިޔަ ކުރީގެ ނައިބު ރައީސް އަހުމަދު އަދީބު މާލެ ގެނެސް ފުލުހުންގެ އިދާރާއަށް ހާޒިރުކޮށްފި އެވެ.\nއަދީބު މާލެ ގެނެސް، ފުލުހުންގެ އިދާރާއަށް ހާޒިރުކުރީ މިރޭ 10:30 ހާއިރު އެވެ.\nއޭނާ ފުލުހަށް ހާޒިރުކޮށްފައިވާއިރު މީގެކުރިން ފުލުހުން ވަނީ އަދީބު ހުރީ ހައްޔަރުކޮށްފައި ކަމަށް ބުނެފަ އެވެ. ނަމަވެސް އިންޑިއާ ސިފައިން އަދީބު، ދިވެހި ފުލުހުންނާ ހަވާލުކުރިތާ 24 ގަޑިއިރު ވެފައިވާއިރު ކޯޓަކަށް ހާޒިރުކޮށް ބަންދު ޖަހާފައި ނުވާތީ އޭނާ ދޫކޮށްލުމަށް އޭނާގެ ޕާޓީއިން ވަނީ ގޮވާލާފަ އެވެ.\nޖިނާއީ އިޖުރާއަތުގެ ގާނޫނުގައިވާ ގޮތުން ހައްޔަރުކުރާތާ 24 ގަޑިއިރު ތެރޭގައި ގާޒީއެއްގެ ކުރި މައްޗަށް ގެންގޮސް އެމީހެއްގެ ބަންދާމެދު ގޮތެއް ނިންމަންޖެހެ އެވެ.\nއަދީބު އިންޑިއާއަށް ޓަގު ބޯޓެއްގައި ފުރީ މިދިޔަ ހޮނިހިރު ދުވަހު އެވެ. ނަމަވެސް އެކަން ފަޅާއެރީ ބުރާސްފަތި ދުވަހު އިންޑިއާގެ ޓުޓިކޮރިން ބަނދަރާ ބޯޓު ގާތްކުރުމާ ގުޅިގެންނެވެ. އެ ބޯޓުގައި އަދީބު ހުރި ކަމުގެ މައުލޫމާތު އިންޑިއާ ސިފައިންނަށް ދިނީ އެ ބޯޓުގައި ހުރި އިންޑިއާގެ ފަޅުވެރިޔާ އެވެ.\nއަދީބު ދަތުރުކުރި ޓަގު ބޯޓަކީ އިންޑޮނޭޝިއާއަށް ހިލަ ބަރުކުރުމަށްފަހު އެނބުރި އިންޑިއާއަށް ދިޔަ މަގުމަތީ ރާއްޖޭގައި މަޑުކުރި ބޯޓެކެވެ. އެ ބޯޓުގައި އިންޑިއާގެ އެއް ފަޅުވެރިޔަކާއި އިންޑޮނޭޝިއާގެ އަށް ފަޅުވެރިޔަކު ތިއްބެވެ.\nބޭސް ފަރުވާއިން އިންޑިއާއިން އެނބުރި ރާއްޖެ ވަޑައިގެން އަދީބު ވިދާޅުވެފައިވަނީ އޭނާއަކީ ޒިންމާއިން ރެކޭނެ އަދި ފިލައިގެން ދާނެ މީހެއް ނޫން ކަމަށެވެ. ނަމަވެސް އޭނާ އިންޑިއާއަށް ޓަގު ބޯޓުގައި ދިޔައީ ސުޕްރީމް ކޯޓުން ޕާސްޕޯޓް ހިފަހައްޓާފައި އޮތްވަ އެވެ. އޭގެ އިތުރަށް އޭނާ ފިލައިދާނެ ކަމަށް ސުޕްރީމް ކޯޓުގައި ބަންދު އަމުރަކަށް ވެސް ދައުލަތުން އޮތީ އެދިފަ އެވެ.\nއަދީބުގެ ވަކީލުން ވަނީ އަދީބާމެދު އިންޑިއާއިން އަމަލު ކުރި ގޮތް އދ.އަށް ހުށަހަޅާނެ ކަމަށް ބުނެފަ އެވެ.\nއަދީބު ތަމްސީލް ކުރާ އިނގިރޭސި ވިލާތުގެ "ގަރްނިކާ 37" ލޯ ފާމުން ދެންމެ ނެރުނު ބަޔާނެއްގައި ބުނީ، އދ. ކަމާބެހޭ އޮފީސްތައް މެދުވެރިކޮށް އިންޑިއާގެ ހިމާޔަތަށް އެދިފައިވަނިކޮށް، އޭނާ ދިވެހި ފުލުހުންނާ ހަވާލުކޮށްފައިވަނީ ބައިނަލްއަގުވާމީ ގާނޫނުތަކުގެ އިތުރުން އިންޑިއާގެ ގާނޫނުތަކާ ހިލާފަށް ކަމަށެވެ.\nއެ ބަޔާނުގައި އިތުރަށް ބުނެފައިވަނީ، އަދީބު ފިލައިގެންދިޔަ "ވާގޯ 9" ނަމަކަށް ކިޔާ ޓަގު ބޯޓުގައި އަދީބު ބަހައްޓައިގެން، އޭނާ ހުރީ އިންޑިއާގެ ކަނޑުގެ ސަރަހައްދުން ބޭރުގައިކަމަށް ދައްކަން އިންޑިއާއިން މަސައްކަތްކޮށްފައިވާ ކަމަށެވެ. ނަމަވެސް، އެ ބޯޓު ޓުޓިކޮރިން ބަނދަރުގައި އޮތް ކަން ސާފުކޮށް އެނގެން އޮތް ކަމަށާއި، އެހެންކަމުން އަދީބު އޭރު ހުރީ އިންޑިއާގެ ގާނޫނީ ބާރު ހިނގާ ސަރަހައްދުގައިކަމަށް އެ ބަޔާނުގައި ފާހަގަކޮށްފައިވެ އެވެ. ގަރްނިކާ 37 އިން އިތުރަށް ބުނި ގޮތުގައި، އަދީބު ބޯޓުގައި ހުރި އިރު އެންމެ ފަހަރަކު ފިޔަވައި ވަކީލުންނާ ވާހަކަ ދެއްކުމުގެ ފުރުސަތުވެސް ދީފައިނުވުމުގެ އިތުރުން، އިންޑިއާ ސަރުކާރުންވެސް އެކަމުގައި ސައްހަ މައުލޫމާތު ދިނުމަށް އިންކާރުކޮށްފައިވާ ކަމަށެވެ.\nއަދި އިންޑިއާ ކަނޑުގެ ސިފައިންގެ ބެލުމުގެ ދަށުން، އަދީބާއެކު އެ ޓަގު ބޯޓު އިންޑިއާގެ ސަރަހައްދުން ބޭރުކުރުމަށްފަހު ދިވެހި ފުލުހުންނާ ހަވާލުކޮށްފައިވުމަކީ އެކަމަށް ބާރުލިބޭ ކަމެއްގެ ގޮތުގައި ވަކީލުން ބުނެފައިވެ އެވެ.


Flat haggu noonas, meehun nereykah neydhen: Nasheed | Mihaaru\nކުރީގެ ރައީސް މުހައްމަދު ނަޝީދު ހއ. ދިއްދޫގައި. -- ފޮޓޯ: އެމްޑީޕީ\nފްލެޓު ހައްގު ނޫނަސް، މީހުން ނެރޭކަށް ނޭދެން: ނަޝީދު\n10 ނޮވެމްބަރ 2018 - 15:51 82 comments\nފްލެޓް ހައްގުވާ މީހުންނަށް ނުދީ ނާއިންސާފުން ފްލެޓު ދީފައިވީ ނަމަވެސް އެތަންތަނުގައި ދިރިއުޅޭ މީހުން ނެރުމަކީ ބޭނުންފުޅުވާ ގޮތް ނޫން ކަމަށް ކުރީގެ ރައީސް މުހައްމަދު ނަޝީދު މިއަދު، ހއ. ދިއްދޫގައި، ވިދާޅުވެއްޖެ އެވެ.\nދިއްދޫއަށް ކުރައްވާ ދަތުރުފުޅުގައި އެރަށުގެ އެމްޑީޕީ ސަޕޯޓަރުންނާ ކުރެއްވި ބައްދަލުވުމުގައި ވާހަކަ ދެއްކި ބައެއް މީހުން ވަނީ މި ރަށުން ދޫކުރި ފްލެޓްތައް ޕީޕީއެމްގެ ސަޕޯޓަރުންނަށް ނާއިންސާފުން ދީފައިވާ ކަމަށް ބުނެފަ އެވެ. އެގޮތުން މާކްސް ދިނުމުގައި ސިޔާސީ ފިކުރަށް ބަލާފައިވާ ކަމަށް އެމީހުން ތުހުމަތުކުރެ އެވެ.\nއެ ކަންބޮޑުވުންތަކަށް ޖަވާބު ދެއްވަމުން ނަޝީދު ވިދާޅުވީ ނުހައްގުން ފްލެޓު ލިބިފައިވާ ބަޔަކު ތިބި ނަމަވެސް އެމީހުން އެތަންތަނުން ނެރެން އެމަނިކުފާނު އެދިވަޑައިނުގަންނަވާ ކަމަށެވެ. އޭގެ ބަދަލުގައި އޮތް ހައްލަކީ އިތުރު ފްލެޓް އެޅުން ކަމަށް ވިދާޅުވި އެވެ.\n"ކޮންމެ ގޮތެއްވިޔަސް، އިންސާފު ވިޔަސް، ބޭއިންސާފު ވިޔަސް ފްލެޓުގައި އެއުޅެނީ ހަމަ ދިވެހިން. އެމީހުން އެތަނުން ނެރެފައި އެތަން އެހެން މީހަކަށް ދިނުމުގެ ވިސްނުމެއް ހަމަ ގައިމު އަޅުގަނޑުގެ ނެތް،" ނަޝީދު ވިދާޅުވި އެވެ.\nއެމަނިކުފާނު އެހެން ވިދާޅުވުމާ އެކު އެންމެން އަތްތިލަބަޑި ޖެހި އެވެ.\nދިއްދޫގައި ގެތައް އަޅާފައިވަނީ ނަޝީދުގެ ސަރުކާރުން ހިއްކި ބޮޑު ސަރަހައްދެއްގަ އެވެ. އެމަނިކުފާނު ވަނީ އެ ސަރަހައްދަށް ވަޑައިގެން އާންމުންގެ ދިރިއުޅުން ބައްލަވާލައްވައިފަ އެވެ.\nއާންމުން ހުށައެޅި ކަންކަމާ ގުޅޭ ގޮތުން ނަޝީދު ވިދާޅުވީ އިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) އާ ހަމައަށް އެކަންކަން ފޯރުކޮށްދެއްވާނެ ކަމަށެވެ. ދިވެހިންނަށް ދިމާވެފައިވާ މައްސަލަތަކަށް ހައްލު ހޯއްދަވަން ކުރިއަށް އޮތް ފަސް މަސައްކަތްކުރައްވާނެ ކަމަށް ވެސް ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު ބޯހިޔާވަހިކަން ފްލެޓް ކޮރަޕްޝަން ހއ. ދިއްދޫ\nނަޝީދު ދެއްކެވީ ދިއްދޫގެ ފްލެޓްތަކުގެ ވާހަކަ\nދިއްދޫ ފްލެޓްތަކަށް އަލުން އިއުލާނުކުރަން އަންގައިފި


އެޗްޕީއޭގެ އެންގުމާއި ހިލާފަށް އެއްވުންތައް ބާއްވާނަމަ ފިޔަވަޅުއަޅާނަން: ފުލުހުން – Dhuvas Online\nފުލުހުން ޑީއުޓީ ގައި-- ދުވަސް ފޮޓޯ: ނަޒީމް ނައުޝާދު\nއެޗްޕީއޭގެ އެންގުމާއި ހިލާފަށް އެއްވުންތައް ބާއްވާނަމަ ފިޔަވަޅުއަޅާނަން: ފުލުހުން\nއެޗްޕީއޭގެ އެންގުމާއި ހިލާފަށް އެއްވުންތައް ބާއްވާނަމަ ގާނޫނީ ފިޔަވަޅު އަޅާނެ ކަމުގެ އިންޒާރު ފުލުހުން ދީފި އެވެ.\nފުލުހުން މިއަދު ބުނީ އާންމު ސިއްހަތު ރައްކާތެރިކުރުމުގެ ގާނޫނުގެ ދަށުން ސިއްހީ ކުއްލި ނުރައްކަލުގެ ހާލަތު އިއުލާނުކޮށްފައިވާ މި ދަނޑިވަޅުގައި ގިނަ މީހުން އެއްތަނަކަށް އެއްވުން ޑިރެކްޓާ ޖެނެރަލް އޮފް ޕަބްލިކް ހެލްތުގެ އެންގެވުމަކުން މަނާކޮށްފައިވާ ކަމަށެވެ. ފުލުހުން ބުނީ އެ އެންގުމާއި ހިލާފަށް ބަޔަކު އެއްވުން ބޭއްވުމަށް ރާވަމުންދާ ކަމުގެ މައުލޫމާތު ލިބިފައިވާ ކަމަށެވެ.\nފުލުހުން ބުނީ އާންމުންގެ ރައްކާތެރިކަމާއި އެޗްޕީއޭގެ އިރުޝާދުތަކާއި އެއްގޮތަށް އަމަލުތައް ބެހެއްޓުމަށް އިލްތިމާސް ކުރާ ކަމަށެވެ. އަދި އެޗްޕީއޭގެ އެންގުންތަކާއި ހިލާފުވާ ފަރާތްތަކާއި މެދު ގާނޫނީ ފިޔަވަޅު އަޅާނެ ކަމަށެވެ.\nފުލުހުން މިހެން ބުނެފައި މިވަނީ އިދިކޮޅު ޕީޕީއެމް/ ޕީއެންސީ ކޯލިޝަނުން މިއަދު މާލޭގައި ސައިކަލު ބުރެއް ބާއްވަން ނިންމާފައި ވަނިކޮށެވެ. މީގެ ކުރިންވެސް އިދިކޮޅު ކޯލިޝަނުން މިފަދަ ސައިކަލު ބުރެއް ބާއްވާފައިވެ އެވެ.\nއެ ސައިކަލު ބުރާއި އެ ދުވަހު ބޭއްވި އެއްވުމުގައި އެޗްޕީއޭގެ ގަވައިދާ ހިލާފަށް އިޖުތިމާއީ ގައިދުރުކަން ނުބަހައްޓައި އާންމު ތަންތަނުގައި މާސްކު ނާޅައި އުޅުނެފައިވާތީ އެ މައްސަލަ ފުލުހުން ދަނީ ތަހުގީގު ކުރަމުންނެވެ.\nމި މައްސަލައިގަ އިދިކޮޅު ކޯލިޝަންގެ އިސްވެރިންތަކެއް ވަނީ އާންމު ތަންތަނުގައި މާސްކު ނާޅާ އުޅެފައިވާތީ 1،000 ރުފިޔާއިން ޖޫރިމަނާކޮށްފައި އެވެ.


Lockdown gai Dhiraagu prepaid reload kolleveyne faseyha goiythah\n06:28am | Monday, 01 June 2020\nމޭ 12, 2020\nކަންމަތީ ފިހާރަ އަށް ގޮސް ރީލޯޑް ކޮށްލުމަކީ އަޅުގަނޑުމެންގެ ތެރޭގައި އާދަވެފައި އޮންނަ ގޮތެވެ. ނަމަވެސް ރާއްޖޭގައި މިހާރު އިއުލާންކޮށްފައިވާ ލޮކްޑައުންގެ ހާލަތުގައި، ގެ ކައިރި ކަންމަތީ ފިހާރަ އަށް ވެސް ދިޔުމަކީ ކުރެވޭނެ ކަމެއް ނޫނެވެ. އަދި އެދެވިގެންވާ ކަމެއްވެސް ނޫނެވެ.\nމި ދުވަސްވަރަކީ ގޭގައި ތިބެގެން، ރައްކާތެރިކަމާއެކު ހުރިހާ ކަމެއްހެން އޮންލައިންކޮށް ކުރަން ޖެހިފައިވާ ދުވަސްވަރެކެވެ. މިއީ ޑިޖިޓަލް ވާންޖެހިފައިވާ ވަގުތެވެ.\nދިރާގުން ވަނީ ދިރާގުގެ ހުރިހާ ޚިދުމަތްތައް ބޭނުން ކުރުމަށާއި ލިބިގަތުމަށް ފަސޭހަ، ޑިޖިޓަލް ގޮތްތަކެއް ކަސްޓަމަރުންނަށް ފޯރުކޮށްދީފަ އެވެ. މީގެ ތެރޭގައި، ދިރާގު މޮބައިލް ޕްރީޕެއިޑް ގޭގައި ތިބެގެން ފަސޭހަކަމާއެކު ރީލޯޑް ކޮށްލެވޭނެ ވަރަށް ގިނަ ގޮތްތައް ހިމެނެއެވެ.\nދިރާގު މޯބައިލް އެޕްލިކޭޝަން މެދުވެރިކޮށް ރީލޯޑް ކޮށްލުމަށް އެޕް ހުޅުވާލާފައި "Easy TopUp" ނަގައި، ބޭނުންވާ ޕްރީޕެއިޑް ނަންބަރު ޖެހުމަށްފަހު "Continue and Pay" އަށް ފިތާލާށެވެ. ދެން ރިލޯޑް ކުރަން ބޭނުންވާ އަދަދު ޖެހުމަށްފަހު އަނެއްކާވެސް "Continue and Pay" އަށް ފިތާލާށެވެ. ދެން ފައިސާ ދައްކަންބޭނުންވާ ގޮތް ޚިޔާރުކުރުމަށްފަހު "Continue" އަށް ފިތާލާށެވެ.\nދިރާގު ޕޭ ނުވަތަ ބޭންކް އޮފް މޯލްޑިވްސް (ބީއެމްއެލް) އަދި (މޯލްޑިވްސް އިސްލާމިކް ބޭންކް (އެމްއައިބީ) ޑެބިޓް ނޫނީ ކްރެޑިޓް ކާޑް މެދުވެރިކޮށް ރީލޯޑް ކުރަން ފައިސާދެއްކޭނެއެވެ.\nދިރާގު މޮބައިލް އެޕް މެދުވެރިކޯށް ރީލޯޑްކުރާނެގޮތުގެ ވީޑިއޯ ޓިއުޓޯރިއަލް މި ލިންކުން ފެންނާނެ އެވެ.\nދިރާގު ވެބްސްއިޓު މެދުވެރިކޮށް ރީލޯޑް ކޮށްލުމަށް ދިރާގު ވެބްސައިޓަށް ވަނުމަށްފަހު ސްކްރީންގެ ކަނާތްފަރާތުގެ އެންމެ މަތީ ކަނުގައި އިންނަ "Easy TopUp" އަށް ފިތާލާށެވެ. އެއަށްފަހު ރީލޯޑްކުރަން ބޭނުންވާ ނަންބަރު އަދި އަދަދު ޖެހުމަށްފަހު "Continue" އަށް ފިތާލާށެވެ. ދެން، ފައިސާ ދައްކަންބޭނުންވާ ގޮތް ޚިޔާރުކުރުމަށްފަހު "Continue" އަށް ފިތާލާށެވެ.\nދިރާގު ޕޭ ނުވަތަ ބީއެމްއެލް އަދި އެމްއައިބީ ޑެބިޓް ނޫނީ ކްރެޑިޓް ކާޑް މެދުވެރިކޮށް ރީލޯޑް ކުރަން ފައިސާދެއްކޭނެ އެވެ.\nދިރާގު ވެބްސައިޓް މެދުވެރިކޮށް ރީލޯޑްކުރާނެގޮތުގެ ވީޑިއޯ ޓިއުޓޯރިއަލް މި ލިންކުން ފެންނާނެ އެވެ.\nދިރާގު ޕޭ މެދުވެރިކޮށް ރީލޯޑް ކޮށްލުމަށް ދިރާގު ޕޭގެ މޮބައިލް އެޕްލިކޭޝަން ހުޅުވުމަށްފަހު "Reload my mobile" ނުވަތަ "Reload Another" އަށް ފިތާލާށެވެ. އެއަށްފަހު ނަންބަރު އަދި އަދަދު ޖެހުމަށްފަހު "Validate" އަށް ފިތާލާށެވެ. ދެން ރީލޯޑް ޓްރާންސެކްޝަން ފުރިހަމަކުރުމަށް "Proceed" އަށް ފިއްތާލުމުން ރީލޯޑްކޮށް ނިމުނީ އެވެ.\nދިރާގު ޕޭ މެދުވެރިކޮށް ކުރާ ކޮންމެ ރީލޯޑަކަށް 20 އިންސައްތަ އިތުރު ކްރެޑިޓް ލިބިގެންދާނެ އެވެ. މި ޕްރޮމޯޝަން ކުރިއަށްދާނީ 30 ޖޫން 2020 ގެ ނިޔަލަށެވެ.


vnews - 2018 ge riyaasee inthikhaabugai JP in vaadha kuran ninmaifi\nރިޔާސީ އިންތިހާބުގައި ޖޭޕީން ވާދަކުރަން ނިންމައިފި\nޖުމްހޫރީ ޕާޓީން ބޭއްވި ސިޔާސީ ހަރަކާތެއްގެ ތެރެއިން -- ވީފައިލް ފޮޓޯ\nކުރިއަށް އޮތް 2018 ވަަނަ އަހަރުގެ ރިޔާސީ އިންތިހާބުގައި ޖުމްހޫރީ ޕާޓީން ވާދަކުރުމަށް ނިންމައިފި އެވެ.\nޖޭޕީން މިގޮތަށް ނިންމީ މާފަންނު ކުނޫޒުގައި މިއަދު ކުރިއަށް ދިޔަ އެޕާޓީގެ ކައުންސިލް ބައްދަލުވުމުގައި ބައިވެރިވި މެމްބަރުންގެ އިއްތިފާގުންނެވެ.\nޖޭޕީގެ ޕާލިމެންޓްރީ ގުރޫޕްގެ ނައިބް ލީޑަރު އަދި ކިނބިދޫ ދާއިރާގެ މެންބަރު އަބްދުﷲ ރިޔާޒު ވިދާޅުވީ ގާނޫނު އަސާސީ މިވަގުތު އޮތް ގޮތުން އެޕާޓީގެ ލީޑަރު ގާސިމް އިބްރާހީމަށް ރިޔާސީ އިންތިހާބުގައި ވާދަނުކުރެއްވުނު ނަމަވެސް ޖޭޕީގެ ކެންޑިޑޭޓެއް ކުރިއަށް އޮތް އިންތިހާބުގައި ވާދަކުރައްވާނެ ކަަމަށެވެ. ގާނޫނު އަސާސީ އޮތް ގޮތުން ޖޭޕީގެ ލީޑަރަށް ރިޔާސީ އިންތިހާބުގައި ވާދަނުކުރެއްވޭ ގޮތަށް އޮތްއޮތުން އިސްލާހުކުރުމަށް ސިޔާސީ ޕާޓީތަކުގެ މަޝްވަރާގައި ޖޭޕީގެ ފަރާތުން ވާހަކަދައްކާނެ ކަަމަށްވެސް ވިދާޅުވި އެވެ.\nމާފަންނު ކުނޫޒުގައި މިހާރު ކުރިއަށްދާ ޖޭޕީގެ ކައުންސިލް ބައްދަލުވުމުގެ ތެރެއިން-- ފޮޓޯ: ވީނިއުސް\nރިޔާޒު ވިދާޅުވީ ރިޔާސީ އިންތިހާބަށް ކުރިމަތިލާއިރު އިންތިހާބާ ގުޅުންހުރި ބައެއް ގާނޫނުތައް އިސްލާހުކުރަން ޖެހޭ ކަަމަށެވެ. އެހެންކަމުން ގާނޫނުތަކަށް ގެންނަން ޖެހޭ އިސްލާހުތައް ބަލައި އެކަންކަން ޖޭޕީން ކުރަމުން ގެންދާނެ ކަމަށްވެސް ވިދާޅުވި އެވެ.\nގާނޫނު އަސާސީއަށް މިދިޔަ އަހަރު ގެނައި އިސްލާހުގައިވާ ގޮތުން އުމުރުން 65 އަހަރު ފުރިފައިވާ އެއްވެސް ބޭފުޅަކަށް ރިޔާސީ އިންތިހާބުގައި ވާދައެއް ނުކުރެއްވޭނެ އެވެ.\nކުރިއަށް އޮތް ރިޔާސީ އިންތިހާބުގައި ވާދަކުރައްވާނެ ކަމަށް މިހާތަނަށް ފާޅުގައި ވިދާޅުވީ ކުރީގެ ހޯމް މިނިސްޓަރު އުމަރު ނަސީރު އެވެ. ރައީސް އަބްދުﷲ ޔާމީންވެސް ކުރިއަށް އޮތް ރިޔާސީ އިންތިހާބުގައި ވާދަކުރައްވާނެ ކަަމަށް އެމަނިކުފާނަށް ތާއީދު ކުރާ ފަރާތްތަކުން ދަނީ ބުނަމުންނެވެ. ނަމަވެސް ރައީސް ޔާމީން މިކަމުގައި އަދި ވަކިއެއްޗެއް ވިދާޅުވެފައެއް ނުވެ އެވެ.


vnews - New Radiant aai eku raajjeyge enme furihama postpaid package Ooredoo in tha'aaraf koffi\nނިއުއާއެކު ރާއްޖޭގެ އެންމެ ފުރިހަމަ ޕޯސްޓްޕެއިޑް ޕެކޭޖުތައް އުރީދޫއިން ތައާރަފްކޮށްފި\nއުރީދޫގެ އާ ޕޯސްޓްޕެއިޑް ޕެކޭޖުތައް ތައާރަފްކުރުމަށް ބޭއްވި ރަސްމިއްޔާތުގެ ތެރެއިން-- ވީ ފޮޓޯ: ޔޫސުފް ސޮފްވާން (ސޮއްޕެ)\nރާއްޖޭގެ އެންމެ ކާމިޔާބު ކުލަބް ކަމަށްވާ ނިއުރޭޑިއަންޓް ސްޕޯޓްސް ކުލަބާއި އެކު އުރީދޫއިން މިހާތަނަށް ނެރޭ އެންމެ ފުރިހަމަ ޕޯސްޓްޕެއިޑް ޕެކޭޖް ރަސްމީކޮށް މިއަދު ތައާރަފްކޮށްފި އެވެ.\nކޯލް، އެސްއެމްއެސް، ޑޭޓާ އަދި އައިޑީޑީ ހިމެނޭ ގޮތަށް އުރީދޫ މޯލްޑިވްސްއިން އާ ޕޯސްޓްޕެއިޑް ޕެކޭޖުތަކެއް ތައާރަފްކުރި އިރު ފަސް ޕެކޭޖެއް ވަނީ ތައާރަފްކޮށްފަ އެވެ. އެއީ ޕޯސްޓްޕެއިޑް 200، ޕޯސްޓްޕެއިޑް 400، ޕޯސްޓްޕެއިޑް 600، ޕޯސްޓްޕެއިޑް 800، އަދި ޕޯސްޓްޕެއިޑް 1000 އެވެ.\nއަލަށް ތައާރަފްކުރި ޕެކޭޖުތަކުގައި އިތުރު އެކްސެސް ޗާޖަކާއި ނުލާ ބޭނުންކުރެވޭ އަންލިމިޓެޑް ޑޭޓާ ހިމެނެއެވެ. އަދި ޑޭޓާ 200 ޕެކޭޖު ފިޔަވާ އެހެން ހުރިހާ ޕެކޭޖެއްގައި އުރީދޫ ނެޓްވާކުގެ ތެރޭގައި ކޯލް އާއި އެސްއެމްއެސް އިތުރު ޗާޖަކާނުލާ ހިލޭ ކުރެވެއެވެ.\nއުރީދޫގެ ސީއީއޯ ނަޖީބު ޚާން ވިދާޅުވީ އުރީދޫއިން އަބަދުވެސް މަސައްކަތް ކުރަނީ ކަސްޓަމަރުންގެ ބޭނުންތަކަށް އެންމެ ފުރިހަމަ ހައްލު ހޯދައިދިނުމަށް ކަމަށެވެ. އެގޮތުން ކަސްޓަމަރުންނަށް އެންމެ ފުރިހަމަ ޕޯސްޓްޕެއިޑް ޕެކޭޖްތައް ތައާރަފް ކޮށްދެއްވުމަކީ ލިބޭ ވަރަށް ބޮޑު އުފަލެއް ކަމަށް ނަޖީބު ވިދާޅުވި އެވެ.\nއަލަށް ތައާރަފްކުރެވުނު އުރީދޫ ޕޯސްޓްޕެއިޑް ޕެކޭޖުތައް\nމި ޕެކޭޖްގެ ދަށުން ލޯކަލް ނެޓްވޯކްތަކަށް ގުޅުމަށް 1،000 މިނިޓާ ހަމައަށް ހިލޭ ކޯލް ކުރެވޭއިރު އެއް ޖީބީ ހިލޭ ޑޭޓާ އަދި 1،000 ހިލޭ އެސްއެމްއެސް ލިބިގެންދާނެ އެވެ.\nމި ޕެކޭޖްގެ ދަށުން އުރީދޫ ނެޓްވޯކަށް ހިލޭ ގުޅޭނެ އެވެ. އަދި އެހެން ލޯކަލް ނެޓްވޯކްތަކަށް 1،500 މިނިޓާ ހަމައަށް ހިލޭ ގުޅޭއިރު ހަ ޖީބީ ހިލޭ ޑޭޓާ އަދި އަންލިމިޓެޑް ހިލޭ އެސްއެމްއެސް ލިބިގެންދާނެ އެވެ. އޭގެ އިތުރުން ބޭރުގެ އެއް ގައުމަށް ގުޅުމަށް 50 ޕަސެންޓް ޑިސްކައުންޓް ލިބިގެންދާނެ އެވެ.\nމި ޕެކޭޖްގެ ދަށުން އުރީދޫ ނެޓްވޯކަށް ހިލޭ ގުޅޭނެ އެވެ. އަދި އެހެން ލޯކަލް ނެޓްވާކްތަކަށް 2،000 މިނެޓާ ހަމައަށް ހިލޭ ގުޅޭއިރު ނުވަ ޖީބީ ހިލޭ ޑޭޓާ އަދި އަންލިމިޓެޑް ހިލޭ އެސްއެމްއެސް ލިބިގެންދާނެ އެވެ. އޭގެ އިތުރުން ބޭރުގެ ދެ ގައުމަށް ގުޅުމަށް 50 ޕަސެންޓް ޑިސްކައުންޓް ލިބިގެންދާނެ އެވެ.\nމި ޕެކޭޖްގެ ދަށުން ލޯކަލް ނެޓްވޯކްތަކަށް ހިލޭ ގުޅޭއިރު 15 ޖީބީ ހިލޭ ޑޭޓާ އަދި އަންލިމިޓެޑް ހިލޭ އެސްއެމްއެސް ލިބިގެންދާނެ އެވެ. އޭގެ އިތުރުން ބޭރުގެ ހަތަރު ގައުމަށް ގުޅުމަށް 50 ޕަސެންޓް ޑިސްކައުންޓް ލިބިގެންދާނެ އެވެ.\nމި ޕެކޭޖްގެ ދަށުން ލޯކަލް ނެޓްވޯކްތަކަށް ހިލޭ ގުޅޭއިރު 25 ޖީބީ ހިލޭ ޑޭޓާ އަދި އަންލިމިޓެޑް ހިލޭ އެސްއެމްއެސް ލިބިގެންދާނެ އެވެ. އޭގެ އިތުރުން ބޭރުގެ ފަސް ގައުމަށް ގުޅުމަށް 50 ޕަސެންޓް ޑިސްކައުންޓް ލިބިގެންދާނެ އެވެ.\nމި ހުރިހާ ޕެކޭޖެއްވެސް ތައާރަފްކޮށްފައިވަނީ ނިއުރޭޑިއަންޓް ސްޕޯޓްސް ކުލަބުގެ ފަސް ކުޅުންތެރިންނެވެ.